c: text/html

text:
གཞན་སེམས་ཅན་གྱི་ཆེད་དུ་མཐའ་གཅིག་ཏུ་བསྔོ་བ་དང་དེ་དག་ལ་གང་ཐུབ་ཅི་ཐུབ་ཀྱིས་ཕན་འདོགས་ཆེད་རང་ཉིད་སངས་རྒྱས་ཀྱི་གོ་འཕང་འཐོབ་པར་བརྩོན་པའི་བྱང་ཆུབ་ཀྱི་སེམས་སྐྱེད་པའི་སྲོལ་རྒྱུན་གཉིས་ཡོད་པ་ནི། རྒྱུ་འབྲས་མན་ངག་བདུན་གྱི་སྒོ་ནས་སེམས་སྐྱེད་ཚུལ་དང་བདག་གཞན་མཉམ་བརྗེའི་སྒོ་ནས་སེམས་སྐྱེད་ཚུལ་གཉིས་ཡིན། དེ་གཉིས་ཀ་ལ་སྔོན་འགྲོའི་ཚུལ་དུ་བཏང་སྙོམས་ཀྱི་བློ་སྐྱེད་ཚུལ་ཐ་དད་ཡོད། དེ་གཉིས་ཀ་ལ་བཏང་སྙོམས་ཞེས་པའི་མིང་གཅིག་པ་ཡིན་ཀྱང་། གང་བསྐྱེད་པའི་བཏང་སྙོམས་ཀྱི་རིགས་གཉིས་མི་འདྲ་བ་ཡིན།
༡༽ རྒྱུ་འབྲས་མན་ངག་བདུན་གྱི་བློ་སྦྱོང་ཚུལ་ནང་སེམས་ཅན་ཐམས་ཅད་རང་གི་མ་བྱས་མྱོང་ཡོད་པ་ངོས་འཛིན་བྱེད་པའི་སྔོན་དུ་སྐྱེད་དགོས་པའི་བཏང་སྙོམས་ནང་རང་གི་མཉེན་དང་། དགྲ། བར་མའམ་ཆ་རྒྱུས་མེད་པའི་སེམས་ཅན་དམིགས་རྣམ་དུ་བྱེད་པ་ཚུད་ཡོད་པ་དང་། བཏང་སྙོམས་དེ་ལ་བརྟེན་ནས་ང་ཚོས་ཆགས་ཞེན་དང་འཁོན་འཛིན་གྱི་ཚོར་བ་མཚམས་འཇོག་བྱེད་ཀྱི་ཡོད། དེའི་མིང་གཅིག་ནི་དོན་ངོ་མར་ “བཏང་སྙོམས་ཙམ་ཞེས་ཟེར་ཞིང་། རང་གི་གཉེན་དང་། དགྲ། བར་མའི་སེམས་ཅན་ལ་ཆགས་པ་དང་སྡང་བ་ཟློག་པར་བྱེད་ཀྱི་ཡོད།” འདིར་ཙམ་སྒྲས་སེམས་བསྐྱེད་ཀྱི་ཐབས་གཉིས་པ་དེའི་ནང་འགྲེལ་བཤད་མུ་མཐུད་ནས་ཡོད་པར་སྟོན་གྱི་ཡོད།
གཞན་ཡང་བཏང་སྙོམས་དང་པོའི་མིང་གཞན་ཞིག་ནི། “ཉན་རང་དང་ཐུན་མོང་བའི་བཏང་སྙོམས་སྦྱོང་བའི་ཚུལ་ལ་བརྟེན་ནས་བསྐྱེད་པའི་བཏང་སྙོམས་ཙམ་” ཞེས་ཟེར་བ་ཡིན། ཉན་ཐོས་ ༼ཉན་པ་པོ་༽ དང་རང་སངས་རྒྱས་ ༼རང་གྲོལ་༽ ནི་སངས་རྒྱས་ཀྱི་ཆོས་ནས་གསུང་པའི་ཐེག་པ་ཆུང་ངུའི་ ༼བག་ཡོད་ཀྱི་ཐེག་པ་༽ ཉམས་ལེན་པ་རིགས་གཉིས་ཡིན། འདིར་ཙམ་སྒྲས་ང་ཚོར་མེད་པ་དང་བྱང་ཆུབ་སེམས་ཀྱིས་མ་ཟིན་པའི་བཏང་སྙོམས་ཤིག་སྟོན་གི་ཡོད།
༢༽ བདག་གཞན་མཉམ་བརྗེའི་སྔོན་འགྲོར་སྦྱོང་བའི་བཏང་སྙོམས་དེ་ནི་བཏང་སྙོམས་གོང་ན་མེད་པ་ཙམ་མ་ཟད། དེ་ནི་སེམས་ཅན་ཐམས་ཅད་ལ་ཕན་འདོགས་པ་དང་དེ་དག་གི་དཀའ་ངལ་སེལ་བའི་རང་གི་ཡིད་དམ་ངག་གི་བྱ་སྤྱོད་ཀྱི་ཐོག་ནས་ཉེ་རིང་གི་ཚོར་བ་གང་ཡང་མེད་པའི་བཏང་སྙོམས་ཤིག་ཡིན། དེ་ནི་ཁྱད་དུ་འཕགས་པ་ཞིག་དང་། ཐེག་ཆེན་ ༼རྒྱ་ཆེན་ཐེག་པ་༽ ཐུན་མོང་མ་ཡིན་པའི་བཏང་སྙོམས་སྐྱེད་ཚུལ་ཞིག་ཡིན།
བཏང་སྙོམས་ཙམ།
རྒྱུ་འབྲས་མན་ངག་བདུན་གྱི་བློ་སྦྱོང་ཚུལ་ནང་སེམས་ཅན་ཐམས་ཅད་རང་གི་མ་བྱས་མྱོང་ཡོད་པ་ངོས་འཛིན་བྱེད་པའི་སྔོན་དུ་སྐྱེད་དགོས་པའི་བཏང་སྙོམས་དེ་སྦྱོང་ཚུལ་གང་རེད་ཅེས་དྲིས་ན། དེའི་ནང་གཤམ་གྱི་རིམ་པ་ཁག་ཚུད་ཡོད།
གང་ཟག་མི་འདྲ་གསུམ་སྒོམ་པ།
དང་པོ། ང་ཚོས་གང་ཟག་མི་འདྲ་བ་གསུམ་དམིགས་རྣམ་དུ་བྱེད་དགོས་པ་ནི། ང་ཚོས་མི་དགའ་བའམ་དགྲར་བརྩི་བའི་གང་ཟག་སྡུག་ཅག་དང་མདོག་ཉེས་པོ་དང་གཅིག ཧ་ཅང་ཆགས་ཞེན་ཆེན་པོས་གཅེས་སྐྱོང་བྱེད་སའམ་གྲོགས་པོ་ལྟ་བུའི་གང་ཟག་དང་གཉིས། དེ་ནས་སྡང་འཛིན་དང་ཆགས་ཞེན་གཉིས་ཀ་མེད་པའི་གང་ཟག་ཆ་རྒྱུས་མེད་པའམ་བར་མའི་རིགས་བཅས་གསུམ་ཡིན། ང་ཚོས་གང་ཟག་དེ་གསུམ་ཀ་མཉམ་དུ་དམིགས་རྣམ་དུ་བྱེད་དགོས།
དེ་དག་སོ་སོར་དམིགས་པ་གཏད་པའི་རྗེས་དེ་མ་ཐག་རང་འགུལ་གྱི་བློའི་འཁྱེར་སོ་གང་འདྲ་ཞིག་ཡོང་གི་ཡོད་དམ་ཞེ་ན། ང་ཚོས་མི་དགའ་སའི་གང་ཟག་དེ་དང་འབྲེལ་ནས་མི་བདེ་བ་དང་། སྡང་འཛིན། མི་དགའ་བའི་ཚོར་བ་སྐྱེད་ཡོང་གི་ཡོད། དེ་ནས་རང་གིས་གཅེས་པར་འཛིན་པའི་གྲོགས་པོ་དེ་དང་འབྲེལ་ནས་ཡིད་དུ་འོང་བ་དང་ཆགས་ཞེན་སྐྱེད་ཡོང་གི་ཡོད། མཐར་བར་མའི་གང་ཟག་དེ་དང་འབྲེལ་ནས་དོ་སྣང་མེད་པ་དང་ཕན་གནོད་ཀྱི་བསམ་བློ་གང་ཡང་འཁོར་གྱི་མེད། དེ་གང་ཡིན་ཟེར་ན། ང་ཚོས་ངོ་རྩ་ནས་མི་ཤེས་པ་དེ་ཡིད་དུ་འོང་བ་དང་ཡིད་དུ་མི་འོང་བ་གང་ཡང་མཐོང་གི་མེད་པས་རེད།
རང་གིས་མི་དགའ་སའི་གང་ཟག་ལ་སྡང་འཛིན་སྤོང་བ།
དབྱིན་སྐད་ནང་གོ་བསྡུར་བྱེད་སླ་བའི་ཆེད། ང་ཚོས་དམིགས་རྣམ་དུ་བྱེད་པའི་གང་ཟག་གསུམ་ཀ་བུད་མེད་ཡིན་པའི་དབང་དུ་བཏང་ནས་དང་པོ་ང་ཚོས་སོ་སོས་མི་དགའ་ཞིང་། ད་དུང་དགྲ་བོར་ཡང་བརྩི་སྲིད་པའི་གང་ཟག་གི་སྐོར་བཤད་པ་ལ།
༡༽ བུད་མེད་དེ་ཡིད་དུ་མི་འོང་བ་དང་སྣང་བ་མི་འགྲོ་བ་གསལ་པོར་མཐོང་ཟིན་པའི་སྐབས་ང་ཚོས་ཚོར་སྣང་དེ་ཡོང་འཇུག་པ།
༢༽ དེ་ནས་ཚོར་སྣང་དེའི་ཐོག་ནས་ཁོ་མོར་སྡུག་ཅག་ཅིག་འབྱུང་ན་བསམ་པའམ་མོ་རང་གིས་མི་འདོད་པའི་གནས་སྟངས་ཤིག་དང་འཕྲད་ན་བསམ་པའི་ཚོར་བ་ད་དུང་ཡོང་གི་ཡོད་པ་ལ་དོ་སྣང་བྱེད་པ།
༣༽ དེ་ལྟ་བུའི་ཚོར་བ་དང་འདོད་པ་ངན་པ་བྱུང་བའི་རྒྱུ་མཚན་ལ་བརྟག་ཞིབ་བྱེད་པ། སྤྱིར་བཏང་རྒྱུ་མཚན་ནི། ཁོ་མོས་ང་ལ་གནོད་པ་བྱེད་ཀྱི་འདུག ང་ལ་གནོད་པ་བྱས་བྱུང་། ཡང་ན་ངའམ་ངའི་གྲོཌ་པོར་ཚིག་ངན་པ་སྨྲས་བྱུང་ཟེར་བ་དེ་དག་ཡིན། དེར་བརྟེན་ང་ཚོས་ཁོ་མོར་སྡུག་ཅག་ཅིག་འབྱུང་ན་བསམ་པ་དང་མོ་རང་གིས་འདོད་པའི་དོན་མ་སྒྲུབ་པར་ཤོག་ཅེས་བསམ་གྱི་ཡོད།
༤༽ དེ་ནས་སོ་སོས་རྩ་ནས་མི་དགའ་སའི་བུད་མེད་དེར་སྡུག་ཅག་ཅིག་འབྱུང་ན་བསམ་པའི་རྒྱུ་མཚན་དེར་བསམ་བློ་བཏང་ནས་རྒྱུ་མཚན་དེ་ཡང་དག་པ་ཞིག་ཡིན་མིན་བལྟ་དགོས། དེའང་ང་ཚོས་གཤམ་གསལ་ལྟར་བསམ་བློ་གཏོང་དགོས།
- འདས་པའི་སྐྱེ་བ་སྔོན་མའི་དུས་སུ། ད་ལྟ་ང་ཚོས་དགྲར་བརྩི་བའི་བུད་མེད་དེས་ལན་མང་པོ་རང་གི་ཕ་མ་བྱས་མྱོང་བ་མ་ཟད། རང་གི་གཉེན་དང་གྲོགས་ཀྱང་བྱས་མྱོང་ཡོད། སྐབས་དེ་དུས་ཁོ་མོས་ང་ལ་ཕན་གྲངས་མེད་བཏགས་ཡོད།
- ཚེ་འདིར། ཕྱིས་སུ་ག་རེ་ཡོང་གི་ཡོད་མེད་མི་ཤེས་པ་ཡིན། ཚེ་མཇུག་ཏུ་ཁོ་མོ་རང་ལ་ཕན་ཐོགས་ཧ་ཅང་ཆེན་པོ་བྱེད་མཁན་ཞིག་དང་རང་གི་གྲོགས་མོ་ཞིག་ཏུ་འགྱུར་སྲིད་པ་ཡིན། དེ་ལྟར་འབྱུང་བ་སྲིད་པ་ཡིན།
- གང་ལྟར་ཡང་། ང་དང་ཁོ་མོར་མ་འོངས་པའི་སྐྱེ་བ་གྲངས་མེད་ཡོད་པ་དང་དུས་ནམ་ཞིག་ལ་ཁོ་མོ་ངའི་ཕའམ་མར་འགྱུར་རྒྱུ་ནི་ངེས་པ་རེད། དེ་འདྲའི་གནས་སྐབས་སུ་ཁོ་མོས་རང་ལ་ཕན་ཐོགས་རླབས་ཆེན་བྱེད་རྒྱུ་ཡིན་ཞིང་། རང་གི་རེ་བ་བཅོལ་ས་ཁོ་མོ་ཉིད་ཡིན། དེར་བརྟེན་འདས་པའི་དུས་དང་། ད་ལྟ། མ་འོངས་པའི་ནང་ཐབས་ལམ་གྲངས་མེད་པའི་སྒོ་ནས་ཁོ་མོས་རང་ལ་ཕན་བཏགས་ཡོད་པ་དང་། ཕན་འདོགས་བཞིན་པ། ཕན་ཐོགས་ངེས་ཡིན་པས། མཐར་རང་གི་གྲོགས་བཟང་པོ་ཞིག་ཏུ་འགྱུར་རྒྱུ་ཐག་ཆོད་པ་རེད། རྒྱུ་མཚན་དེ་ལ་བརྟེན་ནས། དཔེར་ན་ཁོ་མོས་ཚེ་འདིར་ང་ལ་གནོད་པ་ཏོག་ཙམ་སྐྱེལ་བྱུང་ཞེས་པའི་རྒྱུ་མཚན་ཆུང་ཆུང་ཞིག་གིས་རྐྱེན་པས། རང་གིས་ཁོ་མོ་སོ་སོའི་དགྲར་བལྟ་བ་དང་ན་བ་དང་ཚ་བ་སོགས་འབྱུང་ན་བསམ་པའི་ངན་སེམས་བཅངས་པས་ཕན་ཐོགས་རྩ་བ་ནས་མེད།
༥༽ ང་ཚོས་དཔེ་ཁ་ཤས་ལ་བསམས་ན། དཔེར་ན། རང་ལ་དངུལ་མང་པོ་སྦྱིན་ཐུབ་མཁན་དང་། ནུས་པ་ཡོད་པ་བཞིན་སྦྱིན་འདོད་ཡོད་མཁན། སྔོན་ཆད་དེས་རང་ལ་དངུལ་ཕྲན་བུ་བྱིན་ཡོད་པའི་མི་དངུལ་ཁང་གི་ལས་སྣེ་པ་ཞིག་གམ་མི་ཕྱུག་པོ་དེ། ཉིན་གཅིག་ཁོང་ཁྲོ་ཟ་ནས་རང་ལ་འགྲམ་ལྕག་ཅིག་གཞུས་སྐབས། རང་ཉིད་ཁོང་ཁྲོ་ཟ་ནས་རླུང་ལངས་པའི་རྣམ་འགྱུར་འདྲ་བསྟན་ན། ཁོང་གི་དངུལ་སྦྱིན་རྒྱུའི་ཀུན་སློང་དང་འདོད་པ་དེ་བརླག་འགྲོ་ཉེན་ཡོད་པ་མ་ཟད། མི་དེའི་བསམ་བློ་གྱུར་ནས་དངུལ་དེ་མི་གཞན་ཞིག་ལ་སྦྱིན་རྒྱུའི་ཉེན་ཁའང་ཡོད། ཕྱོགས་གཞན་ཞིག་ནས། གལ་སྲིད་འགྲམ་ལྕག་གཞུས་པར་རང་གིས་བཟོད་སྒོམ་བྱས་ཏེ། སྤྲོ་ལངས་པ་སོགས་རྣམ་འགྱུར་གང་ཡང་མ་བསྟན་པར་ཁ་བཙུམས་ནས་བསྡད་པ་ཡིན་ན། མི་དེ་དགའ་པོ་བྱུང་ནས་ཕྱིས་སུ་རླུང་ལང་གི་མེད། གཅིག་བྱས་ན་མི་དེས་ཐོག་མའི་བསམ་བློའི་ནང་གི་སྤྲོད་འདོད་ལས་ལྷག་རང་ཉིད་ལ་དངུལ་མང་བ་སྦྱིན་སྲིད་པ་ཡིན། གང་ལྟར་གལ་ཏེ་རང་ཉིད་རླུང་ལངས་བ་དང་རྙོག་དྲ་ཆེན་པོ་བཟོ་བ་ཡིན་ན། དེ་ནི་བོད་པའི་ཁ་རྒྱུན་དུ། “ཟས་ཁ་ནང་དུ་ཡོད་དུས། ལྕེས་ཕྱིར་འབུད་གཏོང་བ་” ཟེར་བའི་དཔེ་ལྟར་འགྱུར་ངེས་ཡིན།
༦༽ དེར་བརྟེན་རང་གིས་མི་དགའ་སའི་མི་དེར་ཕུགས་རྒྱང་རིང་པོའི་ཐོག་ནས་བསམ་བློ་གཏོང་དགོས། དེ་ག་ནང་བཞིན་སེམས་ཅན་ཐམས་ཅད་ལའང་གཅིག་པ་ཡིན། ཕུགས་རྒྱང་རིང་པོའི་ཐོག་ནས་ཁོང་ཚོའི་རང་ལ་ཕན་ཐོགས་ཡོད་པ་ནི་བརྒྱ་ཆ་བརྒྱ་ཐམ་པ་ངེས་པ་ཡིན། སོང་ཙང་། གནོད་པ་ཕྲན་བུ་དང་ཆུང་ཙག་ཅིག་བྱས་པའི་རྒྱུ་མཚན་ལ་བརྟེན་ནས་མི་དེར་ཁོང་ཁྲོའི་ཡུལ་དུ་འཛིན་པ་ནི་རྦད་དེ་མི་འོས་པ་ཡིན།
༧༽ དེ་རྗེས་ང་ཚོས་སྡིག་པ་ར་ཙ་དང་། བདག་མེད་སྲོག་ཆགས། ཡང་ན་གདོན་འདྲེ་ཞིག་ལ་ཁོང་ཁྲོ་ཏོག་ཙམ་བསླངས་པའི་རྐྱེན་གྱིས་ལམ་སང་ཚུར་རྒོལ་ལན་ཇི་ལྟར་སློག་གི་ཡོད་པར་བསམ་བློ་ཐོངས་དང་། དེ་ནས་ང་ཚོ་རང་ཉིད་ལ་བསམ་བློ་བཏང་ནས། སྲོག་ཆགས་དེ་དག་ནང་བཞིན་བྱེད་པ་ནི་དངོས་གནས་མི་འོས་པ་ཞིག་ཡིན་ཚུལ་མཐོང་ཐུབ། དེ་ལྟར་ང་ཚོས་སོ་སོའི་ཁོང་ཁྲོ་ཞི་བར་བྱེད་ཐུབ། མི་ཆེ་གེ་མོ་ཞིག་གིས་རང་ལ་གནོད་པ་ག་ཚོད་བྱས་ཀྱང་། རང་ངོས་ནས་ཁོང་ཁྲོ་ནམ་ཡང་བཟའ་རྒྱུ་མེད། དེ་མིན་རང་ཉིད་སྡིག་པ་ར་ཙ་དང་བདག་མེད་དུད་འགྲོ་སེམས་ཅན་རྣམས་དང་ཁྱད་པར་གང་ཡང་མི་འདུག་ཅེས་བསམ་བློ་གཏོང་དགོས།
༨༽ མཐའ་དོན་ང་ཚོས་དེ་དག་ཚང་མར་རྒྱུ་མཚན་རིགས་པ་ ༼སྒྲུབ་ངག་༽ བཀོད་དེ། གཞན་གྱིས་རང་ལ་གནོད་པ་ཆུང་ཙག་ཅིག་བྱས་པ་རྒྱུ་མཚན་དུ་བྱས་ཏེ། ཁོང་ཁྲོ་བཟའ་གི་མིན་ཞེས་ཐག་གཅོད་དགོས། གང་ཡིན་ཟེར་ན།
- སྐྱེ་བ་སྔ་མའི་དུས་སུ་ཁོང་ཚོ་རང་གི་ཕ་མ་བྱས་མྱོང་ཡོད།
- ཚེ་འདིའི་མཇུག་ཏུའང་ཁོང་ཚོ་རང་གི་མཛའ་གྲོགས་སུ་འགྱུར་མིན་ངེས་པ་མེད།
- མ་འོངས་པར་སྐབས་ཤིག་ཁོང་ཚོ་རང་གི་ཕ་མར་གྱུར་ནས་རང་ལ་ཕན་ཆེན་པོ་འདོགས་སྲིད་པས། འདས་ད་ལྟ་མ་འོངས་ཀྱི་དུས་གསུམ་ཀའི་ནང་ཁོང་ཚོ་རང་ལ་དྲིན་ཆེན་པོ་ཡིན།
- གལ་ཏེ་ངས་ཕར་ཁོང་ཁྲོ་བྱས་ན། ང་རང་བདག་མེད་དུད་འགྲོ་དང་ཁྱད་མེད་པས། ཚེ་འདིར་ཁོང་ཚོས་རང་ལ་གནོད་པ་ཆུང་ཆུང་ཞིག་བྱས་པར་ངས་ཁོང་ཁྲོ་བཟའ་རིན་མི་འདུག་ཅེས་རྒྱུ་མཚན་རིགས་པ་བཀོད་ནས་བསམ་བློ་གཏོང་དགོས།
རང་གིས་དགའ་སའི་གང་ཟག་ལ་ཆགས་པ་སྤོང་བ།
༡༽ ང་ཚོས་ཐོག་མར་དམིགས་རྣམ་དུ་བྱས་ཟིན་པའི་གང་ཟག་རིགས་དགྲ་གཉེན་བར་མ་གསུམ་གྱི་ཁྲོད་ནས་སོ་སོའི་གྲོགས་པོའམ་དགའ་ས་དེ་ཡིད་ལ་བྱེད་དགོས།
༢༽ ང་ཚོས་མི་དེར་ཡིད་དུ་འོང་བ་དང་ཆགས་ཞེན་གྱི་ཚོར་བ་སྐྱེ་འཇུག་དགོས།
༣༽ ང་ཚོས་མི་དེར་བཅངས་པའི་ཚོར་བ་སྔར་བས་ཤུགས་ཆེ་རུ་སྐྱེ་འཇུག་པ་དང་། དེ་དང་དུས་རྟག་དུ་འགྲོགས་འདོད་ཀྱི་བློ་སྐྱེད་དགོས། དེ་ནས་ང་ཚོས།
༤༽ དེ་ལྟ་བུའི་ཡིད་མྱོས་སུ་འཇུག་པའི་བྱ་སྤྱོད་དང་ཆགས་ཞེན་ཡོད་པའི་རྒྱུ་མཚན་གང་ཡིན་པ་ལ་བརྟག་དཔྱད་བྱེད་དགོས། དེའི་རྒྱུ་མཚན་ནི་ཁོ་མོས་རང་ལ་ཚེ་འདིར་ཕན་ཐོགས་ཕྲན་བུ་བྱས་པ་དང་། རང་ལ་ཡག་པོ་བྱས་པ། རང་ལ་ཚོར་སྣང་ཡག་པོ་སྟེར་བ། ཡང་ན་དེ་དང་འདྲ་བའི་ཆ་ནས་ཡིན། བྱས་ཙང་། རང་ཉིད་ཁོ་མོར་ཡིད་དབང་འཕྲོག་པ་དང་ཆགས་ཞེན་སྐྱེ་གི་ཡོད།
༥༽ དེ་རྗེས་ཚོར་བ་དེ་འདྲ་ཡོད་པའི་རྒྱུ་མཚན་འདི་དག་ཡང་དག་པ་ཡིན་མིན་ལ་བརྟག་དགོས། དེ་ཡང་རྒྱུ་མཚན་ཡང་དག་པ་ཞིག་མ་རེད། གང་ཡིན་ཟེར་ན།
- སྐྱེ་བ་སྔོན་མ་རྣམས་ཀྱི་སྐབས་སུ་ཁོ་མོ་རང་གི་དགྲ་བྱས་ཏེ། རང་ལ་གནོད་པ་དང་། ཐ་ན་རང་གི་ཤ་ཟས་པ་དང་ཁྲག་ཀྱང་བཏུང་ཡོད་པར་ཐེ་ཚོམ་མེད།
- ཚེ་འདིའི་མཇུག་ཏུའང་ཁོ་མོ་རང་གི་དགྲ་བོ་སྡུག་ཤོས་ཤིག་ཏུ་འགྱུར་མི་སྲིད་པ་མ་རེད།
- སྐྱེ་བ་ཕྱི་མར་ཡང་དུས་ནམ་ཞིག་གི་ཚེ་ཁོ་མོས་རང་ལ་གནོད་པའི་ལས་བྱེད་ངེས་པ་ཡིན།
༦༽ ཁོ་མོས་ཚེ་འདིར་རང་ལ་ཕན་ཐོགས་ཆུང་ཙག་ཅིག་བྱས་པའི་རྒྱུ་མཚན་ལ་བརྟེན་ནས། གལ་ཏེ་རང་ཉིད་ཁོ་མོར་རྦད་དེ་ཆགས་ཞེན་གྱིས་མྱོས་པ་ཡིན་ན། དེ་ནས་གླུ་ལ་མཁས་པའི་ཤ་ཟ་སྲིན་མོའི་༼མི་ཤ་ཟ་མཁན་གྱི་བུད་མེད་གླུ་མ་༽གཞས་ཀྱིས་བསླུ་བྲིད་བཏང་བའི་སྐྱེས་པ་དེ་དག་དང་ཁྱད་པར་གང་ཡང་མེད། གླུ་མ་དེ་དག་གི་བྱད་བཞིན་ནི་ཧ་ཅང་མཛེས་པ་དང་། ཁོ་ཚོས་རྣམ་འགྱུར་སྟོན་སྟངས་ཀྱིས་སྐྱེས་པ་ཚོ་བསླུ་བྲིད་བྱས་ཏེ། ཕྱིས་སུ་ཁོང་ཚོས་ཧབ་ཟ་བྱེད་ཀྱི་ཡོད།
༧༽ དེ་ལྟར་ཚེ་འདིར་རང་ལ་ཕན་ཐོགས་ཕྲན་བུ་བྱས་པའི་རྒྱུ་མཚན་གྱིས་མི་དེར་ནམ་ཡང་ཆགས་ཞེན་བྱེད་རྒྱུ་མེད་པ་ཐག་གཅོད་དགོས།
བར་མའི་གང་ཟག་ལ་སྣང་མེད་སྤོང་བ།
གསུམ་པ། རང་གི་དགྲ་དང་གཉེན་གང་ཡང་མིན་པའི་བར་མའི་མི་དང་བརྒྱུད་རིམ་གཅིག་མཚུངས་ལག་བསྟར་བྱེད་དགོས།
༡༽ ང་ཚོ་དམིགས་རྣམ་བྱེད་པ་ལས་མི་དེར་དོ་སྣང་བྱེད་དགོས།
༢༽ མི་དེར་གནོད་སེམས་དང་ཕན་སེམས་གང་ཡང་མི་ཚོར་བ། མི་དེ་མེད་པ་བཟོ་རྒྱུ་དང་མཉམ་དུ་འགྲོགས་རྒྱུའི་བསམ་བློ་གང་ཡང་འཁོར་འཇུག་རྒྱུ་མེད་པ་དང་།
༣༽ སྔར་བས་སྣང་མེད་གཏོང་བའི་ཚོར་ཤུགས་སྐྱེད་འཇུག་དགོས།
༤༽ དེ་ལྟ་བུའི་རང་གི་ཚོར་སྣང་གི་རྒྱུ་མཚན་ལ་བརྟག་དཔྱད་བྱེད་དགོས། རྒྱུ་མཚན་ནི་ཁོ་མོས་རང་ལ་ཕན་བཏགས་མེད་ལ་གནོད་པའང་སྐྱེལ་མེད་པས། རང་ཉིད་མོ་དང་འབྲེལ་བའང་གང་ཡང་མེད་པ་རེད།
༥༽ དེ་ནས་ང་ཚོས་ཚོར་སྣང་དེར་རྒྱུ་མཚན་ཡང་དག་པ་ཞིག་འདུག་མི་འདུག་མུ་མཐུད་ནས་དཔྱད་པའི་སྐབས་སུ། ང་ཚོས་ཁོ་མོ་ནི་མཐའ་གཅིག་ཏུ་ངོ་མི་ཤེས་པའམ་བར་མའི་གང་ཟག་ཅིག་མ་ཡིན་པ་ཤེས་ཐུབ། གང་ཡིན་ཟེར་ན། སྐྱེ་བ་སྔོན་མ་གྲངས་མེད་པ་དང་། ཚེ་འདིའི་ཚེ་མཇུག དེ་བཞིན་སྐྱེ་བ་ཕྱི་མར་ཁོ་མོ་རང་གི་གཉེན་ཉེ་དང་། གྲོགས་པོ་སོགས་ཆགས་ཀྱི་ཡོད་པས་ཡིན།
དེ་ལྟར་བྱས་ན་ང་ཚོས་དགྲ་དང་། གཉེན། བར་མའི་སེམས་ཅན་ལ་དམིགས་པའི་ཁོང་ཁྲོ་དང་། འདོད་ཆགས། སྣང་མེད་བྱེད་པའི་བསམ་པ་ཚང་མ་སྤོང་ཐུབ་པ་ཡོང་གི་ཡོད། འདི་ནི་ཉན་རང་ཐུན་མོང་དུ་ཡོད་པའི་བཏང་སྙོམས་སྐྱེད་པའི་ཐབས་ཡིན་པ་དང་། དེ་ནི་བྱང་ཆུབ་སེམས་སྐྱེད་པའི་ཐབས་རྒྱུ་འབྲས་མན་ངག་བདུན་གྱི་ནང་གསུང་པ་བཞིན་སེམས་ཅན་ཐམས་ཅད་རང་གི་ཕ་མ་བྱས་མྱོང་བར་ངོས་འཛིན་པའི་སྔོན་འགྲོ་དེ་ཡིན།
བདག་གཞན་མཉམ་བརྗེའི་སྔོན་འགྲོའི་ཚུལ་དུ་ཐེག་ཆེན་ཐུན་མོང་མ་ཡིན་པའི་བཏང་སྙོམས།
བདག་གཞན་མཉམ་བརྗེའི་སྔོན་འགྲོའི་ཚུལ་དུ་ཐེག་ཆེན་ཐུན་མོང་མ་ཡིན་པའི་བཏང་སྙོམས་སྐྱེདཚུལ་ལ་དབྱེ་བ་གཉིས་ཡོད་པ་ནི།
༡༽ ལྟོས་བཅས་ཀུན་རྫོབ་པའི་ལྟ་ཚུལ་ལ་བརྟེན་ནས་བཏང་སྙོམས་མངོན་དུ་བྱེད་ཚུལ་དང་།
༢༽ མཐར་ཐུག་དོམ་དམ་པའི་ལྟ་ཚུལ་ལ་བརྟེན་ནས་བཏང་སྙོམས་མངོན་དུ་བྱེད་ཚུལ་གཉིས་ཡིན།
དེ་གཉིས་ལས་ལྟོས་བཅས་ཀུན་རྫོབ་པའི་ལྟ་ཚུལ་ལ་བརྟེན་ནས་བཏང་སྙོམས་མངོན་དུ་བྱེད་ཚུལ་ལ་གནང་གསེས་ཀྱི་དབྱེ་བ་གཉིས་ཡོད་པ་ནི།
༡༽ རང་གི་ལྟ་ཚུལ་ལ་བརྟེན་ནས་བཏང་སྙོམས་མངོན་དུ་བྱེད་ཚུལ་དང་།
༢༽ གཞན་གྱི་ལྟ་ཚུལ་ལ་བརྟེན་ནས་བཏང་སྙོམས་མངོན་དུ་བྱེད་ཚུལ་གཉིས་ཡིན།
དེ་བཞིན་རང་གི་ལྟ་ཚུལ་ལ་བརྟེན་ནས་བཏང་སྙོམས་མངོན་དུ་བྱེད་ཚུལ་ནང་དུ་གནད་དོན་གསུམ་ཚུད་ཡོད་པ་ནི།
༡༽ སྐྱེ་བ་གྲངས་མེད་པའི་ནང་སེམས་ཅན་གྲངས་མེད་པ་ལ་རང་རང་སོ་སོའི་ཕ་མ་དང་། གཉེན། གྲོགས་པོ་བྱས་ཡོད་སྟབས། ང་ཚོས་ཁ་ཤས་ལ་ཉེ་པོ་ཚོར་བ་དང་ཁ་ཤས་ལ་རྒྱང་ཐག་རིང་པོ་ཚོར་བ་ནི་ཚུལ་མཐུན་མ་རེད། འདི་གྲོགས་རེད་ཅེས་དང་འདི་དགྲ་རེད་ཅེས་ཁ་ཤས་ལ་བསུ་བ་བྱེད་པ་དང་ཁ་ཤས་འདོར་བ་ནི་ཡག་པོ་མ་ཡིན། གལ་སྲིད་ངས་སྐར་མ་བཅུ་དང་། ལོ་བཅུ། སྐྱེ་བ་བཅུའི་ནང་རང་གི་ཨ་མ་མཐོང་མེད་ན། ཁོ་མོ་ནི་ད་དུང་རང་གི་ཨ་མ་ཡིན་པར་ང་ཚོས་བསམ་བློ་གཏོང་དགོས།
༢༽ གང་ལྟར་སེམས་ཅན་འདི་དག་གིས་རང་ལ་ཕན་བཏགས་པ་བཞིན། སྐབས་ཤིག་ལ་དེ་དག་གིས་རང་ལ་གནོད་པའང་བྱས་ཡོད་སྲིད་པ་རེད། ཁོང་ཚོས་རང་ལ་ཕན་བཏགས་པའི་དུས་ཀྱི་གྲངས་ཚད་དང་ཕན་མང་ཉུང་ག་ཚོད་བཏགས་པ་དང་བསྡུར་ན། གནོད་པ་བྱས་པ་ནི་ཧ་ཅང་ཆུང་ཆུང་ཡིན། དེར་བརྟེན་གཅིག་ལ་བསུ་བ་ཞུ་བ་དང་གཅིག་ལ་རྒྱང་རིང་དུ་འདོར་བ་ནི་ཏག་ཏག་སྡོད་ཀྱི་མེད།
༣༽ ང་ཚོ་ཚང་མ་ནམ་ཞིག་འཆི་རྒྱུ་ངེས་པ་རེད། འོན་ཀྱང་འཆི་བའི་དུས་དེ་ངེས་པ་མེད། དཔེར་ན། ང་ཚོ་སང་ཉིན་སྲོག་ཐོག་གཏོང་རྒྱུར་ཁྲིམས་ཐག་བཅད་པར་ཆ་ཞོག སོ་སོའི་ཉིན་མཐའ་མ་དེ་གཞན་ལ་ཁོང་ཁྲོ་ཟ་བ་དང་གནོད་པ་སྐྱེལ་རྒྱུར་བཏང་ན། ཆོ་མེད་པ་རང་རེད། རྒྱུ་མཚན་ཆུང་ཙག་ཅིག་ལ་བསམས་ནས། ང་ཚོས་སོ་སོའི་མི་ཚེའི་མཐའ་མཇུག་དེ་དོན་དང་ལྡན་པ་ཞིག་དང་དགེ་བའི་བྱ་བ་རླབས་ཆེན་ཞིག་གསོག་ཐུབ་རྒྱུའི་གོ་སྐབས་འཕྲོ་བརླག་གཏོང་གི་ཡོད། དཔེར་ན། ཐེངས་གཅིག་དཔོན་པོ་ཞིག་ཡོད་པ་དེ་མི་གཞན་ཞིག་ལ་ཁོང་ཁྲོ་དྲག་པོ་ལངས་ཏེ་ཕྱི་ཉིན་དེར་མི་དེར་ཉེས་ཆད་ལྗིད་པོ་ཞིག་གཅོད་རྒྱུའི་བསམ་བློ་འཁོར་བ་རེད། ཉིན་དེ་ཆ་ཚང་ཉེས་ཆད་གང་ཞིག་གཅོད་དགོས་མིན་ཐད་འཆར་གཞི་བསྒྲིགས་པ་དང་ཕྱི་ཉིན་ཞོགས་པ་དེར། ཉེས་ཆད་མ་བཅད་སྔོན་གློ་བུར་དུ་ཁོ་རང་ཤི་བ་རེད། བྱས་ཙང་། ཁོའི་ཁོང་ཁྲོ་ནི་རྦད་དེ་ཆོ་མེད་པ་ཞིག་ཡིན། དེ་ནི་སང་ཉིན་འཆི་རྒྱུར་ཁྲིམས་ཐག་བཅད་པའི་མི་ཞིག་ལའང་གཅིག་པ་ཡིན། དེ་རིང་ཁོ་ལ་གནོད་པ་བྱེད་པ་དེར་སྙིང་པོ་ཅི་ཡང་མེད།
གཞན་གྱི་ལྟ་ཚུལ་ལ་བརྟེན་ནས་བཏང་སྙོམས་མངོན་དུ་བྱེད་ཚུལ་དེའང་གནད་དོན་གསུམ་གྱི་ནང་དབྱེ་ཡོད་པ་ནི།
༡༽ རང་གིས་ཐ་ན་རྨི་ལམ་ཚུན་ཆད་ནང་སྡུག་བསྔལ་མི་འདོད་པ་དང་། བདེ་བ་ཇི་ཙམ་ཡོད་ཀྱང་། འདོད་པ་ནམ་ཡང་ཁེངས་ཀྱི་མེད་ཅེས་རང་ལ་སྦྱར་ནས་བསམ་བློ་གཏོང་དགོས། དེ་ག་ནང་བཞིན་གཞན་ལའང་གཅིག་པ་ཡིན། ཐ་ན་འབུ་སྲིན་ཕྲ་མོ་ཡན་ཆད་ཀྱི་སེམས་ཅན་གྲངས་ལས་འདས་པ་རྣམས་ཀྱིས་བདེ་བ་འདོད་པ་ལས་སྡུག་བསྔལ་ནམ་ཡང་མི་འདོད། དེར་བརྟེན་འགའ་ཞིག་ལ་བསུ་བ་བྱེད་པ་དང་འགའ་ཞིག་ལ་སྣང་མེད་བྱེད་པ་ནི་ཚུལ་མཐུན་ཞིག་མ་རེད།
༢༽ སྤྲང་པོ་སློང་མོ་བ་དེ་འདྲ་བཅུ་རང་གི་སྒོ་འགྲམ་དུ་བསླེབས་པར་ཆ་ཞོག སྐབས་དེར་ཁ་ཤས་ལ་ཟས་བྱིན་ནས་ཁ་ཤས་ལ་མ་བྱིན་པ་ནི་ཚུལ་དང་མཐུན་པ་ཞིག་རྩ་ནས་མ་རེད། ཁོང་ཚོ་ཚང་མ་ལྟོགས་ནས་ཁ་ལག་དགོས་པ་གཅིག་པ་ཡིན། དེ་ག་ནང་བཞིན་རྨོངས་པའི་སྐྱོན་གྱིས་མ་འགོས་པའི་བདེ་སྐྱིད་ལ་མཚོན་ན། དེ་སུ་ལ་ཡོད་དམ། འོན་ཀྱང་རྨོངས་པའི་སྐྱོན་གྱིས་འགོས་པའི་བདེ་སྐྱིད་དེ་ཡང་སེམས་ཅན་གྲངས་མེད་པ་ལ་འདང་ངེས་ཤིག་མེད་པ་དང། བདེ་བ་དེ་ནི་ཚང་མས་དོན་དུ་གཉེར་གྱི་ཡོད། དེར་བརྟེན་ཁ་ཤས་ལ་སྣང་མེད་བྱེད་པ་དང་ཁ་ཤས་ལ་དགའ་པོ་བྱེད་པ་ནི་ཚུལ་མཐུན་ཞིག་མ་རེད།
༣༽ དཔེ་གཞན་ཞིག་ནི། ནད་པ་བཅུ་ཡོད་པ་ཆ་ཞོག ཁོང་ཚོ་ཚང་མར་ཡ་ང་བ་དང་ཐབས་སྐྱོ་བའི་གནས་སྟངས་གཅིག་པ་ཡོད། དེར་བརྟེན་ཁ་ཤས་ལ་སྨན་བཅོས་སོགས་ཡག་པོ་བྱེད་པ་དང་ཁ་ཤས་ལ་ཡག་པོ་མི་བྱེད་པ་ནི་དྲང་པོ་མིན། དེ་ག་ནང་བཞིན་སེམས་ཅན་ཐམས་ཅད་ལ་དབང་མེད་ཡང་ནས་ཡང་དུ་འབྱུང་བའི་འཁོར་བ་སྤྱིའི་སྡུག་བསྔལ་དང་ཡང་སྒོས་སོ་སོ་སྒེར་གྱི་སྡུག་བསྔལ་ཡོད་པ་གཅིག་མཚུངས་ཡིན། རྒྱུ་མཚན་དེ་ལ་བརྟེན་ནས་འགའ་ཞིག་ལ་སྣང་ཆུང་བྱེད་པ་དང་འགའ་ཞིག་ལ་དགའ་པོ་བྱེད་པ་ནི་དྲང་པོ་དང་ཚུལ་མཐུན་མ་ཡིན།
མཐར་ཐུག་དོམ་དམ་པའི་ལྟ་ཚུལ་ལ་བརྟེན་ནས་བཏང་སྙོམས་མངོན་དུ་བྱེད་ཚུལ་ལ་བསམ་བློ་སྐོར་གསུམ་ཡོད་པ་ནི།
༡༽ ང་ཚོའི་རྨོངས་པའི་རྐྱེན་གྱིས་སོ་སོར་རོགས་རམ་དང་ཡག་པོ་བྱེད་མཁན་དེ་གྲོགས་པོ་ངོ་མ་དང། སོ་སོར་སྡུག་ཅག་བྱེད་མཁན་དེ་རང་གི་དགྲ་བོ་ངོ་མ་ཡིན་པར་སྒྲོ་འདོགས་བྱེད་ཚུལ་ལ་ང་ཚོས་བསམ་བློ་གཏོང་དགོས། གལ་སྲིད་དེ་དག་ང་ཚོས་རྟོག་པས་སྒྲོ་བཏགས་པ་བཞིན་བདེན་པར་གྲུབ་ཡོད་ན། དེ་བཞིན་གཤེགས་པ་སངས་རྒྱས་ཀྱིས་ཀྱང་དེ་ལྟར་གཟིགས་དགོས་ཀྱི་ཡོད་ཀྱང་། ཁོང་གིས་དེ་ལྟར་ནམ་ཡང་གཟིགས་མེད། སློབ་དཔོན་ཆོས་གྲགས་ཀྱིས་མཛད་པའི་ཚད་མ་རྣམ་འགྲེལ་གྱི་འགྲེལ་བའི་ནང་། “སངས་རྒྱས་ཀྱི་སྐུའི་ཟུར་གཅིག་ལ་དྲི་ཆབ་སྒྲོན་མཁན་དང་ཟུར་གཞན་ལ་རལ་གྲིས་དུམ་བུར་གཏུབ་མཁན་གཉིས་ལ་སངས་རྒྱས་ཀྱིས་ཉེ་རིང་མེད་པར་གཅིག་པ་གཅིག་རྐྱང་གནང་གི་ཡོད་”ཅེས་གསུངས་པ་ནང་བཞིན་རེད།
ང་ཚོས་ཉེ་རིང་མེད་པའི་དཔེ་མཚོན་གཞན་ཞིག་ནི་སངས་རྒྱས་ཀྱིས་གང་གི་སྤུན་མཆེད་ལྷས་བྱིན་ལ་གནང་ལུགས་ཐོག་ནས་ཤེས་ཐུབ། ལྷས་བྱིན་ནི་རྟག་ཏུ་ཕྲག་དོག་དང་བཅས་སངས་རྒྱས་ལ་གནོད་པ་སྐྱེལ་ཐབས་བྱེད་མཁན་ཞིག་ཡིན་ནའང། སངས་རྒྱས་ཀྱིས་ཁོང་ལ་ཉེ་རིང་རྩ་ནས་གནང་མེད། དེར་བརྟེན་ང་ཚོས་ཉེ་རིང་ཕྱོགས་ཞེན་དེ་སྤོང་དགོས་ཤིང་། རྨོངས་པའི་གཞན་དབང་དུ་སོང་ནས་གཞན་རྣམས་བདེན་པར་གྲུབ་པར་སྒྲོ་བཏགས་ནས་དེ་དག་གི་ཕྱོགས་འཛིན་རྒྱུ་མེད། བདེན་པར་གྲུབ་པ་སུ་གཅིག་ཀྱང་མེད། ང་ཚོས་རང་རྒྱུད་ཀྱི་བདེན་འཛིན་སྤོང་དགོས་པ་ཡིན། འཛིན་པ་དེ་ནི་ཆོས་རྣམས་བདེན་པར་མ་གྲུབ་ཀྱང་བདེན་པར་གྲུབ་པ་ལྟ་བུར་སྣང་བའི་རྨོངས་པའམ་མ་རིག་པ་ལས་བྱུང་བ་ཡིན།
༢༽ དེར་མ་ཟད། ང་ཚོས་འཛིན་པ་ལྟར། གལ་སྲིད་སེམས་ཅན་དེ་དག་རང་གི་གཉེན་དང་དགྲ་ཞེས་པའི་སྡེ་ཚན་ནང་དུ་བདེན་པར་གྲུབ་ཡོད་ན། ང་ཚོས་བདེན་པར་འཛིན་པ་ནང་བཞིན་དུས་རྟག་ཏུ་དེ་ལྟར་གནས་དགོས་ཀྱི་ཡོད། དཔེར་ན། དུས་ཚོད་ཏག་ཏག་སྟོན་མཁན་གྱི་ཆུ་ཚོད་ཅིག་ལ་བསམ་བློ་གཏོང་དང་། དེ་སྐབས་རེ་རྐྱེན་ཞིག་ལ་བརྟེན་ནས་ཏག་ཏག་འགྲོ་གི་ཡོད་ཀྱང་སྐབས་རེ་རྐྱེན་གཞན་ཞིག་ལ་བརྟེན་ནས་རྗེས་ལུས་ཐེབས་པ་དེ་འདྲ་ཡོང་སྲིད་པ་ལྟར། གཞན་གྱི་གནས་སྟངས་ཀྱང་རྟག་པར་རང་འཇགས་ནམ་ཡང་མི་གནས་པར་འགྱུར་བ་འགྲོ་གི་ཡོད། གལ་སྲིད་ང་ཚོས་དབང་མེད་ཀྱིས་ཡང་ནས་ཡང་དུ་འབྱུང་བའི་འཁོར་བའི་གནས་སྟངས་འདི་ལ་ངེས་གཏན་མེད་པའི་དོན་དངོས་དང་འབྲེལ་བའི་དམ་ཆོས་ཤིག་ལ་བསམ་བློ་བཏང་ན། བུ་ཞིག་གིས་རང་གི་ཕའི་ཤ་བཟའ་བ་དང་། རང་གི་མ་ལ་བརྡུང་བ། དགྲ་ལ་བྱམས་སྐྱོང་བྱེད་པའི་དཔེ་དེ་སྐབས་འདིར་ཕན་ཐོགས་ཡོད། དཔེ་དེ་ནི་ལམ་རིམ་གྱི་སྐྱེས་བུ་འབྲིང་གི་སྐབས་སུ་ཀུན་སློང་སྐྱེད་པ་ལ་གདམས་པའི་བསླབ་བྱ་ལས་བྱུང་བ་ཞིག་ཡིན། དེ་ཡང་ཐེངས་གཅིག་རྟོགས་པ་ཚད་མཐོན་པོར་སོན་པའི་སངས་རྒྱས་ཀྱི་སློབ་མ་འཕགས་པ་ཀཱ་ཏྱཱ་ཡ་ན་ཁྱིམ་ཞིག་ཏུ་ཕེབས་པ་དང་། དེར་ཕ་ཞིག་གྲོངས་ནས་རྫིང་བུ་ཞིག་གི་ནང་ཉའི་སྐྱེ་བ་བླངས་པ་དང་ཁོ་རང་གི་བུས་ཉ་དེ་བཟའ་བཞིན་ཡོད་པ་རེད། ཡང་བུ་དེས་རང་གི་མའི་སྐྱེ་བ་ཡིན་པའི་ཁྱི་ཞིག་ལ་ཉ་དེའི་རུས་པས་གཞུས་ཤིང་རྡེག་པ་དང་། རང་གི་དགྲ་བོ་ཡིན་པའི་ཕྲུ་གུ་ཞིག་པང་དུ་བླངས་ནས་གཅེས་ཉར་བྱེད་བཞིན་པ་འཕགས་པ་ཀཱ་ཏྱཱ་ཡ་ནས་གཟིགས་པ་དང་འཁོར་བར་འཁྱམས་པའི་སེམས་ཅན་རྣམས་ཀྱི་ཆོ་མེད་པའི་རང་བཞིན་གྱི་གནས་སྟངས་ལ་བཞད་གད་ཤོར་མཛད་པ་ལྟ་བུ་རེད། དེ་འདྲ་ཡིན་པ་སོང་ཙང་། ང་ཚོས་རང་གི་དགྲ་དང་གཉེན་ཞེས་རྟག་པ་དང་རང་ཚུགས་ཀྱིས་སྡེ་ཚན་ནང་བདེན་པར་གྲུབ་པར་འཛིན་པ་དེ་སྤོང་དགོས་ཤིང་། དགྲ་ལ་མཐའ་གཅིག་ཏུ་སྡང་འཛིན་གྱིས་འདོར་བ་དང་། གཉེན་ལ་མཐའ་གཅིག་ཏུ་ཞེན་འཛིན་གྱིས་བསུ་མི་རུང་བ་ཡིན།
༣༽ བསླབ་པ་ཀུན་བཏུས་ཀྱི་ནང་རྒྱལ་སྲས་ཆེན་པོ་ཞི་བ་ལྷས། རང་དང་གཞན་ཕན་ཚུན་གཅིག་ལ་གཅིག་བརྟེན་ནས་ཡོད་པའི་ཚུལ་འགྲེལ་བརྗོད་མཛད་ཡོད། རི་བོ་ཐག་ཉེ་པོ་དང་རིང་པོ་ཞེས་པའི་དཔེ་ལྟར། རང་གཞན་ཚང་མ་ཕན་ཚུན་བརྟེན་པའམ་ལྟོས་བཅས་ཀྱི་གནས་ནས་ཡོད། ང་ཚོ་རི་ཐག་ཉེ་པོ་ཞིག་གི་སྟེང་ལ་ཡོད་སྐབས། རི་གཞན་དེ་ཐག་རིང་པོར་ཚོར་བ་དང་འདི་ཉེ་པོ་ཚོར་གྱི་ཡོད། དེ་ནས་ཕྱོགས་གཞན་དེའི་སྟེང་ཕྱིན་ནས་བལྟས་ན། འདི་ཐག་རིང་པོ་དང་དེ་ཉེ་པོ་ཚོར་གྱི་ཡོད། དེ་ག་ནང་བཞིན་ང་ཚོ་རང་ཉིད་སོ་སོའི་ངོས་ནས་“རང་”ཞེས་ཚུགས་ཐུབ་ཏུ་གནས་མེད། གང་ཡིན་ཟེར་ན། མི་གཞན་གྱི་ཕྱོགས་དེ་ནས་བལྟས་ན་རང་ཉིད་“གཞན་”ཆགས་ཀྱི་ཡོད། དེ་མཚུངས་དགྲ་དང་གཉེན་ཞེས་པ་མི་ཞིག་གི་ངོས་ནས་ལྟ་སྟངས་མི་འདྲ་བའམ་བརྩི་སྟངས་མི་འདྲ་བ་ཙམ་ཡིན། མི་གཅིག་དེ་ག་རང་རང་གི་གྲོགས་དང་གཞན་ཞིག་གི་དགྲ་ཡོང་ཆོག་པ་ཡིན། རི་ཐག་ཉེ་པོ་དང་རིང་པོ་ལྟ་བུ། དེ་ཚོ་ཚང་མ་ང་ཚོའི་ལྟ་སྟངས་ཀྱིས་ཁྱད་པར་བཟོ་གི་ཡོད།
ཐག་གཅོད་ལྔ།
གོང་གི་གནད་དོན་རྣམས་ཀྱི་ཐོག་བསམ་བློ་འདི་འདྲའི་ཐོག་ནས་ང་ཆོས་ཐག་གཅོད་ལྔ་བྱེད་དགོས།
ངས་ཕྱོགས་ཞེན་ཅན་བྱེད་ཀྱི་མིན།
ང་ཚོས་ལྟོས་བཅས་ཀུན་རྫོབ་དང་མཐར་ཐུག་དོན་དམ་པའི་ལྟ་ཚུལ་གང་གི་ཐོག་ནས་བལྟས་ཀྱང་། མི་འགའ་ཞིག་རང་གི་གཉེན་ལྟར་ཉེ་བ་དང་འགའ་ཞིག་དགྲ་ལྟར་རིང་བར་བརྩི་བའི་རྒྱུ་མཚན་གང་ཡང་མེད། དེར་བརྟེན་ངས་ཕྱོགས་ཞེན་ཅན་བྱེད་ཀྱི་མིན་ཞེས་ཐག་གཅོད་བརྟན་པོ་ཞིག་བྱེད་དགོས། ངས་མི་ཁ་ཤས་འདོར་བ་དང་ཁ་ཤས་ལ་བསུ་བ་བྱེད་པའི་ཕྱོགས་ཞེན་གྱི་ཚོར་བ་རྣམས་སྤོང་གི་ཡིན།གང་ཡིན་ཟེར་ན། སྡང་འཛིན་དང་ཆགས་ཞེན་གྱིས་འདི་ཕྱི་གཉིས་ཀ་དང་། འཕྲལ་ཕུགས་གཉིས་ཀ། དེ་བཞིན་དུས་ཡུན་རིང་ཐུང་གང་ཡིན་ནའང་རང་ལ་གནོད་པ་ལས་ཁེ་ཕན་གངཡང་མེད། དེ་དག་ནི་སྡུག་བསྔལ་གྱི་རིགས་བརྒྱ་ཕྲག་མང་པོའི་རྩ་བ་ཡིན། དེ་དག་ནི་དབང་མེད་ཀྱིས་ཡང་ནས་ཡང་དུ་འབྱུང་བའི་འཁོར་བའི་བཙོན་རའི་སྒོ་སྲུང་བ་ཞིག་གིས་རང་ཉིད་དེའི་ནང་བཅུག་ནས་ཉར་བ་ལྟ་བུ་ཡིན།
ཕྱི་ལོ་༡༩༥༩ ལོར་བོད་མིའི་རང་དབང་སྒེར་ལངས་བྱུང་བའི་རྗེས་ཀྱི་བོད་ནང་བཞུགས་པའི་བོད་མི་ཚོར་བསམ་བློ་ཐོངས་དང་། སོ་སོའི་དགོན་པ་དང་། རྒྱུ་ནོར། བདག་དངོས། ཁྱིམ་ཚང་། སྤུན་མཆེད། གྲོགས་པོ་སོགས་ལ་ཆགས་ཞེན་ཡོད་པ་རྣམས་དེ་དག་རྒྱབ་ཏུ་གཡུག་རྒྱུར་བཟོད་ཐུབ་མེད། དེའི་འབྲས་བུར་ཆགས་ཞེན་གྱིས་རྐྱེན་པས་མི་ལོ་ཉི་ཤུ་ལྷག་ཙམ་རིང་ཁོང་ཚོ་བཙོན་ཁང་ངམ་བཙོན་པའི་གསོག་སྒར་ནང་སྦེད་འཇོག་བྱས་ཡོད། དེ་ལྟ་བུའི་ཆགས་ཞེན་གྱིས་རྐྱེན་པས་ཕྱོགས་ལྷུང་གི་ཚོར་བ་ནི་ང་ཚོ་བདེ་མེད་དམྱལ་ཁམས་ཀྱི་མེ་དཔུང་ནང་ལྷུང་འཇུག་མཁན་གྱི་ཤན་པ་ལྟ་བུ་རེད། དེ་དག་ནི་མཚན་མོར་ང་ཚོ་གཉིད་ཡག་པོ་ཁུག་མི་འཇུག་མཁན་གྱི་གཉན་ཁའི་བདུད་དང་འདྲ་བའི་རང་རྒྱུད་ཀྱི་སྡང་སེམས་ཡིན། ང་ཚོས་ཐབས་ཤེས་ཡོད་དགུ་རྩལ་སྤྲུག་གིས་དེ་དག་ངེས་པར་དུ་རྩ་མེད་གཏོང་དགོས།
ཕྱོགས་གཞན་ཞིག་ནས་མི་ཚང་མར་བདེ་བ་དང་ལྡན་ཅིང་སྡུག་བསྔལ་དང་འབྲལ་བར་ཤོག་ཅེས་པའི་བློའི་འཁྱེར་སོ་དང་བཅས་ཚང་མར་ཉེ་རིང་མེད་པར་བལྟ་བའི་སྤྱོད་ཚུལ་ནི་འཕྲལ་ཕུགས་གང་ནས་བལྟས་ཀྱང་ཧ་ཅང་གལ་ཆེན་པོ་ཡིན། དེ་ནི་སངས་རྒྱས་དང་བྱང་ཆུབ་སེམས་དཔའ་རྣམས་བླ་ན་མེད་པའི་བྱང་ཆུབ་ཀྱི་གོ་འཕང་དུ་བགྲོད་པའི་ལམ་ཆེན་གཙོ་བོ་དེ་ཡིན། དེ་ནི་དུས་གསུམ་གྱི་སངས་རྒྱས་ཐམས་ཅད་ཀྱི་དགོངས་པ་དང་ཐུགས་གཏིང་གི་འདོད་པ་དེ་ཡིན། དེར་བརྟེན་ང་ཚོས་གང་ཟག་སུ་འདྲ་ཞིག་གིས་རང་ལ་གནོད་འཚེ་དང་ཕན་པ་གང་བྱས་ཀྱང་། རང་ངོས་ནས་ཕར་ལན་གང་ཡང་སློག་གི་མིན་ཞེས་བསམ་དགོས། ངས་ཁོང་ཁྲོ་དང་ཆགས་ཞེན་བྱེད་ཀྱི་མིན་ཞེས་པ་དང་། ངས་མི་ཁ་ཤས་ལ་དགའ་པོ་དང་ཁ་ཤས་ལ་སྡང་འཛིན་བྱེད་ཀྱི་མིན་ཞེས་པ་དེ་ལས་ལྷག་པའི་དཀའ་ངལ་ལ་གདོང་ལེན་བྱེད་པའི་ཐབས་ལམ་གཞན་ཞིག་མེད། དེ་ལྟར་རང་ངོས་ནས་ཐག་གཅོད་དགོས། རང་གིས་ཇི་ལྟར་འདོད་པ་དང་བྱེད་པ་ནང་བཞིན་གཞན་སེམས་ཅན་ལའང་སྤྱོད་ཚུལ་གཅིག་མཚུངས་སུ་འཛིན་དགོས། གང་ཡིན་ཟེར་ན། མི་ཚང་མས་བདེ་བ་འདོད་ཅིང་སྡུག་བསྔལ་མི་འདོད་པ་རེད། དེ་ནི་རང་ནུས་གང་ཡོད་ཀྱིས་འབད་བརྩོན་བྱ་རྒྱུའི་གནད་ཅིག་ཡིན། “ཨོ། བླ་མ་དགེ་བའི་བཤེས་གཉེན་མཁྱེན། གཞན་ཕན་གང་ཐུབ་སྒྲུབ་པའི་བློ་སྟོབས་ང་ལ་གནང་རོགས།” ཞེས་ང་ཚོས་ཉམས་ལེན་འདི་དང་འབྲེལ་བའི་བླ་མ་མཆོད་པའི་ཚིགས་བཅད་ལྔ་ལས་དང་པོ་དེ་ཁ་འདོན་བྱེད་པའི་སྐབས་སུ་ཀུན་སློང་འདི་དག་ཡིད་ལ་བཟུང་དགོས་ཀྱི་ཡོད།
སྡུག་བསྔལ་ཕྲ་མོ་ཙམ་ཡང་མི་འདོད་ཅིང་།། བདེ་ལ་ནམ་ཡང་ཆོག་ཤེས་མེད་པ་ནི།། བདག་དང་གཞན་ལ་ཁྱད་པར་ཡོད་མིན་ཞེས།། གཞན་བདེ་དགའ་བ་བསྐྱེད་པར་བྱིན་གྱིས་རློབས།།
ཞེས་གསུངས་ཡོད། དེ་འདྲ་སོང་ཙང་། ཚིགས་སུ་བཅད་པ་དང་པོ་འདི་ལ་བརྟེན་ནས་ང་ཚོས་སེམས་ཅན་ཐམས་ཅད་ལ་འདྲ་མཉམ་གྱི་བདེ་བ་སྐྲུན་པ་དང་སྡུག་བསྔལ་མེད་པ་བཟོ་རྒྱུའི་ཀུན་སློང་གི་ཐོག་ནས་རང་གི་བསམ་བློ་དང་བྱ་བ་གཉིས་ཀར་གཞན་ལ་དམིགས་པའི་ཉེ་རིང་གི་བསམ་པ་མེད་པའི་བསམ་ཕྱོགས་ཤིག་སྐྱེད་པར་སྨོན་ལམ་རྒྱག་གི་ཡོད། དེ་ལྟ་བུའི་བསམ་ཕྱོགས་དེས་ང་ཚོས་གཙིགས་སུ་འཛིན་པའི་བཏང་སྙོམས་ཀྱི་བསམ་ཕྱོགས་ཀྱི་དོན་སྒྲུབ་པར་བྱེད་ཀྱི་ཡོད། དཔེ་ཆ་བཞག་ན། ང་ཚོས་ཚོང་ཁང་ཞིག་ནས་དངོས་ཆས་ཤིག་ཧ་ཅང་ཡིད་དུ་འོང་བ་མཐོང་ན། དེ་ཉོ་རྒྱུ་ཐག་གཅོད་པ་ནང་བཞིན་དེ་ལྟ་བུའི་བསམ་ཕྱོགས་རང་རྒྱུད་ལ་སྐྱེད་རྒྱུ་དང་། དེ་འཐོབ་པ་ལ་ཐག་གཅོད་བརྟན་པོ་བྱེད་དགོས་ཀྱི་ཡོད།
ངས་རང་རྒྱུད་ཀྱི་རང་གཅེས་འཛིན་སྤོང་གི་ཡིན།
དེ་རྗེས་རང་གཅེས་འཛིན་གྱི་བསམ་ཕྱོགས་ཤིག་ཡོད་པའི་ཉེས་དམིགས་ལ་བསམ་བློ་གཏོང་དགོས། གང་ཡིན་ཞེ་ན། རང་འདོད་དོན་དུ་གཉེར་བའི་རང་གཅེས་འཛིན་གྱི་བློ་ལ་བརྟེན་ནས་ང་ཚོས་གནོད་བྱེད་མི་དགེ་བའི་ལས་བཅུ་བྱེད་ཀྱི་ཡོད། དེའི་མཇུག་འབྲས་སུ་རང་ཉིད་ངན་འགྲོ་དམྱལ་བའི་གནས་སུ་སྐྱེ་བ་ལེན་གྱི་ཡོད། དེ་ནས་དགྲ་བཅོམ་པའི་ ༼ཐར་པ་ཐོབ་མཁན་༽ གོ་འཕང་དང་སངས་རྒྱས་ཀྱི་གོ་འཕང་མ་ཐོབ་བར་དུ་རང་འདོད་དོན་དུ་གཉེར་བའི་གཅེས་འཛིན་གྱི་བློ་དེས་རང་གི་ཞི་བདེ་ཡོངས་སུ་འཕྲོག་གི་ཡོད། བྱང་ཆུབ་སེམས་དཔའ་རྣམས་སངས་རྒྱས་ཀྱི་གོ་འཕང་ལ་ཐག་ཉེ་པོ་ཡོད་ཀྱང་། ཁག་ཅིག་གཞན་ལས་ཐག་ཉེ་བའང་ཡོད། ཁོ་ཚོའི་དབར་གྱི་ཁྱད་པར་ནི་རང་རྒྱུད་ལ་ཡོད་པའི་རང་གཅེས་འཛིན་ཤུགས་ཆེ་ཆུང་ལ་བརྟེན་ནས་ཡོང་གི་ཡོད། རྒྱལ་ཁབ་ནང་ཕན་ཚུན་གྱི་རྩོད་རྙོག་དང་། དགེ་བའི་བཤེས་གཉེན་དང་སློབ་མའི་དབར་གྱི་མི་མཐུན་པ། ནང་མིའི་དབར་གྱི་མི་མཐུན་པ། གྲོགས་པོའི་དབར་མི་མཐུན་པ་གང་བྱུང་བ་དེ་དག་ཐམས་ཅད་རང་འདོད་དོན་དུ་གཉེར་བའི་རང་གཅེས་འཛིན་ལ་བརྟེན་ནས་བྱུང་བ་ཡིན། དེར་བརྟེན་རང་འདོད་དོན་དུ་གཉེར་བའི་གཅེས་འཛིན་གྱི་བློ་ངན་པ་དེ་མ་སྤངས་ན་གཏན་གྱི་བདེ་བ་ལ་རོལ་བའི་ཐབས་གཞན་མི་འདུག་ཅེས་ང་ཚོས་བསམ་བློ་གཏོང་དགོས། དེ་ལྟར་རང་གཅེས་འཛིན་གྱི་དབང་འོག་ཏུ་ནམ་ཡང་མི་འགྲོ་བ་བྱ་དགོས། “ཨོ། བླ་མ་དགེ་བའི་གཤེས་གཉེན་མཁྱེན། རང་འདོད་དོན་དུ་གཉེར་བའི་གཅེས་འཛིན་གྱི་བློ་ཡོངས་སུ་རྫོགས་པ་སྤོང་ཆེད་བདག་ལ་བློ་སྟོབས་དང་བྱིན་རླབས་གནང་རོགས།” ཞེས་པ་འདི་དག་ནི་ཚིགས་སུ་བཅད་པ་གཉིས་པའི་སྐབས་སུ་འབྱུང་བ་ཡིན་སྟེ།
རང་ཉིད་གཅེས་པར་འཛིན་པའི་གཅོང་ནད་འདི།། མི་འདོད་སྡུག་བསྔལ་སྐྱེད་པའི་རྒྱུར་མཐོང་ནས།། ལེ་ལན་འདས་ལ་འཁོན་དུ་བཟུང་བྱས་ཏེ།། བདག་འཛིན་གདོན་ཆེན་འཇོམས་པར་བྱིན་གྱིས་རློབས།།
ཞེས་གསུངས་ཡོད། དེ་འདྲ་སོང་ཙང་། ཤོ་ལོ་ཀ་གཉིས་པ་ལ་བརྟེན་ནས་ང་ཚོས་རང་རྒྱུད་ཀྱི་རང་འདོད་དོན་དུ་གཉེར་བའི་གཅེས་འཛིན་གྱི་བློ་སྤོང་གི་ཡིན་ཞེས་ཐག་གཅོད་བརྟན་པོ་བྱེད་དགོས།
ངས་གཞན་གཅེས་འཛིན་དེ་རང་གི་ཉམས་ལེན་གྱི་གཙོ་བོ་བྱེད་ཀྱི་ཡིན།
དེ་ནས་ང་ཚོས་གཞན་གཅེས་འཛིན་ལས་བྱུང་བའི་ཕན་ཡོན་དང་ཡོན་ཏན་ལ་བསམ་བློ་གཏོང་དགོས། ཚེ་འདིར་བདེ་བ་དང་ཐམས་ཅད་ཚགས་ཚུད་ཡོང་བཞིན་པ་དང་། མ་འོངས་པར་མིའམ་ལྷ་རུ་སྐྱེ་བ། སྤྱིར་བཏང་ནས་སངས་རྒྱས་ཀྱི་གོ་འཕང་མ་ཐོབ་བར་གྱི་བདེ་སྐྱིད་ཡོངས་རྫོགས་ནི་གཞན་གཅེས་པར་འཛིན་པ་ལས་འབྱུང་གི་ཡོད། དེ་ཡང་ང་ཚོས་དཔེ་མཚོན་མང་པོ་ཞིག་གི་ཐོག་ནས་འདིའི་སྐོར་ལ་བསམ་བློ་རྒྱ་ཆེན་པོ་གཏོང་དགོས། དཔེར་ན། ཀུན་གྱི་དགའ་སའི་ལས་བྱེད་པ་ཞིག་གི་སྙན་གྲགས་ནི་གཞན་གཅེས་པར་འཛིན་པ་དང་གཞན་གྱི་བདེ་དོན་ལ་སེམས་ཁུར་བྱས་པའི་འབྲས་བུ་ཡིན། དེ་བཞིན་གཞན་གྱི་སྲོག་མི་གཅོད་པ་དང་མ་བྱིན་པར་ལེན་པ་སྤོང་བའི་བཟང་སྤྱོད་ཀྱི་ཁྲིམས་རང་སྲུང་དེ་གཞན་གཅེས་པར་འཛིན་པ་ལས་འབྱུང་གི་ཡོད་པ་དང་། འདི་ལ་བརྟེན་ནས་སྐྱེ་བ་ཕྱི་མ་མིའི་སྐྱེ་བ་ལེན་ཐུབ་པ་ཡོང་གི་ཡོད།
དཔེར་ན། ༸གོང་ས་མཆོག་གིས་དུས་དང་རྣམ་པ་ཀུན་ཏུ་གཞན་སེམས་ཅན་ཐམས་ཅད་ཀྱི་བདེ་དོན་ལ་ཐུགས་ཁུར་མཛད་པ་དང་། ཁོང་གི་ཁྱད་དུ་འཕགས་པའི་ཡོན་ཏན་དེ་དག་ཚང་མ་གཞན་གཅེས་འཛིན་ལས་བྱུང་བ་ཡིན། བྱང་ཆུབ་སེམས་དཔའ་ཐོགས་མེད་བཟང་པོར་འདོད་ལྷའམ་ཀཱམ་དེ་ཝས་བར་ཆད་ག་ཚོད་བྱས་ཀྱང་གནོད་ཐུབ་ཀྱི་མེད། བོད་ཀྱི་རྣལ་འབྱོར་པ་ཆེན་པོ་འདི་རིགས་ཀྱིས་ཐ་ན་འབུ་སྲིན་ཞིག་མེའི་ནང་མཆོང་བ་གཟིགས་ཀྱང་སྤྱན་ཆབ་ཤོར་གྱི་ཡོད། ཁོང་གིས་གཞན་སེམས་ཅད་ཐམས་ཅད་ལ་བཅོས་མིན་གྱི་དོ་ཁུར་བྱེད་པས། ཐ་ན་གདོན་འདྲེ་དང་བར་ཆད་བྱེད་མཁན་དེ་རིཌ་ཀྱིས་ཁོང་ལ་རྩ་བ་ནས་གནོད་ཐུབ་ཀྱི་མེད། གང་ཡིན་ཞེ་ན། གཟུགས་མེད་ཀྱི་སྲིན་པོ་དེ་ཚོས་ཀྱང་ཁོང་གིས་ང་ཚོ་ལ་གཅེས་འཛིན་དང་གཞན་ཕན་གྱི་བསམ་བློ་འབའ་ཞིག་འདུག་ཅེས་བརྗོད་ཀྱི་ཡོད།
སྔོན་སྟོན་པ་སངས་རྒྱས་ཀྱི་སྐུ་ཚེ་གཅིག་གི་རིང་ལ་ཁོང་གིས་ལྷའི་དབང་པོ་བརྒྱ་བྱིན་གྱི་སྐྱེ་བ་བཞེས་པ་རེད། སྐབས་དེ་དུས་ལྷ་དང་ལྷ་མ་ཡིན་གཉིས་ཀྱི་དབར་འཁྲུགས་རྩོད་ཤོར་ཏེ། ལྷ་མ་ཡིན་རྣམས་རྒྱལ་ཁ་ཐོབ་པ་དང་བརྒྱ་བྱིན་དེ་ཤིང་རྟ་འཁོར་ལོའི་ནང་བྲོས་ཕྱིན་པ་དང། ཁོང་བྲོས་འགྲོ་བའི་སྐབས་ཕུག་རོན་མང་པོ་འཛོམས་པའི་ས་ཆ་ཞིག་ལ་སླེབས་པ་དང་། ཕུག་རོན་བརྫི་དྭོགས་ཀྱིས་ཤིང་རྟ་འཁོར་ལོ་བཀག་པ་རེད། དེ་མཐོང་བ་དང་ལྷ་མ་ཡིན་ཚོས་བརྒྱ་བྱིན་གྱིས་ཤིང་རྟ་འཁོར་ལོ་བཀག་ནས་སླར་ཡང་ཁོང་ཚོར་ཁ་གཏད་གཅོག་པར་ཡོང་གི་འདུག་བསམས་ནས་ལྷ་མ་ཡིན་རྣམས་བྲོས་ཕྱིན་པ་རེད། གལ་ཏེ་ང་ཚོས་དེ་ལ་བརྟག་དཔྱད་བྱས་ན། ལྷ་མ་ཡིན་རྣམས་བྲོས་དགོས་པའི་རྒྱུ་མཚན་ནི་བརྒྱ་བྱིན་གྱིས་གཞན་གཅེས་འཛིན་བྱས་པའི་དབང་གིས་ཡིན། དེ་ལྟར་ལྟ་ཕྱོགས་མང་པོ་ཞིག་ནས་ང་ཚོས་གཞན་གཅེས་འཛིན་གྱི་ཁེ་ཕན་ལ་བསམ་ཞིབ་བྱེད་དགོས།
རྫོང་དཔོན་ཞིག་གམ་དཔོན་རིགས་སུ་འདྲ་ཞིག་ཡིན་རུང་རང་གི་ལས་ཁུངས་ནང་བརྗིད་ཉམས་དང་ཡིན་མདོག་ཁ་པོ་སྡོད་པའི་སྐབས། དེ་ལྟར་ཁོང་གི་གོ་གནས་ལ་སོགས་པ་ཐམས་ཅད་གཞན་ཡོད་པ་ལ་བརྟེན་ནས་བྱུང་བ་ཞིག་ཡིན། དཔེ་འདིའི་ནང་གཞན་གནས་པ་ཙམ་གྱི་རང་ལ་དྲིན་ཆེན་པོ་ཡིན། གལ་ཏེ་ཁོ་རང་མ་གཏོགས་གཞན་སུ་གཅིག་ཀྱང་མེད་ན། མི་དེ་རྫོང་དཔོན་ཆགས་མི་ཐུབ་ཅིང་། གང་ཡང་བྱེད་མི་ཐུབ། དེར་མ་ཟད་། གལ་སྲིད་མི་གཞན་གནས་ཀྱང་སུ་གཅིག་ཀྱང་ཁོ་པའི་དྲུང་དུ་མ་ཡོང་ཚེ། རྫོང་དཔོན་དེ་ད་ག་སེ་སྡོད་རྒྱུ་ལས་གཞན་གང་ཡང་བྱེད་མི་ཐུབ། ཕྱོགས་གཞན་ཞིག་ནས་གལ་སྲིད་མི་མང་པོ་ཁོ་པའི་དྲུང་དུ་སླེབས་ནས། ཁོང་ཚོའི་གནད་དོན་རྣམས་སེལ་རོགས་ཞེས་ཞུས་ན། དེ་དག་ལ་བརྟེན་ནས་ཁོ་གིས་ཡག་པོ་བྱས་ནས་བསྡད་དེ་ཞབས་ཞུ་སྒྲུབ་ཀྱི་ཡོད། དེ་ག་ནང་བཞིན་བླ་མ་ཞིག་ལའང་གཅིག་མཚུངས་ཡིན། གཞན་ལ་བརྟེན་ནས་ཁོང་བཞུགས་ཁྲིའི་སྟེང་བཞུགས་ནས་ཆོས་གསུང་གི་ཡོད། ཁོང་གི་གནས་སྟངས་ཚང་མ་གཞན་ཡོད་པ་དང་གཞན་གྱིས་རོགས་རམ་ལ་བརྟེན་ནས་བྱུང་ཞིང་། བླ་མ་དེས་གཞན་ལ་ཕན་འདོགས་ཕྱིར་ཁོང་ཚོར་ཆོས་བཤད་བྱེད་ཀྱི་ཡོད། བྱས་ཙང་། གཞན་ལ་བརྟེན་ནས་དེ་ལྟར་ཡོང་གི་ཡོད། ཕན་པ་དེ་སྒྲུབ་པར་གཞན་མེད་ན་ཇི་ལྟར་སྒྲུབ། དེར་བརྟེན་ཁོང་གིས་གཞན་གྱི་བཀའ་དྲིན་དྲན་པའི་ཐོག་ནས་ཆོས་གསུང་གནང་གི་ཡོད་པ་ལྟ་བུ་རེད།
དེ་དང་ཕྱོགས་མཚུངས་བྱམས་པ་དང་སྙིང་རྗེ། དེ་བཞིན་གཞན་གཅེས་འཛིན་ལ་བརྟེན་ནས་ང་ཚོར་སངས་རྒྱས་ཀྱི་གོ་འཕང་མྱུར་དུ་འཐོབ་ཐུབ་ཀྱི་ཡོད། དཔེར་ན། དགྲ་བོ་ཞིག་གིས་རང་ལ་གནོད་ནའང་། རང་ངོས་ནས་བཟོད་པ་བསྒོམས་ན། སངས་རྒྱས་ཀྱི་གོ་འཕང་དང་ཐག་ཉེ་རུ་འགྲོ་གི་ཡོད། དེའང་གཞན་གཅེས་འཛིན་ལས་བྱུང་བ་ཞིག་ཡིན། དེ་འདྲ་སོང་ཙང་། ཚད་མེད་པའི་སེམས་ཅན་རྣམས་བདེ་བ་དང་བདེ་དོན་གྱི་གཞི་རྟེན་དང་རྩ་བ་ཡིན་པས། དེ་དག་གིས་རང་ལ་གནོད་པ་ག་རེ་བྱེད་མིན་དང་ཇི་ལྟར་བྱེད་མིན་ལ་མ་ལྟོས་པར། རང་ངོས་ནས་དུས་རྟག་ཏུ་གཞན་གཅེས་པར་འཛིན་རྒྱུ་ཐག་གཅོད་བྱེད་དགོས། དེ་བཞིན་གཞན་སེམས་ཅན་རྣམས་རང་གི་དགེ་བའི་བཤེས་གཉེན་དང་། སངས་རྒྱས། དཀོན་མཆོག་གསུམ་ལྟ་བུའི་གང་ཟག་ལ་རང་གིས་གཅེས་པར་འཛིན་པའི་སྒོ་ནས་གལ་ཏེ་དེ་དག་ལ་རྐྱེན་ངན་འདྲ་བྱུང་ཚེ་བློ་ཕམ་བྱེད་པ་དང་། རང་གིས་དེ་དག་གི་བཀའ་དྲིན་ཚོར་ནས་སེམས་པ་བཟང་པོ་བྱེད་དགོས་པ་ལས། དེ་དག་ནམ་ཡང་འདོར་རྒྱུ་མེད། “ཐུགས་རྗེ་གཟིགས། སློབ་དཔོན་མཆོག་ང་ལ་བློ་སྟོབས་འཕེལ་བར་བྱིན་གྱིས་རློབས་” ཞེས་གསོལ་བ་འདེབས་དགོས། གཞན་གཅེས་པར་འཛིན་པའི་བློ་དང་སྐད་ཅིག་ཙམ་ཡང་འབྲལ་རྒྱུ་མེད། དེ་ནི་ཚིགས་སུ་བཅད་པ་གསུམ་པའི་དོན་ཡིན།
མ་རྣམས་གཅེས་བཟུང་བདེ་ལ་འགོད་པའི་བློ།། མཐའ་ཡས་ཡོན་ཏན་འབྱུང་བའི་སྒོར་མཐོང་ནས།། འགྲོ་བ་འདི་དག་བདག་གི་དགྲར་ལངས་ཀྱང་།། སྲོག་ལས་གཅེས་པར་འཛིན་པ་བྱིན་གྱིས་རློབས།།
ཤེས་གསུངས་ཡོད། འདི་ལྟར་ང་ཚོས་གཞན་གཅེས་འཛིན་གྱི་ཉམས་ལེན་འདི་དམིགས་དོན་གྱི་སྙིང་པོར་བརྩི་དགོས།
ང་ལ་བདག་དང་གཞན་མཉམ་བརྗེ་བྱེད་པའི་ནུས་པ་ངེས་པར་དུ་ཡོད།
རང་གཅེས་འཛིན་གྱི་ཉེས་དམིགས་དང་གཞན་གཅེས་འཛིན་གྱི་ཡོན་ཏན་ལ་སྒོ་ཀུན་ནས་བསམ་བློ་བཏང་བ་བརྒྱུད་ང་ཚོས་སོ་སོའི་ཡོན་ཏན་རྣམས་རང་གིས་གཅེས་པར་འཛིན་སའི་མི་དེར་བརྗེ་པོ་རྒྱག་དགོས་བསམ་པ་དང་། དེ་ནས་ང་ཚོས་དེ་ལྟར་དངོས་གནས་བརྗེ་པོ་རྒྱག་ཐུབ་ན་བསམ་གྱི་ཡོད། ང་ཚོས་གཏན་གཏན་ཐུབ་ཀྱི་རེད། ང་ཚོས་བརྗེ་པོ་རྒྱག་ཐུབ། རྒྱུ་མཚན་ནི་སངས་རྒྱས་ཉིད་ཀྱང་སྔོན་སངས་མ་རྒྱས་པའི་གོང་ང་ཚོ་དང་འདྲ་བར་དབང་མེད་ཀྱིས་ཡང་ནས་ཡང་དུ་འབྱུང་བའི་སྡུག་བསྔལ་དང་དཀའ་ངལ་གྱི་འཁོར་བའི་ནང་སྐྱེ་བ་རྒྱུན་མར་བླངས་ཏེ་བཞུགས་ཡོད། གང་ལྟར་ཡང། ཐུབ་པ་སངས་རྒྱས་ཀྱིས་གཞན་གཅེས་འཛིན་གྱི་ཐོག་ནས་བདག་གཞན་མཉམ་བརྗེའི་ཉམས་ལེན་མཛད་དེ། རང་གཞན་གཉིས་ཀའི་འདོད་པ་སྐོང་ཐུབ་པའི་གོ་འཕང་མཐོ་ཤོས་དེ་ཐོབ་པ་རེད།
དེ་ལས་ལྡོག་སྟེ་ང་ཚོས་རང་གཅེས་པར་བཟུང་ནས་གཞན་ཡལ་བར་དོར་ཡོད་ན། གཞན་ལ་ཕན་ཐོཌ་སྒྲུབ་པའི་བྱ་བ་གང་ཡིན་རུང་ཕར་ཞོག སོ་སོ་རང་ཉིད་ལའང་ཕན་ཐོགས་སྤུ་ཙམ་སྒྲུབ་མེད་པ་རེད། རང་གཅེས་པར་འཛིན་པ་དང་གཞན་ཡལ་བར་དོར་བས་ང་ཚོ་རྦད་དེ་ཅི་བྱ་གཏོལ་མེད་ཆགས་པ་དང་།དོན་ངོ་མའི་བྱ་བ་གལ་ཆེན་གང་ཡང་ལེགས་གྲུབ་མི་ཐུབ་པ་ཡོང་གི་ཡོད། དེ་བཞིན་སོ་སོའི་སྡུག་བསྔལ་ལས་ཐར་བར་འདོད་པའི་ངེས་འབྱུང་གི་བསམ་པའམ་ཆོད་སེམས་ངོ་མ་ཞིག་སྐྱེད་མི་ཐུབ། ཐ་ན་ང་ཚོས་རང་ཉིད་སྐྱེ་བ་ཕྱི་མ་ངན་འགྲོའི་གནས་སུ་མི་ལྷུང་བའི་སྔོན་འགོག་ཀྱང་བྱེད་མི་ཐུབ་པ་ཡིན། དེ་ལྟར་རང་གཅེས་འཛིན་གྱི་ཉེས་དམིགས་དང་གཞན་གཅེས་འཛིན་གྱི་ཡོན་ཏན་ལ་བསམ་བློ་གཏོང་དགོས། གལ་ཏེ་སངས་རྒྱས་ཀྱིས་སྔོན་རང་གི་བསམ་ཕྱོགས་ལ་འགྱུར་བཅོས་བཏང་ཐུབ་པ་བྱུང་ནས་ང་ཚོ་ནང་བཞིན་ཡོད་པའི་སྐབས་ནས་ཉམས་ལེན་འགོ་བཙུགས་གནང་ཡིན་ན། ང་ཚོས་ཀྱང་རང་གི་སྤྱོད་པ་དང་བསམ་ཕྱོགས་འགྱུར་བཅོས་གཏོང་ཐུབ་པ་ཡིན།
དེར་མ་ཟད། གོམས་འདྲིས་འདང་ངེས་ལ་བསྟེན་ནས་ང་ཚོས་རང་གི་ལུས་ལ་གཅེས་པར་འཛིན་པ་ནང་བཞིན་གཞན་གྱི་ལུས་ལའང་གཅེས་པར་འཛིན་ཐུབ་སྲིད་པ་ཡིན། མཐར་ང་ཚོས་རང་གི་ཕའི་ས་བོན་དང་མའི་སྒོ་ང་ལྟ་བུ་གང་ཟག་གཞན་གྱི་ལུས་ལས་ཁམས་དཀར་དམར་བླངས་ཏེ། ད་ལྟ་ང་ཚོས་དེ་དག་སོ་སོའི་ལུས་ནང་བཞིན་གཅེས་འཛིན་བྱེད་ཀྱི་ཡོད། དེ་དག་ནི་ཐོག་མ་ནས་ང་ཚོའི་མ་རེད། དེར་བརྟེན་རང་གི་སྤྱོད་ཚུལ་དང་བས་མ་ཕྱོགས་འགྱུར་བཅོས་གཏོང་རྒྱུ་དེ་མི་སྲིད་པ་ཞིག་མ་ཡིན་པར་བསམ་དགོས། རང་དང་གཞན་ལ་བཅངས་པའི་སྤྱོད་ཚུལ་དེ་ངས་འགྱུར་བ་གཏོང་ཐུབ། སོང་ཙང་། རང་ཉིད་ཀྱིས་སྤྱོད་ལམ་ལ་ལེགས་བཅོས་མ་བཏང་བར་དེ་ལྟར་མི་ཡོང་བ་ཡིན། དེ་ནི་ངས་བྱེད་ཐུབ་པ་ཞིག་ཡིན་པ་ལས་མི་ཐུབ་པ་ཞིག་མིན། རྒྱུ་མཚན་དེར་བརྟེན། “སློབ་དཔོན་མཆོག དེ་ལྟར་ཐུབ་པའི་བྱིན་རླབས་བདག་ལ་གནང་རོགས་མཛོད་” ཅེས་པ་འདི་ནི་ཚིགས་སུ་བཅད་པ་བཞི་པའི་བསྟན་དོན་གཙོ་བོ་དེཡིན།
མདོར་ན་བྱིས་པ་རང་དོན་ཁོ་ན་དང་།། ཐུབ་དབང་གཞན་དོན་འབའ་ཞིག་མཛད་པ་ཡི །།སྐྱོན་དང་ཡོན་ཏན་དབྱེ་བ་རྟོགས་པའི་བློས།། བདག་གཞན་མཉམ་བརྗེ་ནུས་པ་བྱིན་གྱིས་རློབས།།
ཤེས་གསུངས་ཡོད། དེ་འདྲ་སོང་ཙང་། སྐབས་འདིར་ང་ཚོས་ཐག་གཅོད་བྱེད་རྒྱུ་ནི། ང་ཚོས་བདག་གཞན་མཉམ་བརྗེའི་སེམས་ངེས་པར་དུ་སྐྱེད་ཐུབ་ཅེས་པ་དེ་ཡིན།
ངས་ངེས་པར་དུ་བདག་གཞན་མཉམ་པར་བརྗེ་གི་ཡིན།
འདིར་བསྐྱར་དུ་ང་ཚོས་རང་གཅེས་འཛིན་གྱི་ཉེས་དམིགས་དང་གཞན་གཅེས་འཛིན་གྱི་ཡོན་ཏན་ལ་བསམ་དགོས། འོན་ཀྱང་ང་ཚོས་བྱེད་སྟངས་གཞན་ཞིག་སྟེ། དེ་གཉིས་ཟུང་དུ་འབྲེལ་ནས་བྱེད་དགོས། ཕྱོགས་གཞན་ཞིག་ནས་བཤད་ན་ང་ཚོས་མི་དགེ་བ་བཅུ་དང་དགེ་བའི་ལས་བཅུ་པོ་རེ་རེ་བྱས་བསམ་བློ་བཏང་ནས། རང་གཅེས་འཛིན་དང་གཞན་གཅེས་འཛིན་དང་འབྲེལ་བའི་ཐོག་ནས་དེ་དག་གི་མཇུག་འབྲས་ལ་བསམ་བློ་གཏོང་དགོས། དཔེར་ན། གལ་སྲིད་ངས་རང་ཉིད་གཅེས་པར་བཟུང་ན། གཞན་གྱི་སྲོག་གཅོད་པར་ཐེ་ཚོམ་མེད་པ་དང་། དེའི་འབྲས་བུ་ནི་བདེ་མེད་ངན་འགྲོའི་དམྱལ་བའི་གནས་སུ་ལྷུང་བ་དང་ཐ་ན་ཕྱིས་སུ་མིར་སྐྱེས་ནའང་ཚེ་ཐུང་བ་དང་ནད་མང་བ་ཡོང་གི་ཡོད། ཕྱོགས་གཞན་ཞིག་ནས་གཞན་གཅེས་པར་བཟུང་ན། གཞན་སྲོག་གཅོད་པ་སྤོང་ཞིང་། དེའི་འབྲས་བུ་ནི་ཕྱི་མ་སྐྱེ་བ་བཟང་པོ་ཞིག་ཏུ་ལེན་ཐུབ་སྟེ། ཚེ་རིང་བ་སོགས་ཡོང་གི་ཡོད། དེ་རྗེས་ང་ཚོས་མ་བྱིན་པར་ལེན་པ་དང་དེ་སྤོང་བ། ལོག་གཡེམ་དང་དེ་སྤོང་བ་སོགས་ཀྱི་ཐོག་ལ་འགྲོ་སྟངས་གཅིག་མཚུངས་སུ་ཡང་ནས་ཡང་དུ་བྱེད་དགོས། མདོར་ན། ཚིགས་སུ་བཅད་པ་ལྔ་པའི་ནང་གསུངས་པའི་ནང་།
རང་ཉིད་གཅེས་འཛིན་རྒུད་པ་ཀུན་གྱི་སྒོ།། མ་རྣམས་གཅེས་འཛིན་ཡོན་ཏན་ཀུན་གྱི་གཞི།། དེ་ཕྱིར་བདག་གཞན་བརྗེ་བའི་རྣལ་འབྱོར་ལ།། ཉམས་ལེན་སྙིང་པོར་བྱེད་པར་བྱིན་གྱིས་རློབས།།
ཤེས་གསུངས་ཡོད།
ང་ཚོའི་ཐག་གཅོད་ལྔ་པ་ནི། ངས་ངེས་པར་དུ་བདག་གཞན་མཉམ་པར་བརྗེ་གི་ཡིན་ཞེས་པ་དེ་ཡིན། དེའི་དོན་ནི་ “ད་ང་ཁྱེད་དང་ཁྱེད་ང་བྱེད་དགོས་” ཟེར་གྱི་མེད་པར། དེས་རང་གིས་གཅེས་འཛིན་བྱེད་སའི་གང་ཟག་ལ་རང་གི་ལྟ་སྟངས་འགྱུར་བཅོས་གཏོང་དགོས་པ་ལ་ཟེར་གྱི་ཡོད། རང་གཅེས་པར་བཟུང་ནས་གཞན་ཡལ་བར་དོར་རྒྱུའི་ཚབ་ཏུ་ང་ཚོས་རང་འདོད་དོན་གཉེར་དེ་ཡལ་བར་དོར་ནས་གཞན་གཅེས་པར་འཛིན་དགོས། གལ་སྲིད་དེ་ལྟར་བྱེད་མ་ཐུབ་ན། བྱ་བ་གང་ཡང་སྒྲུབ་མི་ཐུབ། འོན་ཀྱང་གལ་སྲིད་ང་ཚོས་བསམ་ཕྱོགས་ལ་འགྱུར་བ་དེ་འདྲ་བཏང་བ་ཡིན་ན། དེའི་ཐོག་ནས་བཅོས་མིན་གྱི་བྱམས་བརྩེ་དང་ཤ་ཚ་སྙིང་རྗེ་སྐྱེད་བའི་ཆེད་དུ། ང་ཚོས་སོ་སོའི་བདེ་བ་རྣམས་གཞན་ལ་བསྔོ་བ་དང་གཞན་གྱི་སྡུག་བསྔལ་རྣམས་རང་གིས་དང་ལེན་བྱེད་པའི་དམིགས་རྣམ་དུ་བྱས་ཏེ་སྦྱོང་བརྡར་བྱེད་ཐུབ། དེའི་སྟེང་གཞི་བཞག་སྟེ་གཞན་གྱི་སྡུག་བསྔལ་དང་དཀའ་ངལ་རྣམས་ཚབས་ཆུང་དུ་བཏང་ནས་བདེ་སྐྱིད་བསྐྲུན་ཆེད་ལྷག་པའི་བསམ་པ་ཞིག་སྐྱེད་ཐུབ་པ་དང་བྱང་ཆུབ་ཀྱི་སེམས་གོང་འཕེལ་གཏོང་ཐུབ་པ་ཡོང་གི་ཡོད། དེ་གཉིས་ལ་བརྟེན་ནས་ང་ཚོས་ཇི་ལྟར་འདོད་པ་ལྟར་གཞན་ཕན་གང་ཐུབ་ཅི་ཐུབ་བྱེད་ཐུབ་པའི་ཆེད་སངས་རྒྱས་ཀྱི་གོ་འཕང་འཐོབ་པར་བརྩོན་གྱི་ཡོད།
ཕྱོགས་བསྡོམས།
ཆོས་འདི་དག་གི་འབྱུང་ཁུངས་ནི་རྒྱལ་སྲས་ཆེན་པོ་ཞི་བ་ལྷས་མཛད་པའི་བྱང་ཆུབ་སེམས་དཔའི་སྤྱོད་པ་ལ་འཇུག་པ་ ༼ཡོངས་གྲགས་སུ་སྤྱོད་འཇུག༽ དང་། བཀའ་གདམས་པའི་དགེ་བཤེས་རྣམས་ཀྱི་གསུང་། དེ་ནས་བཤད་མི་དགོས་པ་ལྟར། ༧པཎ་ཆེན་རིན་པོ་ཆེ་སྐུ་ཕྲེང་བཞི་པས་མཛད་པའི་བླ་མ་མཆོད་པ་བཅས་ཡིན། དེ་དག་ཀྱང་༧གོང་ས་མཆོག་གི་ཡོངས་འཛིན་དམ་པ་སྐྱབས་རྗེ་ཁྲི་བྱང་རྡོ་རྗེ་འཆང་གི་གསུང་འབུམ་ནང་གྲངས་ཀྱི་སྡེ་ཚན་བྱས་ཐོན་གྱི་ཡོད། འོན་ཀྱང་ས་བཅད་དང་གྲངས་སོགས་ལ་དགའ་མོས་དང་དོ་དབྱིངས་ཧ་ཅང་ཆེན་པོ་བྱེད་པ་ཙམ་ནི། ང་ཚོའི་མདུན་དུ་སྡེར་མ་གཅིག་གི་ནང་མོག་མོག་བདུན་ཡོད་ན། མོག་མོག་མི་བཟའ་བར་འགྲམ་ཆུ་ལྡང་བཞིན་དུ་མོག་མོག་ག་ཚོད་ཡོད་པ་དང་། དེ་དག་གི་བཟོ་དབྱིབས་ག་ནས་བྱུང་བ་སོགས་ར་སྤྲོད་བྱེད་མཁན་ཞིག་ང་ཚོར་མི་དགོས་པར། མར་བསྡད་ནས་བཟའ་དགོས་པ་ལྟ་བུ་རེད།།

robotstxt: allowed

filter: keep


text:
སྤེལ་ཞིབ་ཕྲ།
མང་མཁར་ཚ་ཆུའི་སྐོར་ངོ་སྤྲོད་རགས་ཙམ།
༄། །མང་མཁར་ཚ་ཆུའི་སྐོར་ངོ་སྤྲོད་རགས་ཙམ། ༡༽དེ་ཡང་སྤྱིར་མང་མཁར་ལ་གནས་ཆེན་དང་། སྤྱི་ཚོགས་ལ་ཕན་བདེ་སྒྲུབ་པའི་རང་བྱུང་ཐོན་ཁུངས་མང་ཡང་། འདིར་སྐབས་བབ་མང་མཁར་ཆུ་ཚན་གྱིས་ཁྱད་པར་ཅུང་ཟད་གཅིག་འབྲི་བ་བྱ་སྟེ། དེ་ལ་མང་མཁར་ཞེས་པ་ལྷ་རྩེ་རྫོང་གི་ལྷོར་ཡོད་ལ། ཆུ་ཚན་དེ་ནི་མང་མཁར་ཕུ་ནུབ་གྱིས་ནུབ་ཕྱོགས་སུ་ཡོད། དེའི་ཆགས་ས་ནི་ཕུ་ནུབ་དང་མདའ་ཤར་ན་ཡོད་པའི་རྒྱབས་རི་བརྗིད་ཉམས་ཀྱི་འགྱིང་ཡོད་པས་སེངྒེ་གནམ་འཆོང་འདྲ་བའི་པང་ན་ཡིད་དུ་འོང་བའི་ཆུ་རྫིང་འོ་ཟོམ་འདྲ་བ་ཞིག་བཟུང་ཡོད་པ་ལྟ་བུ་ཅུང་རི་ལ་འཛེག་དགོས། ཁ་བྱང་གཏད་ལ་ཕུ་གཉིས་སུ་གྱེལ་བའི་ཅུང་མ་སླེབས་ཚམ་ན་ཡོད།
༄༅། །སྨོན་ལམ་འདོན་སྒྲིག་སྐོར་ལས་བརྩམས་ཏེ་དྲི་བ་མང་ཙམ་དྲིས་པའི་ལན་ཕྱོགས་གཅིག་ཏུ་བཀོད་པ་བཞུགས་སོ།།
༄༅།། སྨོན་ལམ་འདོན་སྒྲིག་སྐོར་ལས་བརྩམས་ཏེ་དྲི་བ་མང་ཙམ་དྲིས་པའི་ལན་ཕྱོགས་གཅིག་ཏུ་བཀོད་པ་བཞུགས་སོ།། མཛད་པ་པོ། དབལ་མང་དཀོན་མཆོག་རྒྱལ་མཚན། ན་མོ་གུ་རུ། བདུད་དང་མུ་སྟེགས་ཐམས་ཅད་སྟོབས་བཅུའི་སྒོ་ནས་ཟིལ་གྱིས་གནོན་པའི་བཅོམ་ལྡན་འདས་རྒྱལ་བ་ཤཱཀྱ་ཐུབ་པ་དང་ངོ་བོ་དབྱེར་མ་མཆིས་པའི་དཔལ་ལྡན་བླ་མ་དམ་པའི་ཞབས་ལ་གུས་པ་ཆེན་པོས་ཕྱག་འཚལ་ཞིང་སྐྱབས་སུ་མཆིའོ།། …
ནང་མའི་སྐྱིད་སྡུག་བྱུང་འཕེལ་གྱི་ལོ་རྒྱུས་ཞིབ་པར་གླེང་བ།
ནང་མའི་སྐྱིད་སྡུག་བྱུང་འཕེལ་གྱི་ལོ་རྒྱུས་ཞིབ་པར་གླེང་བ། རྩོམ་པ་པོ། བུ་ཆུང་གིས་བསྒྲིགས། ལྷ་སར་དེ་སྔ་ཏཱ་ལའི་བླ་མ་སྐུ་ཕྲེང་ལྔ་པ་ཆེན་པོའི་སྐུ་དུས་ཙམ་ནས་འགོ་ཚུགས་པའི་ནང་མའི་སྐྱིད་སྡུག་ཅེས་དམངས་ཁྲོད་དུ་རྒྱུན་སྲོལ་གླུ་གར་ཚོགས་པ་ཞིག་ཡོད་ཅིང་།དེ་ཡང་ཐོག་མར་ཏཱ་ལའི་བླ་མ་སྐུ་ཕྲེང་ལྔ་པ་ཆེན་པོའི་སྐབས་གོང་ས་རྣམ་གཉིས་ཀྱི་ཐུགས་འཁུར་འོག་སྡེ་སྲིད་སངས་རྒྱས་རྒྱ་མཚོས་འགན་བཞེས་ཀྱིས་བཙུགས་པ་ཞིག་ཡིན་པ་སྟེ།《གནའ་བོའི་ལུགས་བཟང་ཡ་རབས་སྲོལ་གཏོད་པའི་དེབ་ཐེར་མིག་ཡིད་རྣ་བའི་དགའ་སྟོན་འགུགས་པའི་ལྕགས་ཀྱུ》ཞེས་པའི་ཆེད་རྩོམ་གྱི་ཐོག་རྒྱལ་བ་ཀུན་གྱི་བླ་ན་སྤང་རྟོགས་ཀྱི། །ཡོན་ཏན་མཆོག་གི་ཆེར་འཕགས་སྤྱན་རས་གཟིགས། །
ལྷ་གདོང་བཅོ་ལྔ་ངོ་སྤྲོད་མདོར་བསྡུས།
ལྷ་གདོང་བཅོ་ལྔ་ངོ་སྤྲོད་མདོར་བསྡུས། ལ་སྟོད་ནོར་བུ། ལྷ་གདོང་བཅོ་ལྔ་ཡང་ན་ལྷ་གདོང་མྱང་མཆོད་ཅེས་པ་ནི་ལ་སྟོད་ལྷོ་དིང་རི་ཁུལ་དུ་གཏོང་སྲོལ་ཆེ་བའི་དུས་ ཆེན་བཟང་པོ་ཞིག་དང་མི་ཚོགས་མང་པོ་འདུ་བའི་དུས་ཤིག་ཀྱང་ཡིན། དེ་ཡང་དུས་ཆེན་དེ་ཡི་བྱུང་རིམ་ནི་ འབྲུག་པ་བཀའ་རྒྱུད་པའི་བླ་མ་༧དཔལ་རྒྱལ་བ་ཡང་དགོན་པ་ཆེན་པོ་དང་འབྲེལ་བ་ཆགས་ཡོད་པ་ཞིག་ རེད། དེང་གི་དབང་དུ་བྱས་ན་དིང་རི་རྫོང་གད་དམར་ཤང་ནུབ་ལུང་གྲོང་སྡེའི་ཉེ་འདབས་ཀྱི་རེ་བོ་ལྷ་རི་མ་ཞེས་པའི་སྟེང་དུ་བརྗིད་ཅིང་ཆགས་ཞིང་། ལ་སྟོད་ལྷོའི་ཤྭ་རི་དཔལ་གྱི་ལྷ་གདོང་དགོན་པར་སྐུ་ཡི་གདུང་རུས་ སྟོད་བྱ་བ། དུས་རབས་བཅུ་གསུམ་པའི་དཀྱིལ་གྱི་བོད་རབ་བྱུང་བཞི་པའི་ཆུ་བྱ་(སྤྱི་ལོ་1213 1285)ལོར་ཡབ་ལྷ་གདོང་པ་དང་། ཡུམ་ཡེ་ཤེས་ཀྱི་མཁའ་འགྲོ་མ་ཆོས་མཐོང་གཉིས་ཀྱི་སྲས་སུ་སྐུ་བསྟམས་པའི་འབྲུག་པ་བཀའ་རྒྱུད་པའི་བླ་མ་༧དཔལ་རྒྱལ་བ་ཡང་དགོན་པ་ཆེན་པོའི་འདས་མཆོད་ཡིན། དེ་བཞིན་ལྷན་སྐུ་ཡི་རྩ་བའི་བླ་མ་༧དཔལ་རྒྱལ་བ་རྒོད་ཚང་པའི་འདས་མཆོད་ཀྱང་མཉམ་དུ་འཁེལ་གྱི་ཡོད།
གཞིས་ཀ་རྩེ་རྣམ་གླིང་ཤངས་པའི་ལྷ་མོའི་ཟློས་གར།
དུས་རབས་བཅུ་བཞི་པའི་དུས་དཀྱིལ་གྱི་སྟོན་ཟླའི་ཕྱི་དྲོ་ཞིག་ལ་སྤྲིན་པ་ལང་ལོང་དུ་འཁྲིགས་ཤིང་རླུང་བུ་སིལ་སིལ་ལྡང་། ཡར་ཀླུང་གཙང་པོའི་ངོས་སུ་རླབས་སྒྲ་ཆལ་ཆིལ་དུ་སྒྲོག་བཞིན་སྐྱེ་བོའི་སེམས་ཁམས་སུ་སྐྱོ་ཤས་ཀྱི་རྣམ་པ་མངོན། གཙང་པོའི་ལྷོ་ངོགས་སུ་ཆོས་གོས་ངུར་སྨིག་གིས་བརྒྱན་པའི་བཙུན་པ་ཞིག་གིས་ཡིད་སྐྱོ་བའི་བཞིན་མདངས་ཀྱིས་གཙང་པོའི་ཁ་སྤྲོད་དུ་སྐད་འབོད་བྱེད་བཞིན་འདུག ཁོང་གི་གདངས་དམའ་བའི་སྐད་སྒྲ་དེ་ཆུ་བོའི་རླབས་ཀྱིས་ཅི་ཞིག་འཆད་མིན་མི་ཤེས། ཕར་ངོགས་གཙང་འགྲམ་ནས་ཀྱང་ནག་རོག་གེར་འབུངས་བའི་མི་ཕུང་དག་གིས་རྒྱུན་ཆད་མེད་པར་གཙང་པོའི་ཚུ་རོལ་ལ་ལག་གཡོབ་དང་སྐད་འབོད་བྱེད་པ་མཐོང་།
དུས་ཚིགས་ཀྱི་རྣམ་གཞག་མདོར་བསྡུས་ཤིག་དང་འབྲེལ་ནས་རབ་བྱུང་གི་ལོ་གསར་ངོས་བཟུང་བ།
དུས་ཚིགས་ཀྱི་རྣམ་གཞག་མདོར་བསྡུས་ཤིག་དང་འབྲེལ་ནས་རབ་བྱུང་གི་ལོ་གསར་ངོས་བཟུང་བ། རྩོམ་པ་པོ། མདོག་གཞུང་བ། བཟོད་པ་ཆོས་འཕེལ། ཐམས་ཅད་མཁྱེན་པ་ལ་ཕྱག་འཚལ་ལོ། །དེ་ལ་འདིར་བསྙེན་པར་རྫོགས་པའི་དུས་གོ་བརྗོད་པའི་སྐབས་སུ། འདུལ་བ་མདོ་རྩ་ལས། ཉིན་མཚན་གྱི་ཆ་སྔ་དྲོ་ལ་སོགས་པ་དང་། དུས་ཚོད་ཀྱང་ངོ་། །ཞེས་པའི་སྐབས་ནས། དུས་ཚིགས་ཀྱི་རྣམ་གཞག་མདོར་བསྡུས་ཤིག་དང་འབྲེལ་ནས་རབ་བྱུང་གི་ལོ་གསར་དེ་ངོས་བཟུང་བ་ལ། སྤྱིར་བསྟན་བཅོས་དག་ལས་དུས་ཚིགས་ཀྱི་དབྱེ་བ་གསུངས་ཚུལ་དང་། དེ་ལས་ལོ་འགོ་གང་ནས་འཛིན་ཚུལ། ཞར་བྱུང་དུ་རབ་བྱུང་ལོ་གསར་ངོས་བཟུང་བ་དང་གསུམ། དང་པོ། བསྟན་བཅོས་དང་གསུང་རབ་དག་ལས་དགོས་པའི་དབང་གིས་དུས་ཚིགས་དེར་དབྱེ་བ་མི་འདྲ་བ་བཞི་ཙམ་ཞིག་གསུངས། དེ་ཡང་དུས་ཚིགས་སུ་བཅད་པའི་ཕྱག་དར་ཁྲོད་ཀྱི་ཚད་དེ་བདེ་བླག་ཏུ་རྟོགས་པའི་ཕྱིར་དུ།…
དཔལ་ལྷའི་དུས་ཆེན་གྱི་འགྲེལ་བཤད་ཁ་གསལ།
དཔལ་ལྷའི་དུས་ཆེན་གྱི་འགྲེལ་བཤད་ཁ་གསལ། ༡དཔལ་ལྷའི་དུས་ཆེན་གྱི་མིང་གི་རྣམ་གྲངས་དང་འགྲེལ་བཤད། ༢དུས་ཆེན་དེའི་ངོ་བོ་དང་བྱུང་བ།༣དུས་ཆེན་དེའི་ཁྱད་ཆོས། ༤དཔལ་ལྷའི་དུས་ཆེན་གྱི་བྱེད་སྒོ། ༥དུས་ཆེན་གྱི་ད་ལྟའི་འགྱུར་བ། ༡དཔལ་ལྷའི་དུས་ཆེན་གྱི་མིང་གི་་རྣམ་གྲངས་ནི་། དཔལ་ལྷའི་མདུན་ཆང།དཔལ་ལྷའི་གསོལ་མཆོད། དཔལ་ལྷའི་དུས་ཆེན། དཔལ་ལྷའི་རི་ཁྲོད། དཔལ་ལྷའི་མདུན་ཆང་ནི་་བོད་ཟླ་བཅུ་པའི་༡༥ཉིན་ལྷ་ས་བ་རྣམས་ཀྱིས་སྔར་ནས་གྲྭ་སྒྲིག་བྱས་པའི་ཆང་ཕུད་རྣམས་འཁྱེར་ཏེ་དཔལ་ལྷ་དྲག་མོར་མཇལ་ཁ་ཞུ་བ་དང་ཡར་ཆང་ཕུད་ཕུལ་བ་དང་མར་བྱིན་རླབས་ཀྱི་ཆང་འཁྱེར་ཡོང་ཏེ་ནང་མི་དང་གཡོག་པོ་གཡོག་མོར་གནང་སྲོལ་ཡོད་པ་མ་ཟད་མདུན་ཆང་གི་ཚབ་ཏུ་དངུལ་ཡང་སྟེར་སྲོལ་ཡོད་པ་དེར་དཔལ་ལྷའི་མདུན་ཆང་ཟེར།
ཏུན་ཧོང་ཡིག་ཚངས་སུ་གསལ་བའི་ཕྱྭའི་ཡུལ་དེ་གང་ཡིན་ནམ།
ཏུན་ཧོང་ཡིག་ཚགས་སུ་གསལ་བའི་ཕྱྭའི་ཡུལ་དེ་གང་ཡིན་ནམ། ར་སེ་དཀོན་མཆོག་རྒྱ་མཚོ། ཐོག་མར་ཆེས་གདོད་མའི་དུས་ཀྱི་ས་མིང་དང་འབྲེལ་བའི་ས་ཕྱོགས་ངོས་འཛིན་པ་ནི་ལས་སླ་པོ་ཅིག་རྩ་བ་ནས་མ་རེད། དུས་ཀྱི་ཆ་ནས་འགྱང་ཐག་ཅང་གིས་རིང་བ་དང་། ཁུངས་ཀྱི་ཆ་ནས་དེ་འབྲེལ་ལོ་རྒྱུས་ཡིག་ཆ་ཧ་ཅང་ཉུང་བའམ་དཀོན་པ་དང་། དུས་རབས་སོ་སོར་ས་མིང་འགྱུར་བ་ཐེབས་པའང་མང་བ་སོགས་ཀྱི་དབང་གིས་གསལ་པོར་རྟོགས་རྒྱུར་དཀའ་ངལ་ཧ་ཅང་ཆེན་པོ་གནས་ཡོད། འདས་དོན་ནི་འདས་དོན་ཡིན་པས་ཤེས་རུང་མ་ཤེས་རུང་ཕན་མེད་པས་བསྐྱུར་ཞོགས་ཟེར་བར་མང་ན་ཡང་། འོན་ཏེ་བོད་ཀྱི་ལོ་རྒྱུས་རིག་གནས་ཆོས་ལུགས་སོགས་ལ་མི་རིགས་མང་པོས་འདི་དག་འདས་དོན་རེད་ཅེས་མི་འཇོག་པར། སོ་སོའི་སློབ་ཆེན་ཁག་ཏུ་གནད་དོན་དཔྱད་གླེང་དང་། མི་མཐུན་པ་ལ་ཞིབ་འཇུག་བྱེད་བཞིན་འདུག


text:
མཁན་པ་སྐྱེས། ལེའུ་དང་པོ། ཁྱིམ་དང་གྱེས་པ།
ངའི་མི་ཚེ་འདི་སྣང་བ་ཞིག་གམ། འཕྲུལ་སྣང་ཞིག ཡང་ན་མཇུག་རྫོགས་རྒྱུ་མེད་པའི་འཆར་སྣང་ཞིག་ཡིན། ཡང་ན་སྣང་བ་ཞིག་སྟེ་དུས་ཀྱིས་ཟིན་ཅིང་རྟོག་འཆར་གྱིས་གཏན་ཚིགས་བཀོད་དུ་ཡོད་པ་འདྲ་ལ། མདོར་ན་ངའི་འཆར་སྣང་འདི་དག་གི་མཐའ་མཇུག་ནི། ལ་ཁའི་ཉི་མ་དང་མཚུངས་པར་བག་ལ་ཞ་ངེས་པ་ཞིག་ཀྱང་ཅི་ལ་མིན། སེམས་སྣང་གི་འཕོ་འགྱུར་དང་བསྟུན་ཏེ། ངའི་མི་ཚེ་འདི་སྐབས་རེར་ཡུན་རིང་པོའམ། མཚམས་རེ་ནི་ཡུན་ཐུང་བའི་ཚོད་ཙམ་ཞིག་ལས་མིན། འདས་ཟིན་པའི་ལོ་ཟླའི་ཁྲོད་ན། མགོ་བརྩམས་པའི་འཆར་གཞི་མང་ལ། མཐའ་མ་འཁྱོལ་བའི་ལས་འཆར་ཡང་མང་།
རེད་ཡ། ང་ཁོ་ན་ག་ལ་ཡིན། དངོས་སུ་འབྲེལ་འདྲིས་བྱུང་ཡང་རུང་མ་བྱུང་ཡང་རུང་། སྐྱེ་བོ་ཐམས་ཅད་ལ་རང་རང་གི་མི་ཚེ་ལ། རང་རང་གི་འཆར་སྣང་མི་འདྲ་བ་རེ་ཡོད། འཕྲུལ་སྣང་འདི་ཡི་ཁྲོད་དུ་དངོས་སུ་ཐུག་འཕྲད་མ་བྱུང་ཡང་། ངའི་མི་ཚེ་ལ་ཤན་ཤུགས་ཆེན་པོ་ཐེབས་མྱོང་བའི་དབྱིན་ཇིའི་གླུ་གཞས་རྩོམ་པ་
པོ་དང་གླུ་པ་ཇོན་ལེ་ནོན་ (John Lennon) ལྟ་བུའི་སྐྱེས་བུ་ཡང་ཡོད། གལ་ཏེ་ངའི་སྐྱེ་བ་འདི་ཕྱེ་མ་ལེབ་ཅིག་ཡིན་ན། མི་དེའི་སྐོར་ནམ་ཡང་ཤེས་རྟོགས་བྱུང་མི་སྲིད། ཡང་འཕྲུལ་སྣང་འདི་ཡི་གསེབ་ཏུ་ངེད་གཉིས་བར་འབྲེལ་འདྲིས་ཀྱིས་སྟོང་ཞིང་། ཁོ་བོའི་མི་ཚེ་ལ་ཤན་ཤུགས་ཅི་ཡང་མེད་པའི་ཨུ་རུ་སུའི་
གསར་བརྗེ་བ་རྗོ་སིཕཱ་སི་ཏ་ལིན་ (Joseph Stalin) ལྟ་བུའང་ཡོད། ངས་སྣང་མེད་དུ་དོར་བའི་དྲན་པའི་ཀློང་ནས་ཁོ་དེ་ལྟར་འཇོག་ཐུབ་མ་སོང། ཕན་ཚུན་ཐུག་འཕྲད་བྱུང་བའི་ལོ་ཟླ་དེ་དག་ཏུ། འགའ་ཞིག་ནི་ཚེ་གང་བོར་ངོ་ཤེས་ཀྱི་ཚུལ་དུ་གྱུར་ཅིང། ལ་ལ་ཞིག་ནི་ཡུན་ཐུང་བའི་ཁ་བརྡའི་ཤུལ་དུ་རྗེས་མེད་དུ་ཡལ་སོང། ཁག་ཅིག་ནི་ཕྱི་མའི་ལྔ་ལམ་དུ་ཕྱིན་ཟིན་པ་དང། རེ་ཟུང་ནི་ད་ལྟ་ཡང་དབུགས་ཀྱི་རྒྱུ་བ་མ་ཆད་པར་གསོན་པོར་གནས་ཡོད།
ང་ལ་མཚོན་ན་འགའ་རེ་ནི་དོན་སྙིང་ལྡན་ལ། འགའ་རེ་ནི་ངའི་འཆར་སྣང་འདིར་ཡོད་མེད་ལ་ཁྱད་མེད་པའི་ཚད་དུ་ལུས་པའང་མང།
མེ་འཁོར་ནང་གི་འགྲུལ་བཞུད་ཀྱི་ཁྲོད་ནས། བདག་གིས་རྒྱ་གར་བ་མང་པོ་ཞིག་དང་ཁ་ཟས་མཉམ་ཟ་བྱས་ཤིང། ཁ་བརྡ་གྲངས་མེད་ཅིག་བྱས། ཨ་རིའི་བྷོ་སེ་ཊོན་ས་ཁུལ་དུ་འཚིག་ཇར་རོལ་བའི་སྐབས་ཤིག་ཨ་ལེན་ཇིན་སི་བྷག (Allen Ginsberg) དང་ནང་ཆོས་ཀྱི་སྐོར་གླེང་སློང་མང་ཙམ་བྱས་མོད། ངས་མི་དེ་སྙན་ངག་པ་གྲགས་ཅན་ཞིག་ཡིན་པ་མ་ཤེས་པའི་རྐྱེན་གྱིས། ཡིག་འཕྲུལ་གྱིས་བསྐྲུན་པའི་སྙན་ངག་གི་འཇིག་རྟེན་སྐོར་གླེང་མོལ་བྱེད་རྒྱུའི་གོ་སྐབས་ཤིག་དེ་ལྟར་ཤོར་སོང། ང་བིཊ་ནེ་བཊ (Whitney Ward) ལྟ་བུ་སྐྱེས་པར་དབང་སྒྱུར་བྱེད་མཁན་ཏེ་སྒེག་ཉམས་ཀྱིས་ཀུན་ནས་ཕྱུག་པའི་རྒྱལ་མོ་དང་ཐུག་སྟེ། མུན་དོང་ >ལ་ཡང་བལྟ་རྒྱུ་བྱུང་ལ། ཕྱིས་སུ་ཁོ་བོའི་སྦྱིན་སྲེག་གི་ཆོ་ག་བྱེད་པའི་དུས་སྐབས་ཤིག་ལ་མོ་རང་ཡང་མཉམ་ཞུགས་བྱས་མྱོང།
བདག་གིས་འབྲུག་ཆོས་ལྡན་རྒྱལ་ཁབ་ཀྱི་ཆོས་རྒྱལ་རིམ་བྱོན་ལས་ཆོས་རྒྱལ་སྐུ་ཐོག་གསུམ་པ་འཇིགས་མེད་རྡོ་རྗེ་དབང་ཕྱུག་ཀྱང་མཇལ་རྒྱུ་བྱུང་ལ། དེ་དུས་ལོ་ན་ཧ་ཅང་ཕྲ་བའི་དབང་གིས། ཆོས་རྒྱལ་ཆེན་པོས་དཔུང་པར་འཁྱེར་བའི་ཚེ་ཁོང་གི་དབུ་སྐྲའི་གསེབ་ནས་ཐུལ་བའི་དུ་བའི་དྲི་མ་ཚོར་མྱོང་བ་ད་ལྟའང་ཡིད་ངོས་སུ་ལྷང་ལྷང་འཆར་འོང། འཕོ་འགྱུར་རབ་ཏུ་མྱུར་བའི་འཕྲུལ་སྣང་དེ་དག་གི་ཁྲོད་དུ། སྐྱེ་བ་མང་ལ། འཆི་བའང་མང། གཉེན་སྒྲིག་པའི་གཏམ་རྒྱུད་མང་ལ། ཁ་གྱེས་པའང་མང་། ལོས་ཡིན། ཚེ་འདི་དང་སྐྱེ་བ་གཞན་དག་ཏུའང། འཆར་སྣང་གི་འགྱུར་ལྡོག་ཀློང་ནས་ངས་ཀྱང་འཕོ་འགྱུར་གྱི་རྗེས་ལམ་འདེད་བཞིན། ནམ་མཁའི་བྱ་དང། ས་འོག་གི་འབུ། དེ་བཞིན་མགོ་ནག་མིའི་སྣང་བ་སོགས་སྣང་བ་གྲངས་མེད་ཅིག་ཀྱང་ཤར་ཡོད་ངེས་ཡིན།
འཆར་སྣང་འདིའི་ཁྲོད་ནས་སྟོན་པ་བདེ་བར་གཤེགས་པའི་མཚན་ཐོས་ཤིང། ལོ་ཆུང་བྱིས་པའི་བསྟོད་པ་དང་མཚུངས་པའི། སྟོན་པའི་གསུང་རབ་ལ་བསྟོད་ཚིག་གི་བསྔགས་བརྗོད་ཐན་ཐུན་རེ་འཐོར་ཤེས་པས། འཆར་སྣང་འདི་གཞན་དང་བསྡུར་ན་དོན་སྙིང་ཅུང་ཙམ་ལྡན་པ་ཞིག་ཡིན་ངེས། ད་དུང་རང་གི་བགོ་སྐལ་དུ་བྱོན་དཀའ་བའི་ཁྱད་འཕགས་ཀྱི་སྐྱེས་ཆེན་མཇལ་རྒྱུ་བྱུང་ཞིང། མཐར་ཁོང་ནི་ངའི་ཚེ་གང་པོའི་ཕྱོགས་སྟོན་གྱི་འཁོར་ལོར་གྱུར། ང་ལོ་ལྔར་སོན་དུས་གཏན་འཇགས་སློབ་གྲྭར་སོང། དེ་ནི་ངའི་མི་ཚེའི་ནང་ཁེར་རྐྱང་དུ་རྒྱུས་མེད་མི་དང་དུས་ཚོད་མཉམ་བསྐྱལ་བྱས་པ་ཐོག་མ་དེ་ཡིན།
ང་འབྲུག་ཤར་ཕྱོགས་ >ཞེས་པའི་ལུང་པར་ཁྱིམ་བརྒྱུད་ཆེ་གྲས་ཤིག་ཏུ་འཚར་ལོངས་བྱུང་ཞིང་གནས་དེར་དུས་རྟག་ཏུ་ཞབས་ཞུ་བ་དང་མགྲོན་པོ། རལ་པ་ཅན་གྱི་རྣལ་འབྱོར་བ་དང་བུད་མེད་ >གི་མགོ་དཔོན་དུ་འོས་འདེམས་དྲག་ཤོས་ཀྱི་གདེངས་དང་ལྡན་པའི་རྣལ་འབྱོར་མ་ཀུན་ཏུ་རྒྱུ་མ་སོགས་ཀྱིས་མཐར་བསྐོར་བ་དང་ད་དུང་གཞན་གྱིས་ས་རྐོ་བ་དང་ཀ་བ་སློང་བ། ཁང་ཐོག་འགེབས་པའི་དོན་དུ་དཀའ་ཚེགས་བྱེད་པ་ལ་ཆ་རྒྱུས་མེད་མཁན་བྲག་ཕུག་ནང་གི་ཆོག་ཤེས་ཅན་དང་ཧིན་སྒོར་བཅུ་ལས་མང་བར་ལག་པས་རེག་མ་མྱོང་བའི་སྡོམ་ལྡན་གྱི་དགེ་འདུན་པ། སྒོམ་ཆེན་ཆགས་པས་བཟི་བ་དག་གིས་ངའི་ན་ཚོད་ཅན་དག་ལ་འདོད་ཚོར་རྒྱས་བྱེད་ཀྱི་འཁྲིག་གཏམ་དང་བུད་མེད་ལ་བསྟན་པའི་གཡོ་འཕྲུལ། ཀུ་རེ་སོགས་ཀྱང་གནས་དེ་ན་ཡོད་དོ། །
བདག་གི་ཨ་མྱེའི་ཁང་མིག་རེ་རེའི་ནང་དུ་མཆོད་པའི་སྐུ་རྟེན་རེ་ཡོད་ལ། གལ་སྲིད་ཁྱེད་རང་ལ་རྟུག་དྲི་འཆོར་གྲབས་བྱེད་ན་སྒོའི་ཕྱི་རོལ་དུ་འབུད་དགོས་པའི་ཚད་དུ་ཡོད། ནམ་རྒྱུན་རིམ་གྲོ་ཆད་མེད་དུ་བྱེད་ལ། ཞོགས་པ་སྔ་མོར་ཡར་ལངས་པའི་ཚེ་བསངས་ཀྱི་དྲི་ངད་ལྡང་བ་དང་རྔ་དང་དྲིལ་བུ། སིལ་སྙན་གྱི་སྒྲ་རྣམས། འབུ་དང་ཕུག་རོན། ཁྭ་ཏའི་སྐད་དང་འདྲེས་ཏེ་ཐོས་རྒྱུ་ཡོད།
ང་རང་ (Ozu) ཨོ་ཛོའི་གློག་བརྙན་ལ་ཧ་ཅང་དུང་བའི་རྒྱུ་མཚན་ཡང་ཏན་ཏན་སྒྲ་དབྱངས་དེ་དག་གློག་བརྙན་གྱི་ནང་དུ་ཡང་ཡང་བཀོལ་སྤྱོད་བྱས་པས་ཡིན་སྲིད། བདག་གི་ཨ་མྱེ་རིག་གསར་བསྐྱར་དར་གྱི་མྱི་ཞིག་ཡིན་ལ། ཁོང་ནི་རྣལ་འབྱོར་པ་ཚད་ལྡན་ཞིག་དང་ཟས་གཡོ་བར་མཁས་ཤིང་སྨན་དང་སྤོས། འཇིམ་བཟོ་བ། ཁང་བཟོའི་འཆར་འགོད་པ་ཞིག་ཡིན། དུས་རྒྱུན་མཆོད་རྟེན་ཞིག་གསོ་དང་གསར་བཞེངས་ལ་བྲེལ་བ་ཞིག་ཡིན་པས། ང་སྒོ་ཕྱིར་ནམ་བུད་ལ་མགར་བས་མཆོད་རྫས་སྣ་ཚོགས་ཤིག་བརྡུང་བ་དང་བ་ཕྱུགས་ཀྱི་ཀོ་ལྤགས་ལས་བཟོས་པའི་ཚོན་རྩིའི་དྲི་བསུང་བསིལ་རླུང་དང་ལྷན་དུ་རྒྱུ་བའི་ཚོར་སྣང་ཞིག་སྐྱེས་འོང། དེང་སང་ཡང་ཚོན་གསར་གྱིས་བཀླུབས་པའི་འབྲུག་པའི་ལྷ་ཁང་ནང་མཆོད་མཇལ་ལ་བཅར་དུས། བྱིས་དུས་ཀྱི་ཚོར་སྣང་དྲོན་མོ་དེ་དག་དྲན་ལྷང་ལྷང་བྱེད་བཞིན་འདུག
དེང་རབས་ཀྱི་རི་མོའི་སྒྱུ་སྩལ་ལྡན་པའི་དུས་སྐབས་སུའང་འབྲུག་པའི་སྲོལ་རྒྱུན་གྱི་སྒྱུ་རྩལ་ཉམས་མེད་དུ་འཛིན་པའི་ལྟེ་གནས་  > ཞེས་འབྲུག་གཞུང་གི་བཀའ་དྲིན་ལ་བརྟེན། ཁོང་ཚོས་ད་ལྟ་ཡང་སྲོལ་རྒྱུན་གྱི་དྲི་བསུང་རྒྱུན་འཛིན་གྱི་སྒོ་ནས་ཚོན་བརྩི་བཀོལ་སྤྱོད་བྱེད་བཞིིན་ཡོད། ང་ཁྱིམ་དང་གྱེས་ལ་ཉེ་བའི་ཉིན་དེ་དག་ལ། བདག་གི་ཨ་མྱེས་མི་དམངས་སློབ་གྲྭའི་ཤེས་ཡོན་སྲིད་བྱུས་ནི་དུས་ཚོད་ཆུད་ཟོས་གཏོང་ཐབས་ཡིན་པར་བརྗོད། ཁོང་བདེན་ཡང་སྲིད། ལྷག་པར་ཏུ་ངའི་ཨ་ཕྱིས་ང་འགྲོ་སའི་སློབ་གྲྭ་དེ་ཡེ་ཤུའི་སློབ་གྲྭ་ཞིག་ཡིན་པར་གོ་ཐོས་བྱུང་བ་ནས་བཟུང་ང་སྟོན་པ་སངས་རྒྱས་དང་དམ་པའི་ཆོས་ལ་དད་པ་དང་ཡིད་ཆེས་བརླག་ཁར། སེམས་ཅན་དུད་འགྲོའི་རིགས་ལ་ཁ་ཟས་ཀྱི་འདུ་ཤེས་ཁོ་ནར་སྐྱེ་ངེས་པའི་ཐུགས་འཚབ་བྱེད་པའི་སྐད་ཆའང་ཐོས་རྒྱུ་ཡོད། ཨ་མྱེ་རྒན་རྒོན་གཉིས་ཀྱིས་སྐད་ཆ་དེ་དག་བཤད་དུས་གུས་བརྩི་དང་ལྡན་པའི་སྒོ་ནས་གུས་ཞབས་དང་ཁ་ཁུ་སིམ་པོ། ཚིག་འཇམ་གྱིས་བཤད་བཞིན་ཡོད།
ང་དབྱིན་ཇིའི་གཏན་སློབ་ཏུ་འགྲོ་བར་གོ་སྒྲིག་བྱེད་མཁན་ནི་བདག་གི་ཨ་ཕ་ཡིན། དེ་ཡང་ང་ཚོ་དངོས་སུ་ཐུག་ནས་གོ་སྒྲིག་བྱས་པ་ཞིག་མིན། ང་ཨ་ཕ་དང་འབྲེལ་འདྲིས་དེ་ཙམ་ཆེན་པོ་མེད། བདག་གི་ཡབ་ཡུམ་གཉིས་རྒྱ་གར་རྡོ་རྗེ་གླིང་གི་ཁར་ཤང་ས་གནས་སུ་གཏན་སྡོད་བྱེད་ཀྱིན་ཡོད་ཅིང་ཡབ་ཡུམ་གཉིས་པོ་ལས་བྲེལ་གྱི་རྐྱེན་གྱིས་ང་ལ་བལྟ་སྐྱོང་ཆེད་དུས་ཚོད་གཏོང་ཐབས་བྲལ། ཁོང་གཉིས་ཀྱིས་རྒྱ་གར་ཀུན་ཁྱབ་རླུང་འཕྲིན་ལས་ཁང་དུ་ལས་དོན་གཉེར་བཞིན་མཆིས། འདི་ལྟར་བསམ་ཚེ་ང་ཕ་མ་གཉིས་ལས་ཀྱང་ཨ་མྱེ་དང་ཨ་ཕྱི་གཉིས་ལ་འབྲེལ་འདྲིས་ཧ་ཅང་ཆེ། ཡིན་ནའང་ལོ་ན་ཆུང་བའི་སྐབས་དེར་བདག་གི་སེམས་ཀྱི་གཏིང་དུ་རང་ལ་བྱམས་བརྩེས་གཅེས་སྐྱོང་གནང་མཁན་ནི་སོ་སོའི་ཕ་མ་གཉིས་ཡིན་པ་དྲན་གྱིན་ཡོད། བདག་གིས་དྲན་སོས་པ་ཞིག་ལ་ཁར་ཤང་ནས་ཁྱིམ་དུ་མགྲོན་པོ་འབྱོར་བའི་ཚེ། ང་ནི་དགའ་སྣང་གིས་བཟི་ནས། ཕ་མ་གཉིས་ཀྱིས་བཏང་བའི་འཕྲིན་ཡིག་དང་བརྡ་ལན་འདྲ་ཐོས་པར་དུས་ཡུན་རིང་བོར་ངང་སྒུག་བྱས་ནས་སྡོད་བཞིིན་ཡོད།
ཡིན་ནའང་འཕྲིན་ཡིག་ནི་ངའི་ཨ་མྱེ་དང་ཨ་ཕྱི་གཉིས་ལ་མ་གཏོགས་བདག་ལ་གཅིག་ཀྱང་བསྐུར་མྱོང་མེད། ཉིན་གཅིག་ཁར་ཤང་ནས་བདག་གི་ཨ་ཕའི་ཞབས་ཕྱི་བ་ཞིག་ང་དབྱིན་སྐད་ཆེད་སྦྱོང་གི་སློབ་གྲྭར་བརྫང་དགོས་པའི་འཕྲིན་ཡིག་སྐྱེལ་བ་ལ་སླེབས་བྱུང། ང་དབྱིན་སྐད་ཆེད་སྦྱོང་སློབ་གྲྭར་འགྲོ་དགོས་པའི་སྐད་ཆ་དེས་ངའི་ཨ་མྱེ་དང་ཨ་ཕྱི་གཉིས་ལ་སྟབས་མི་བདེ་བ་ཞིག་བཟོས་ཡོད། འོན་ཀྱང་གནད་དོན་དེའི་སྐོར་ངའི་ཨ་མྱེ་དང་ཨ་ཕྱི་གཉིས་ཀྱིས་ངའི་ཕ་མ་གཉིས་ལ་སེམས་ནས་ཞུ་དྲན་རུང་བཤད་ཐབས་མེད། ཕྱིར་ཁར་ཤང་དུ་ཡིག་ལན་འཕྲོད་པར་གཟའ་འཁོར་ཁ་ཤས་འགོར་གྱིན་ཡོད་པ་དང་བདག་གི་ཨ་ཕས་ཀྱང་ཨ་མྱེ་དང་ཨ་ཕྱི་གཉིས་ཀྱི་བསམ་ཚུལ་ལ་དོ་སྣང་བྱེད་མི་སྲིད། ཁོ་བོའི་ཡབ་ལ་མཚོན་ན་ང་ལ་བཀོད་སྒྲིག་ཇི་ལྟར་བྱེད་མིན་དབང་ཆ་ཡོད་ཚད་ཁོང་རང་ཉིད་ལ་ཡོད། ད་དུང་ངའི་ཡབ་ནི་ཕྲན་གྱི་ཨ་མྱེ་དང་ཨ་ཕྱི་གཉིས་ཀྱི་བླ་མ་སྐྱབས་རྗེ་བདུད་འཇོམས་རིན་པོ་ཆེ་མཆོག་གི་སྲས་ཡིན་པས། ཨ་མྱེ་དང་ཨ་ཕྱི་གཉིས་ཀྱིས་བདག་སློབ་གྲྭར་གཏོང་མིན་གྱི་ཐད་ལ་མི་འཐད་པའི་ཚུལ་གཏན་ནས་བཤད་མི་ཕོད་པ་ལྟ་བུ་ཡིན།
དང་ཐོག་ང་དུས་ཡུན་ཐུང་ངུའི་རིང་འབྲུག་ཤར་ཕྱོགས་ >ས་གནས་ཀྱི་ >དང་ཉེ་བའི་གྲོང་གསེབ་སློབ་གྲྭར་བརྫངས། དེ་རྗེས་སྔར་ལས་རྒྱང་ཐག་རིང་བའི་འབྲུག་བྱང་ཕྱོགས་ཀྱི་བཀྲ་ཤིས་སྒང་སློབ་གྲྭར་གནས་སྤོས། མཐའ་མར་ཁེ་ནེ་ཌའི་ཡེ་ཤུའི་ཆོས་དཔོན་ཕ་རྡར་ཝི་ལིན་ཇོ་སིཕ་མེ་ཀེ་ (Father Willian Joseph Mackey) ཡིས་གསར་དུ་བཙུགས་པའི་བཀའ་ལུང་སློབ་གྲྭར་ཞུགས། བཀའ་ལུང་སློབ་གྲྭ་དེ་ཉིད་ཐོག་མ་སྒེར་གྱི་སློབ་གྲྭ་ཆུང་ཆུང་ཞིག་ལས་མེད་མོད། རྗེས་སུ་ཤེས་རབ་རྩེ་མཐོ་སློབ་ཀྱི་ངོ་བོར་བསྒྱུར་ཏེ་འབྲུག་གི་ཆེས་ཐོག་མའི་མཐོ་སློབ་ཏུ་གྱུར། དེ་དུས་ཞེད་སྣང་ཆེན་པོ་ཞིག་སྐྱེས་པ་ད་དུང་དྲན་ངོགས་ན་ཡོད་པ་ནི། ཉལ་ཁང་གི་འགན་འཛིན་ཧ་ཅང་བཙན་པས། ཉིན་རེ་བཞིན་ང་ཚོའི་ཉལ་གདན་དུ་ཉལ་གཅིན་བཏང་ཡོད་མེད་ཞིབ་བཤེར་ནན་པོར་བྱས་རྐྱེན། ཁོ་བོ་ནི་ཤིན་ཏུ་དངངས་འཚབ་ཀྱིས་མནར་བའི་ཚུལ་ཡང་དྲན་འོང་གི་འདུག
ངའི་ཉལ་ཁྲི་དང་ཉེ་བར་ཡོད་པའི་བུ་དེ་ཉལ་གཅིན་གཏོང་བར་གོམས་ཟིན། བདག་ནི་ཉལ་ཆས་ནང་གཅིན་པ་ཤོར་དོགས་ཀྱིས་ངོ་ཚ་བའི་ཞེད་སྣང་དང་སེམས་ཁྲལ་གྱིས་བླ་འདར་ཏེ། མཚན་གང་བོར་མ་གཉིད་པར་ལུས་པའང་མང་དུ་བྱུང། འཛིན་གྲོགས་དེ་དག་ཡོད་ཚད་ཀྱིས་ད་ལྟ་ཅི་ཞིག་བྱེད་ཀྱིན་ཡོད་མེད་མི་ཤེས་རུང་འགའ་རེ་ནི་མཉམ་སྦྲེལ་རྒྱལ་ཚོགས་ཀྱི་འོག་ཏུ་ལས་ཀ་བྱེད་བཞིན་ཡོད་ལ། ལ་ལ་ནི་ཉེན་རྟོག་པའི་རུ་དཔོན་དུ་གྱུར་འདུག ཕ་རྡར་མེ་ཀེས་ (Father Mackey) ཡི་སློབ་གྲྭར་ཟླ་ངོ་ཁ་ཤས་བསྡད་རྗེས། ཆར་ཞོད་ཀྱི་གྲང་ངར་ཧ་ཅང་ཆེ་བའི་ཞོགས་པ་ཞིག་ལ། སློབ་གྲྭའི་ཐད་དུ་དོས་སྐྱེལ་རླངས་འཁོར་ཞིག་སླེབས་བྱུང། དེ་དུས་འབྲུག་ནང་རླངས་འཁོར་གྱི་རིགས་ཉུང་ཉུང་ཡིན་ཙང་སློབ་ཕྲུག་ཡོངས་རྫོགས་ཀྱང་ཆར་ཞོད་དེའི་ཁྲོད་ནས་རི་མགོར་སུ་མགྱོགས་ཀྱིས་འཚང་ཁའི་ངང་འཛོམས་ཏེ་རླངས་འཁོར་བལྟ་བར་ཆས། ནམ་རྒྱུན་སློབ་མ་ཚོའི་སེམས་སུ་རང་རང་གི་ཁྱིམ་ནས་བསྐུར་བའི་རྔན་པ་འདྲ་བསྐུར་ཡོད་པ་ལ་རེ་སྒུག་བྱེད་པ་དང་སྐབས་དེར་འབྲུག་ནང་དུ་ཕྱུ་ར་སྐམ་པོ་དང་འབྲུག་པའི་མ་རྨོས་ལོ་ཏོག་གི་ཡོས། སི་པན་སྐམ་པོ་སོགས་ཐུམ་བརྒྱབས་ཏེ་བསྐུར་སྲོལ་ཡོད་ཅིང་ལུགས་སྲོལ་དེ་དེང་སང་ཡང་ཡོད། དུས་རྒྱུན་རླངས་འཁོར་སླེབས་པ་ནི་ང་ཚོ་ལ་མཚོན་ན་རྔན་པའི་མཚོན་དོན་ལྟ་བུ་ལས་གཞན་ཅི་ཡང་མེད།
ཡིན་ནའང་ཉིན་དེར་རྒྱུན་ལྡན་གྱི་དོས་སྐྱེལ་རླངས་འཁོར་དེ་མིན་པ་དང་རླངས་འཁོར་གྱི་རྒྱབ་ལོགས་ནས། བདག་གི་ཡབ་ཀྱི་ཞབས་ཕྱི་བསོད་ནམས་ཆོས་འཕེལ། གདོང་དམར་ཞིང་ཨག་ཚོམ་དམིགས་བསལ་ཅན་ཞིག་ཐོན་བྱུང་། ལོ་མང་པོ་ཞིག་གི་རྗེས་སུའང་བསོད་ནམས་ཆོས་འཕེལ་གྱི་ཨག་ཚོམ་དག་དཀར་པོར་གྱུར་ཀྱང་གདོང་གི་པགས་པ་རྣམས་ལ་རྒས་པའི་ཟོལ་ཙམ་ཡང་མེད་ཅིང་བཞིན་ལ་སྔར་བཞིན་དམར་མདངས་རྒྱས་འདུག
ངས་འཕྲལ་དུ་ཅ་དངོས་བླུགས་སྣོད་ན་ཧ་ལམ་རྔན་པ་ཡིན་ཚོད་ཀྱི་དངོས་པོ་ཞིག་ཡོད་པ་ཤེས་བྱུང། འོན་ཀྱང་དེ་སྔོན་གཏན་ནས་མཐོང་མྱོང་མེད་པའི་མི་ཁྱད་མཚར་ཞིག་བུད་བྱུང། ཁོའི་ཆ་ལུགས་ནི་གཞན་དང་མི་འདྲ་པར། གྱོན་ཆས་ཀྱང་འབྲུག་པའི་སྲོལ་རྒྱུན་གྱི་ཆས་མིན། བསོད་ནམས་ཆོས་འཕེལ་དང་མི་དེས་ང་ལ་ཚིག་གཅིག་ཀྱང་མ་བཤད་པར་ཐད་ཀར་སློབ་སྤྱིའི་ལས་ཁུངས་ཀྱི་ཕྱོགས་སུ་གོམ་པ་བརྒྱབས་སོང། ང་ཚོ་ཁ་ཤས་ཀྱིས་སྒེའུ་ཁུང་ནས་འཇབ་བལྟ་བྱས་ཏེ། ཁོང་ཚོས་ཕ་རྡར་མེ་ཀེས་ (Father Mackey) ལ་ཅི་ཞིག་བཤད་མིན་ཞིབ་ཀྱིས་ལྐོག་ཉན་བྱས། གླེང་མོལ་ཡུན་རིང་བྱས་མཐར། ཕ་རྡར་མེ་ཀེས་ (Father Mackey) ཁོ་བོའི་རྩར་ཡོང་ནས། “ཁྱེད་ད་ནས་བཟུང་སློབ་གྲྭ་འདིའི་སློབ་མ་མིན་པས་ཁྱེད་ངེས་པར་དུ་འགྲོ་དགོས་” ཞེས་གསུངས་བྱུང། འདིའི་སྐོར་ཕ་རྡར་མེ་ཀེས་ (Father Mackey) ཀྱི་སྐུ་ཚེའི་ལོ་རྒྱུས་ནང་དུའང་འཁོད་ཡོད་པར་སྙམ།
དེ་དུས་ང་ཕྱིར་ཁྱིམ་དུ་ལོག་རྒྱུ་བྱུང་བས་དགའ་བའམ། ཡང་ན་ཡུན་ཐུང་བའི་ནམ་ཟླ་དེ་དག་ཏུ་འཕྲད་པའི་ཆུང་འདྲིས་ཀྱི་གྲོགས་དང་གྱེས་དགོས་པས་ཡིད་སྐྱོ་འོས་པ་ཅི་ཞིག་བྱས་མིན་མི་དྲན་ཡང་སྐབས་དེར་གཏམ་འཁྱར་ཞིག་བཤད་འགོ་ཚུགས་ཙམ་ནས། མཛའ་གྲོགས་ལ་ལས་ང་ལ་རྩེད་འཇོ་དང་འདྲེས་པའི་བརྙད་བརྐོ་བར་བྲེལ། འགའ་རེ་ནི་སྔར་བཞིན་ཁ་བརྡ་བྱེད་པར་འཚེར་སྣང་གིས་བཟི་བ་ལྟ་བུར་གྱུར། རེ་ཟུང་གིས་མགོ་བོ་གུག་གུག་བྱས་ཏེ་བྱིན་རླབས་ཞུ་བའི་ཁུལ་བྱེད། བདག་ལ་མཚོན་ན་དེ་དུས་ཅི་ཞིག་བྱུང་མིན་ནི་བཤད་ཚོད་དཀའ་ཞིང་དེའི་སྐོར་བསམ་གཞིགས་ལྷོད་ཀྱིས་བྱེད་པར་དུས་ཚོད་ཀྱང་མ་བྱུང།
ཆར་ཞོད་ཀྱི་གྲང་ངར་ཆེ་བའི་ཉིན་མོ་དེར་རླངས་འཁོར་དེར་བསྡད་དེ་བཀའ་ལུང་གི་ཕྱོགས་ནས་ཐོན། སྣུམ་ཞག་གི་སྨུག་པའི་ཁྲོད་ནས་རླངས་འཁོར་རྗེས་མེད་དུ་མ་ཡལ་བའི་བར། འཛིན་གྲོགས་ཚོས་གཅིག་རྗེས་གཅིག་མཐུད་ཀྱིས་རྗེས་འདེད་བྱས། དེ་ནི་ངའི་མི་ཚེ་འདིར་ཐོབ་པའི་ >ཀྱི་སློབ་གཉེར་གྱི་དུས་ཡུན་ཡིན། འབྲུག་པ་མིན་པའི་མི་ཆེན་པོ་དེ་དང་བསོད་ནམས་ཆོས་འཕེལ་དང་ང་ཚོ་འབྲུག་ལྷོ་ཕྱོགས་ཡོངས་ལ་ས་ཆའི་ཕྱོགས་སུ་འགྲུལ་བཞུད་བྱས། རྗེས་སུ་ངས་ཁམས་པ་གཟུགས་སྟོབས་ཆེན་པོ་དེའི་མིང་ལ་ཨ་ཆོས་ཟེར་བ་དང་ཁོང་བོད་ཤར་ཕྱོགས་ཁམས་བྱེ་རྫོང་སར་དུ་གྲྭ་པ་བྱས་ཤིང་ཕྱིས་སུ་སྐྱ་སར་བབས་ཏེ་སྒང་ཏོག་ཏུ་ཟ་ཁང་ཆེན་པོ་ཞིག་གི་སྦྱིན་བདག་ཏུ་གྱུར་པ་གོ་ཐོས་བྱུང།
ནམ་རྒྱུན་བདག་གིས་བསམ་བློ་ཡང་ཡང་འཁོར་བ་ཞིག་ནི། གལ་ཏེ་ཁོ་བོ་སྤྲུལ་སྐུའི་ལམ་ལུགས་ཀྱི་འཇིག་རྟེན་དུ་འདྲུད་དེ། སྤྲུལ་སྐུ་ཞིག་ཏུ་ངོས་འཛིན་བྱས་པའི་ཉིན་དེ་ཤར་མེད་ཚེ། ཁོ་བོ་གང་འདྲ་ཞིག་ཆགས་ཡོད་མིན་གྱི་སྐོར་དེ་ཡིན། གཅིག་བྱས་ན་ཨ་རིི་ནེའུ་ཇེར་སི་ནས་ངའི་ནུ་བོ་ལྟར་གློག་ཀླད་མཁས་པར་གྱུར་པ་དང་། ཡང་ན་རྗིའུ་ཤི་ (Jewish) བུད་མེད་ཅིག་དང་གཉེན་སྒྲིག་གི་འཚོ་བར་རོལ་བཞིན་ཡོད་སྲིད། ཡང་མིན་ན་ངའི་ཨ་ཕས་ཚེ་མཇུག་གི་ཉིན་ཞག་བསྐྱལ་ས་ཨ་རི་ནེའུ་ཡོག་ནས་ལྷག་བསམ་ཟོལ་མེད་ཀྱིས་ཆོས་ཉམས་ལེན་ལ་འབད་འབུང་བྱེད་བཞིན་ཡོད་ཀྱང་སྲིད་ལ། གཅིག་བྱས་ན་རྡོ་རྗེ་གླིང་གི་བྱང་ཕྱོགས་ (North Point) ནས་སློབ་གྲྭར་སོང་ཞིང་རྒྱ་གར་ནས་མཐོ་སློབ་ཐོན་ཏེ། རྒྱ་གར་གྱི་སྐད་གདངས་གཞིར་བཟུང་གིས་དབྱིན་སྐད་སྦྱངས་ཏེ་འབྲུག་ཡུལ་དུ་ཕྱིར་ལོག་ནས། རྒྱ་གར་གྱི་འཆར་འགོད་ལྟར་སྒྲུབ་པའི་འབྲུག་གཞུང་གི་ལས་ཁུངས་ཤིག་ཏུ་དྲུང་ཡིག་གི་ལས་དོན་གཉེར་བཞིན་པའང་ཡོད་སྲིད། ཡིན་ནའང་བདག་ཨ་མྱེ་ཨ་ཕྱི་གཉིས་ལ་ཞེ་འཁྲེང་ཚུལ་ལ་གཞིགས་ན། ཕལ་ཆེར་ཕལ་ཆེར། སྒོམ་ཆེན་པ་དོར་མའང་མི་གྱོན་པར་རྟག་ཏུ་ཆང་རག་གིས་བཟི་སྟེ་འཁྱར་འཁྱོར་དུ་ཆས་བཞིན། འབྲུག་ཤར་ཕྱོགས་སུ་མཚན་མོར་བུད་མེད་བཙལ་ཏེ་གཡས་གཡོན་ན་བྱིས་པ་རེ་འགའ་བཏོན་ནས། ང་འདྲ་བའི་བུ་ཕྲུག་རེ་ཟུང་སྲང་ལམ་དུ་འཁྱམས་ཉུལ་བྱེད་བཞིན་ཡོད་སྲིད།
༸སྐྱབས་རྗེ་རྫོང་སར་མཁྱེན་བརྩེ་རིན་པོ་ཆེའི་རང་རྣམ།
སྒྱུར་བ་པོ། མཁན་པོ་འཇམ་དབྱངས་བསྟན་པ།(སྒྲོལ་མ་དར་རྒྱས།)


text:
བསྟན་པའི་འཇུག་སྒོ་སྐྱབས་འགྲོའི་ཁྲིད་ཡིག་ཕན་བདེའི་ལམ་བཟང་གསལ་བའི་སྒྲོན་མེ་ཞེས་བྱ་བ།
དཀོན་མཆོག་བསྟན་པའི་སྒྲོན་མེ།
ན་མོ་གུ་རུ་རཏྣ་ཏྲ་ཡཱ་ཡ། མཁྱེན་དང་བརྩེ་བ་འཕྲིན་ལས་ཕུན་ཚོགས་སྟོན་པ་མཉམ་མེད་རྫོགས་སངས་རྒྱས། ། ལུང་དང་རྟོགས་པའི་བསྟན་པ་རིན་ཆེན་སྲིད་ཞིའི་གདུང་སེལ་དམ་པའི་ཆོས། ། རིག་དང་གྲོལ་བའི་ཡོན་ཏན་བརྒྱད་ལྡན་འཕགས་པ་ཕྱིར་མི་ལྡོག་པའི་ཚོགས། ། ལུས་དང་ངག་ཡིད་གུས་པས་མཆོད་དོ་འབྲལ་མེད་བྱང་ཆུབ་བར་དུ་སྐྱོངས། །
གང་ལ་བརྟེན་ན་ནམ་ཡང་མི་སླུ་བའི། ། སྐྱབས་ཀྱི་དམ་པ་མཆོག་གསུམ་དབང་གི་རྒྱལ། ། དད་པའི་རྒྱལ་མཚན་རྩེ་མོར་ལེགས་མཆོད་ནས། ། དངོས་གྲུབ་གྲུ་ཆར་འབེབས་རྣམས་སྐལ་བ་བཟང་། ། དེ་སླད་མོས་བརྩོན་དགེ་བའི་བློ་གྲོས་ཀྱི། ། བགྲོད་པ་མི་དམན་ཞི་བའི་མགྲོན་རྣམས་ལ། ། ཕན་བདེའི་ལམ་བཟང་འཇུག་ངོགས་གསལ་བའི་ཕྱིར། ། ལེགས་བཤད་གཏམ་གྱི་སྒྲོན་མེ་སྦར་བར་བྱ། ། དེའང་འཇམ་མགོན་བླ་མ་ཙོང་ཁ་བ་ཆེན་པོའི་ཞལ་ནས། དལ་བའི་རྟེན་འདི་ཡིད་བཞིན་ནོར་ལས་ལྷག ། འདི་འདྲ་རྙེད་པ་ད་རེས་ཙམ་ཞིག་ཡིན། ། རྙེད་དཀའ་འཇིག་སླ་ནམ་མཁའི་གློག་དང་འདྲ། ། ཚུལ་འདི་བསམ་ནས་འཇིག་རྟེན་བྱ་བ་ཀུན། ། སྤུན་པ་འཕྱར་བ་བཞིན་དུ་རྟོགས་གྱུར་ནས། ། ཉིན་མཚན་ཀུན་ཏུསྙིང་པོ་ལེན་པ་དགོས། ། ཞེས་གསུངས་པ་ལྟར།དལ་འབྱོར་ཚང་བའི་རྟེན་བཟང་འདི་ལྟ་བུ་ནི་རྒྱུད་པ་ངོ་བོ་གང་གི་སྒོ་ནས་བསམས་ཀྱང་རྙེད་ཚུལ་མི་སྲིད་པ་ཙམ་དུ་དཀོན་ལ། དོན་ཤིན་ཏུ་ཆེ་སྟེ་ཡིད་བཞིན་གྱི་ནོར་བུ་རིན་པོ་ཆེས་ཀྱང་ཚེ་འདིར་དབུལ་བ་སེལ་བ་ཙམ་མ་གཏོགས་ཕྱི་མར་ཕན་པ་ཅུང་ཟད་ཀྱང་མི་ནུས་ལ། རྟེན་འདིའི་སྟེང་ནས་རང་གིས་འབད་ཐུབ་ན་ཟུང་འཇུག་རྡོ་རྗེ་འཆང་གི་གོ་འཕང་ཡང་ཚེ་གཅིག་ཉིད་ལ་འགྲུབ་པས་གཏན་གྱི་བདེ་སྐྱིད་མཐའ་དག་བསྒྲུབ་ནུས་སོ། །རྙེད་དཀའ་དོན་ཆེ་བའི་རྟེན་བཟང་བླ་མ་མཆོག་གསུམ་གྱི་ཐུགས་རྗེར་ལན་གཅིག་ཐོབ་པ་འདིའང་འགལ་རྐྱེན་དུ་འཛིངས་པ་རླུང་དམར་ནང་གི་མར་མེ་བཞིན་ནམ་འཆི་ཆ་མེད་པས་མྱུར་བ་མྱུར་བར་གཏན་དུ་ཕན་ངེས་ཀྱི་སྙིང་པོ་ཞིག་ལེན་དགོས་ལ། ཚེ་འདིའི་ཟས་ནོར་ལོངས་སྤྱོད་མངའ་ཐང་སྙན་གྲགས་སོགས་ཅི་ཙམ་རྒྱས་ཀྱང་འཆི་བའི་ཚེ་རྨི་ལམ་གྱི་དགའ་སྟོན་ལྟར་དྲན་པའི་ཡུལ་དུ་བཞག་ནས་འགྲོ་བ་མ་གཏོགས་སྙིང་པོ་ཅིའང་མེད་པ་ནས་ཀྱི་སྤུན་པ་ལོ་བརྒྱར་ཕྱར་ཡང་ནང་ན་སྙིང་པོ་ལེན་རྒྱུ་མེད་པ་དང་འདྲ། དེའི་ཚེ་ཕན་ངེས་པ་དེ་གང་ཡིན་ན་སྤྱོད་འཇུག་ལས། བསྐལ་བ་དུ་མར་རབ་དགོངས་མཛད་པ་ཡི། །ཐུབ་དབང་རྣམས་ཀྱིས་འདི་ཉིད་ཕན་པར་གཟིགས། །ཞེས་གསུངས་པ་ལྟར།སྟོན་པ་ཐུགས་རྗེ་ཅན་དེས་རང་ཅག་གི་དོན་དུ་དང་པོར་ཐུགས་བསྐྱེད། བར་དུ་བྱ་དཀའ་བའི་སྤྱོད་པ་དཔག་ཏུ་མེད་པ་སྤྱད།མཐར་རྣམ་པ་ཐམས་ཅད་མཁྱེན་པའི་ཡེ་ཤེས་མངོན་དུ་མཛད་དེ་མ་བུ་གཅིག་པ་ལྟ་བུའི་བརྩེ་བ་ཆེན་པོའི་སྒོ་ནས་སྟོན་པར་མཛད་པའི་ལུང་རྟོགས་ཀྱི་བསྟན་པ་རིན་པོ་ཆེ་འདི་གཉིས་མ་གཏོགས་གཞན་མེད་པས་དེ་ལ་ངེས་པར་འཇུག་དགོས། དེར་འཇུག་ཚུལ་ཡང་རང་གིས་གང་འདོད་བྱས་པས་མི་ཆོག་བར་ཆོས་ཀྱི་སརྒ་མ་ལོག་པ་ཞེས་འཇུག་སྒོ་མ་ནོར་བ་ཞིག་ནས་ཚུལ་བཞིན་དུ་འཇུག་དགོས། ། དེའང་པཎ་ཆེན་བློ་བཟང་ཆོས་ཀྱི་རྒྱལ་མཚན་གྱིས། དང་པོ་བསྟན་དང་ཐེག་ཆེན་ལ། ། འཇུག་པའི་སྒོ་དང་གཞུང་ཤིང་ཕྱིར། ། ཁ་ཙམ་ཚིག་ཙམ་མ་ཡིན་པའི། ། སྐྱབས་འགྲོ་སེམས་བསྐྱེད་ནན་ཏན་བྱ། ། ཞེས་སོགས་ལྟར་བསྟན་པ་སྤྱིའི་འཇུག་སྒོ་སྐྱབས་འགྲོ ། ཐེག་ཆེན་ཐུན་མོང་བའི་འཇུག་སྒོ་སེམས་བསྐྱེད། ། སྔགས་ཀྱི་ཐུན་མོང་མ་ཡིན་པའི་འཇུག་སྒོ་དབང་ཡིན་པར་གསུངས་པས། ། ཐོག་མ་ཁོ་ནར་རྒྱལ་བའི་བསྟན་པ་ལ་འཇུག་པའི་སྒོ་གཅིག་པུ་ཕན་བདེ་ལེགས་ཚོགས་མ་ལུས་པའི་འབྱུང་གནས་སྐྱབས་འགྲོ་རྣམ་པར་དག་པའི་རྨང་གཞི་ཟིན་པ་ཞིག་བྱེད་དགོས་སོ། །
དེས་ན་འདི་ལ་བཞི། སྐྱབས་སུ་འགྲོ་དགོས་པའི་རྒྱུ་མཚན། སྐྱབས་སུ་འགྲོ་བའི་ཚུལ། སྐྱབས་སུ་སོང་བའི་ཕན་ཡོན། སྐྱབས་འགྲོའི་བསླབ་བྱའོ། །
༡༽ སྐྱབས་སུ་འགྲོ་དགོས་པའི་རྒྱུ་མཚན།
དང་པོ་ནི། བདག་དང་མ་རྒན་སེམས་ཅན་དེ་དག་ཐམས་ཅད་དུས་ཐོག་མ་མེད་པ་ཞིག་ནས་ད་ལྟའི་བར་དུ་སྤྱིར་འཁོར་བ་དང་ཁྱད་པར་ངན་སོང་གསུམ་ལ་གཏན་གྱི་སྡོད་གནས་སུ་བྱས་ཏེ་ཡུན་རིང་ལ་ཤུགས་དྲག་པའི་སྡུག་བསྔལ་བསམ་ལས་འདས་པ་ཞིག་མྱོང་འདུག་ཏུ་ཟིན་ཀྱང་ད་དུང་གཉེན་པོས་བཅན་ཆོད་ཅིག་མ་བྱུང་ན། མྱང་པས་སྡུག་བསྔལ་གྱི་གཏེང་དང་མཐར་ཐོན་པ་ཞིག་ཡོད་མི་སྲིད་པར་འདུག ། ད་རེས་རྟེན་འབྲེལ་ཕུན་སུམ་ཚོགས་པའི་དུས་འདིར་རང་གིས་རང་མ་བསླུས་པ་བྱས་ཏེ་འཁོར་བའི་སྡུག་བསྔལ་ཐམས་ཅད་སྤངས་པའི་ཐར་པ་མཆོག་བླ་མ་སངས་རྒྱས་ཀྱི་གོ་འཕང་ཞིག་ཐོབ་པར་མ་བྱས་ན་ཟངས་རྦབ་རི་རྐེད་ནས་འགྲིལ་པ་བཞིན་འདི་ནས་རྡོག་སྣ་ཞིག་འདྲེད་དེ་སླར་ངན་སོང་གི་གཏིང་དུ་ལྷུང་ཕྱིན། དེ་ནས་ཐར་པ་དང་ཐམས་ཅད་མཁྱེན་པ་ལྟ་ཞོག་བདེ་འགྲོའི་སྒྲ་ཙམ་ཡང་བསྐལ་པ་མུ་མཐའ་ཡས་པར་ཐོས་དཀའ་བའི་སྡུག་བསྔལ་གྱི་གཡངས་བ་བརྒྱུད་མ་་ནས་བརྒྱུད་མང་ལྷུང་ངེས་ཏེ་རྒྱས་སྲས་ཞི་བ་ལྷས། དེ་ལྟའི་དགེ་བ་ཉམ་ཆུང་ཉིད་ལ་རྟག ། སྡིག་པ་སྟོབས་ཆེན་ཤིན་ཏུ་མི་བཟད་པ། །ཞེས་གསུངས་པ་བཞིན། རང་ཅག་རྣམས་དགེ་བ་གང་བྱས་ཤུགས་ཆུང་ལ། སྡིག་པ་གང་བྱས་ཤུགས་ཆེ་ཞིང་ཡན་ལག་མ་ཚང་བ་མེད་ལགས་ཀྱང་ཤིན་ཏུ་མང་བས། རྒྱུ་དེ་ལ་དཔག་ན་ཕྱི་མའི་འགྲོ་ས་བོན་སོང་ལས་མ་འདས་པ་ནི། བཞི་བརྒྱ་པ་ལས། ཕལ་མོ་ཆེར་ནི་མི་རྣམས་ནི། ། དམ་པ་མ་ཡིན་ཕྱོགས་ཡོངས་འཛིན། ། དེས་ན་སོ་སོ་སྐྱེ་བོ་རྣམས། ། ཕལ་ཆེར་ངེས་པར་ངན་འགྲོར་འགྲོ། ། ཞེས་གསུངས་པ་ལྟར་རོ། ། དེར་སྐྱེས་ན་གཞན་དབང་ཁོ་ནར་སོང་སྟེ་ཐར་མི་ཐུབ་པའི་ཚུལ་ཡང་དཔལ་ལྡན་ཟླ་བས། གང་ཚེ་རང་དབང་འཇུག་ཅིང་མཐུན་གནས་པ། ། གལ་ཏེ་འདི་བདག་འཛིན་པར་མི་བྱེད་ན། ། གཡང་སར་ལྷུང་བས་གཞན་དབང་འཇུག་འགྱུར་བ། ། དེ་ལས་ཕྱི་ནས་གང་གིས་སློང་བར་འགྱུར། ། ཞེསགསུངས་པ་བཞིན་ཏེ། དེའི་ཚེ་སངས་རྒྱས་བྱང་སེམས་རྣམས་ཀྱིས་བརྩེ་བས་གཟིགས་ཀྱང་རང་གི་ལས་ཀྱིས་བསྒྲིབས་པས་སྐྱོབ་ཐབས་དང་བྲལ་ཞིང་སྐྱབས་ཀྱི་སྣང་བ་མི་འཆར་བར་སྡུག་བསྔལ་དང་འཇིགས་སྐྲག་གི་སྣང་བ་འབའ་ཞིག་ཤར་ཏེ་བྱ་ཐབས་དང་བྲལ་བའི་ཚུལ། ། སྤྱོད་འཇུག་ལས། སུ་ཞིག་འཇིགས་ཆེན་འདི་ལས་བདག ། ལེགས་པར་སྐྱོབ་པར་བྱེད་འགྱུར་ཞེས། ། བྲེད་ཤ་ཐོན་པའི་མིག་བགྲད་ནས། །ཕྱོགས་བཞིར་སྐྱབས་དགའ་འཚོལ་བརབྱེད། །ཕྱོགས་བཞིར་སྐྱབས་མེད་མཐོང་ནས་ནི། ། དེ་ནས་ཀུན་ཏུ་ཡི་མུག་འགྱུར། །གནས་དེར་སྐྱབས་ཡོད་མ་ཡིན་ན། ། དེ་ཚེ་བདག་གིས་ཇི་ལྟར་བྱ། ། དེ་བས་རྒྱལ་བ་འགྲོ་བའི་མགོན། ། འགྲོ་བ་སྐྱོབས་པའི་དོན་བརྩོན་པ། ། སྟོབས་ཆེན་འཇིགས་པ་ཀུན་སེལ་ལ། ། དེ་རིང་ཉིད་ནས་སྐྱབས་སུ་མཆི།། ཞེས་གསུངས་པ་ལྟརཡིན་པས། ད་ལྟ་བདེ་འགྲོ་ངན་འགྲོ་གཉིས་ཀྱི་སོ་མཚམས། ཁེ་ཉེན་སྐྱིད་སྡུག་ཀུན་གྱི་འདམ་ཁ་རང་ལག་ན་ཡོད་པའི་དུས་འདིར་བློ་བདེ་བའི་གདེང་ཐོབ་པ་ཞིག་བྱེད་དགོས། དེའང་རང་སྟོབས་ཀྱི་ནུས་པ་ཅིའང་མེད་པས་ལྷ་དཀོན་མཆོག་གསུམ་གྱི་ཞབས་ལ་འཇུས་ནས་སྐྱིད་སྡུག་ལེགས་ཉེས་ཅི་བྱུང་ཡང་ཁྱེད་མཁྱེན་སྙམ་དུ་བློ་འགེལ་དགོས་ཏེ། སློབ་དཔོན་ཕྱོགས་ཀྱི་གླང་པོས། གཏིང་མཐའ་མེད་པའི་འཁོར་བ་ནི། །རྒྱ་མཚོའི་ནང་ན་རྣམ་པར་གནས། ། འདོད་ཆགས་ལ་སོགས་མི་བཟད་པའི། ། ཆུ་སྲིན་གྱིས་ནི་ལུས་ཐོས་པས། ། དེ་རིང་གང་ལ་སྐྱབས་སུ་མཆི། ། ཞེས་དྲི་བའི་ཚུལ་གྱིས་གསུངས་ལ། ལན་དུ་སློབདཔོན་དཔའ་བོས། གང་ཞིག་ལ་ནི་ཉེས་པ་ཀུན། ། གཏན་ནས་ཡོང་ཡེ་མི་མངའ་ཞིང་། ། གང་ལ་རྣམ་པ་ཐམས་ཅད་དུ། ། ཡོན་ཏན་ཐམས་ཅད་གནས་གྱུར་པ། ། གལ་ཏེ་སེམས་ཤིག་ཡོད་ན་ནི། ། དེ་ཉིད་ལ་ནི་སྐྱབས་འགྲོ་ཞིང་། ། དེ་བསྟོད་དེ་ནི་བཀུར་བ་དང་། ། དེ་ཡི་བསྟན་ལ་གནས་པའི་རིགས། །ཞེས་རང་ལ་སེམས་ཤིག་ཡོད་ན་སངས་རྒྱས་བཅོམ་ལྡན་འདས་དང་།དེས་བསྟན་པའི་ཆོས། དེ་སྒྲུབ་པའི་དགེ་འདུན་རྣམས་ལ་སྐྱབས་སུ་འགྲོ་དགོས་པར་གསུངས་སོ། །
༢༽སྐྱབས་སུ་འགྲོ་བའི་ཚུལ། གཉིས་པ་སྐྱབས་སུ་འགྲོ་བའི་ཚུལ་ལ་གསུམ། གང་ལ་སྐྱབས་སུ་འགྲོ་བའི་ཡུལ་ངོས་བཟུང་བ། དེ་ལ་སྐྱབས་སུ་འགྲོ་བའི་དོན་གཏན་ལ་དབབ་པ། དེ་ཇི་ལྟར་ལག་ཏུ་ལེན་པའི་ཚུལ་དངོས་སོ། །
༡ གང་ལ་སྐྱབས་སུ་འགྲོ་བའི་ཡུལ་ངོས་བཟུང་བ།
དང་པོ་ནི། སྤྱིར་འཇིགས་པ་སྣ་རེ་སེལ་བ་ལ་སངས་རྒྱས་བྱང་སེམས་དང་ཉན་ཐོས་ཀྱི་གང་ཟག་རེ་རེ་ཙམ་ལ་སྐྱབས་སུ་སོང་བས་ཆོག་པ་རྒྱ་མཚོར་ཚོང་པ་མང་པོ་གང་པོ་ལ་སྐྱབས་སུ་སོང་བས་འཇིགས་པ་ལས་ཐར་པ་ལྟ་བུའི་ལོ་རྒྱུས་དུ་མ་ཡོད་པ་ལྟར་ཡིན་ཀྱང་། ཐར་པའི་གོ་འཕང་སྒྲུབ་པ་ལ་སྐྱབས་དཀོན་མཆོག་གསུམ་ག་ངེས་པར་ཚང་དགོས་ཏེ། སྐྱབས་འགྲོ་བདུན་ཅུ་པ་ལས། སངས་རྒྱས་ཆོས་དང་དགེ་འདུན་ནི། ། ཐར་པ་འདོད་པ་རྣམས་ཀྱི་སྐྱབས། ། ཞེས་དང་། དཔེ་ཆོས་འགྲེལ་པ་ལས། རྒྱ་གར་དུ་འགྲོ་བ་ལ་རང་དང་འདྲ་བའི་མི་གསུམ་དགོས་ཟེར་བ་ལྟར། འོ་སྐོལ་ཐར་པའི་བྱང་ཆུབ་འཚོལ་བ་ལ་སྟོན་པ་སངས་རྒྱས་ལ་བརྟེན་དགོས། ལམ་བསྟན་པའི་ཆོས་ལ་བརྟེན་དགོས། དེ་སྒྲུབ་པའི་གྲོགས་དགེ་འདུན་ལ་བརྟེན་དགོས། ཞེས་གསུངས་ཤིང་། དཔེར་ན་ནད་གསོ་བ་ལ་སྨན་དང་སྨན་པ་ནད་གཡོག་གསུམ་གང་རུང་རེ་ཡོད་པས་མི་ཆོག་པར་གསུམ་ག་ཚང་དགོས་པ་ལྟར། ཉོན་མོངས་པའི་ནད་ཞི་བའི་ཐར་པའི་གོ་འཕང་འཐོབ་པ་ལ། ཐབས་དེ་སྟོན་པའི་སངས་རྒྱས། ཐབས་དངོས་གཞི་ཆོས། དེ་སྒྲུབ་པའི་གྲོགས་དགེ་འདུན་གསུམ་ག་ཚང་དགོས་སོ། ། སྐྱབས་གསུམ་སོ་སོའི་ངོ་བོ་ནི་རྒྱུད་བླ་མ་ལས། འདུས་མ་བྱས་ཤིང་ལྷུན་གྱིས་གྲུབ།། གཞན་གྱི་རྐྱེན་གྱིས་རྟོགས་མིན་པ། ། མཁྱེན་དང་བརྩེ་དང་ནུས་པར་ལྡན། ། དོན་གཉིས་ལྡན་པའི་སངས་རྒྱས་ཉིད། ། ཅེས་རང་དོན་གཞན་དོན་གྱི་ཡོན་ཏན་བརྒྱད་དང་། བསམ་མེད་གཉིས་མེད་རྟོགས་མེད་པ། ། དག་གསལ་གཉེན་པོའི་ཕྱོགས་ཉིད་ཀྱིས། ། གང་ཞིག་གང་གི་ཆགས་བྲལ་བ། ། བདེན་གཉིས་མཚན་ཉིད་ཅན་དེ་ཆོས། ། ཞེས་འགོག་ལམ་གྱི་ཡོན་ཏན་བརྒྱད་དང་།ཇི་ལྟ་ཇི་སྙེད་ནང་གི་ནི། །ཡེ་ཤེས་གཟིགས་པ་དག་པའི་ཕྱིར། ། བློ་ལྡན་ཕྱིར་མི་ལྡོག་པའི་ཚོགས། ། བླ་མེད་ཡོན་ཏན་དང་ལྡན་ཉིད། ། ཅེས་རིག་གྲོལ་གྱི་ཡོན་ཏན་བརྒྱད་དང་ལྡན་པའི་སྒོ་ནས་རིམ་བཞིན་སོ་སོའི་ངོ་བོ་ལེགས་པར་ངོས་ཟིན་པ་དགོས་ཀྱི ། རྟེན་གྲལ་དུ་བཞུགས་པའི་གསེར་སྐུ་ལྟ་བུར་གོ་བའམ། མི་མངོན་ནམ་མཁའི་དབྱིངས་ན་བཞུགས་ཡོདཟེར་བ་ལྟ་བུས་གར་ཡང་མི་ཕྱིན་ཞེས་རྗེ་བཙུན་ཡེ་ཤེས་རྒྱལ་མཚན་དཔལ་བཟང་པོས་གསུངས་སོ། ། འོན་ཀྱང་སོ་སོར་སྤྲོས་ན་མང་དོགས་པས་རྒྱུད་བླའི་འགྲེལ་པ་རྣམས་སུ་ཤེས་པར་བྱའོ། །
༢ སྐྱབས་འགྲོའི་དོན་གཏན་ལ་དབབ་པ།
གཉིས་པ་སྐྱབས་འགྲོའི་དོན་གཏན་ལ་དབབ་པ་ནི། དེའང་སྐྱབས་འགྲོའི་ཚིག་བཀླགས་པ་ཙམ་ལ་སྐྱབས་འགྲོར་མི་འཇོག་གི ། སྐྱབས་འགྲོའི་ངོ་བོ་ནི་པཎ་ཆེན་ཐམས་ཅད་མཁྱེན་པའི་དྲིས་ལན་བློ་བཟང་བཞད་པའི་སྒྲ་དབྱངས་ལས། སྐྱབས་འགྲོའི་ངོ་བོ་ཨི་ཐི་བ། །བདག་ཉིད་ལྷག་པར་འཇིགས་པ་དང་། །དཀོན་མཆོག་སྐྱོབ་པའི་ནུས་ལྡན་དུ། །ཤེས་ལས་བྱུང་བའི་སྐྱབས་འགྲོ་ལ། ། ཐམས་ཅད་མཁྱེན་པ་ཁྱོད་ཉིད་བཞེད། །ཅེས་གསུངས་ཏེ། རང་སྡུག་བསྔལ་གྱིས་འཇིགས་པ་ནི་སྐྱབསའགྲོ་གནད་དུ་འགྲོ་བའི་རྒྱུའི་དབང་དུ་བྱས་པ་ཡིན་གྱི། སྐྱབས་འགྲོའི་ངོ་བོ་དངོས་གཞི་དཀོན་མཆོག་གསུམ་གྱི་ཡོན་ཏན་ལེགས་པར་ཤེས་ནས་ཡིད་ཆེས་ཀྱི་ཤེས་རབ་དང་དད་བ་སོགས་ལ་འཇོག་དགོས་པའི་ཚུལ། ཀུན་མཁྱེན་འཇམ་དབྱངས་བཞད་པས། དཀོན་མཆོག་གསུམ་གྱི་ཁྱད་པར་དང་ཡོན་ཏན་ཤེས་པ་དང་ཁས་བླང་སོགས་ཀྱིས་བསྡུས་པའི་ཤེས་རབ་གཙོ་འཁོར་ཅི་རིགས་དེ་སྐྱབས་འགྲོའི་ངོ་བོ་ཡིན། ཞེས་གསུངས་ལ། ལམ་རིན་ཆེན་མོ་ལས་ཀྱང་། ཇི་ཙམ་གྱིས་སྐྱབས་སུ་སོང་བའི་ཚུལ་ནི། བསྡུ་བ་ནས་གསུངས་པ་བཞི་སྟེ། ཡོན་ཏན་ཤེས་པ་དང་། ཁྱད་པར་ཤེས་པ་དང་། ཁས་བླངས་པ་དང་། གཞན་དུ་མི་སྨྲ་བས་སྐྱབས་སུ་སོང་བའོ།། ཞེས་གསུངས་པ་ལྟར་རོ། ། དེས་ན་དེ་རྣམས་ཀྱི་དོན་ཅུང་ཟད་བསྡུས་ཏེ་བརྗོད་པ་ལ་བཞི་ལས། དང་པོ་སངས་རྒྱས་ཀྱི་ཡོན་ཏན་ནི་སྐུ་མཚན་དཔེས་སྤྲས་ཤིང་མཐོང་ན་མི་མཐུན་པ་མེད་པ་སྟེ། དཔེ་ལ་བསྟོད་པ་ལས། ཁྱོད་སྐུ་མཚན་གྱིས་སྤྲས་གྱུར་པ། ། མཛེས་གྱུར་མིག་གི་བདུད་རྩི་ནི། ། སྤྲིན་མེད་སྟོན་གྱི་ནམ་མཁའ་ལ། ། སྐར་མའི་ཚོགས་ཀྱིས་སྤྲས་པ་འདྲ། ། ཞེས་སོགས་ལྟར་མཚན་དང་དཔེ་བྱད་ཀྱིས་བརྒྱན་ཅིང་། ཉོན་མོངས་མེད་པ་དང་སྨོན་གནས་མཁྱེན་པའི་བྱེད་པ་མངོན་རྟོགས་རྒྱན་ལས་གསུངས་པ་བཞིན་སྐུ་མཐོང་བ་ཙམ་གྱིས་ཉོན་མོངས་ཞི་ཞིང་ཐར་པའི་ས་བོན་བསྐྲུན་བ་སྟེ། མདོ་ལས་ཀྱང་། ཆོས་ཀྱི་སྐུས་རབ་ཏུ་ཕྱེ་བས་ན་མཐོང་བས་ཀྱང་སེམས་ཅན་རྣམས་ཀྱི་དོན་བྱེད་དོ། ། ཐོས་པ་དང་རེག་པས་ཀྱང་སེམས་ཅན་རྣམས་ཀྱི་དོན་བྱེད་དོ། ། ཞེས་གསུངས་ཤིང་། རྒྱུའི་དབང་དུ་བྱས་ན་མདོ་སྡེ་བསྐལ་བཟང་དང་དབུ་མ་རིན་ཆེན་འཕྲེང་བ་ལ་སོགས་སུ་བསོད་ནམས་ཀྱི་འགྱུར་ཁྱད་མཐའ་ཡས་པ་གསུངས་སོ། ། གསུང་གི་ཡོན་ཏན་ནི་མདོ་སྡེ་རྒྱན་རྩ་འགྲེལ་དང་ས་སྡེ་དབུ་མ་སྙིང་པོ་སོགས་སུ་འབྱུང་བ་ལྟར་གསུང་དབྱངས་ཡན་ལག་དྲུག་ཅུའི་ཁྱད་པར་རྣམས་དང་གཙོ་བོར་གྱུར་པ་ནི་བདེན་པ་བོའི་ལེའུ་ལས། འདི་ལྟར་སེམས་ཅན་ཀུན་གྱི་སྭ་ངེས་པའི་ཚིག ། མང་པོ་དག་གིས་དུས་གཅིག་ཞུ་ཞུས་ན། །སེམས་ཀྱི་སྐད་ཅིག་གཅིག་ལ་ཐུགས་ཆུད་ནས། ། གསུང་དབྱངས་གཅིག་གིས་སོ་སོར་ལན་ཀྱང་འདེབས། །ཞེས་གསུངས་པ་ལྟར། གསུང་དབྱངས་གཅིག་གི་སྒོ་ནས་ཀྱང་ནམ་མཁའི་མཐའ་ཀླས་པའི་སེམས་ཅན་མོས་པ་ཐ་དད་པ་རྣམས་ཀྱི་ཐེ་ཚོམ་དང་རྨོངས་པའི་དྲ་བ་བཅད་དེ་གང་ལ་གང་འཚམས་ཀྱི་ཡང་དག་པའི་རྟོགས་པ་སྐྱེད་ནུས་པ་ནི་གཞན་དོན་སྒྲུབ་པའི་སྒོ་མཆོག་ཏུ་གྱུར་པ་ཡིན་ནོ། ། ཐུགས་ཀྱི་ཡོན་ཏན་བདེན་གཉིས་རེས་འཇོག་ཏུ་མ་སོང་བར་ཇི་ལྟ་ཇི་སྙེད་ཀྱི་རྣམ་པ་མཐའ་དག་ཆགས་ཐོགས་མེད་པར་ཅིག་ཅར་མངོན་སུམ་དུ་གཟིགས་པའི་མཁྱེན་པ་དང་། ཐུགས་བརྩེ་བ་ཆེན་པོའི་གཞན་དབང་དུ་གྱུར་ཏེ་དུས་རྒྱུན་ཆད་མེད་པར་འགྲོ་བ་ཀུན་ལ་བུ་བཞིན་དུ་དགོངས་ཤིང་། དེའི་དབང་གིས་འཕྲིན་ལས་ཅུང་ཟད་ཀྱང་དུས་ལས་ཡོལ་བ་མེད་པརགདུལ་བྱ་ལ་འཇུག་པའི་ཚུལ་གསལ་རྒྱལ་གྱི་བུ་མོ་རྡོ་རྗེ་མའི་ལོ་རྒྱུས་མདོ་མཛངས་བླུན་སོགས་ལས་འབྱུང་བ་ལྟར་རོ། ། ད་ལྟ་རང་ཅག་འཁོར་བར་ལྷུང་སྟེ་སྡུག་བསྔལ་དུ་མས་ནོན་པ་འདིའང་སངས་རྒྱས་ཀྱིས་མ་དགོངས་པ་མིན་ཀྱང་དེས་སྐྱོབ་པ་ལ་རྒྱུ་རྐྱེནགཉི་ག་འཛོམ་དགོས་པ་ལ་རྒྱུ་རང་གིས་མ་བསྒྲུབས་པས་ལན་པ་ཡིནཏེ། བསྔགས་འོས་བསྔགས་བསྟོད་ལས། ཕྱི་ཡི་ཡན་ལག་སྟོབས་ཀུན་ནི། ། ཁྱོད་ཀྱིས་ཡང་དག་བསྒྲུབས་ལགས་ཏེ། ། ནང་གི་སྟོབས་དག་མ་ཚང་བས། ། བྱིས་པ་རྣམས་ནི་སྡུགབསྔལ་བསྟེན། ། ཞེས་གསུངས་ཤིང་། བྲག་ཕུག་བྱང་བསྟན་དུ་ཉི་མ་མི་འཆར་བ་དང་དམུས་ལོང་གིས་ཉི་འོད་མི་མཐོང་བ་ཉི་མ་ལ་འོད་མེད་པས་ལན་པ་མ་ཡིན་པར་རང་རང་གི་སྐྱོན་ཡིན་པ་བཞིན་ནོ། ། སངས་རྒྱས་ཀྱི་ཡོན་ཏན་ལེགས་པར་གོ་ན་ཆོས་ཕུང་བརྒྱད་ཁྲི་བཞི་སྟོང་བཀའ་དང་བསྟན་བཅོས་ཐམསཅད་ཀྱིས་དེའི་ཡོན་ཏན་ལས་ནི་ངོ་བོའི་སྒོ་ནས་བརྗོད། ལ་ལས་རྒྱུ། ལ་ལས་འབྲས་བུའི་སྒོ་ནས་བརྗོད་པས་སངས་རྒྱས་ཀྱི་རྣམ་ཐར་འབའ་ཞིག་ཏུ་གོ་བར་འགྱུར་ཏེ། སྔོན་ཇོ་བོ་ཆེན་པོས་ཀྱང་བོད་ན་མེད་རྒྱུད་མང་པོ་བལྟ་རྒྱུ་མེད་པས་པའི་དད་པ་ཉམས་སོང་ཞེས་གསུངས་པ་ནི། མདོ་སྡེ་ཇི་ཙམ་མང་དུ་བལྟས་པ་བཞིན་དད་པ་རྒྱས་པའི་དོན་ཡིན་ནོ། ། མདོར་ན་སངས་རྒྱས་བཅོམ་ལྡན་འདས་དེ་རང་ཉིད་འཇིགས་པ་ཐམས་ཅད་ལས་ནི་གྲོལ ། གཞན་འཇིགས་པ་ལས་སྒྲོལ་བའི་ཐབས་ལ་ནི་མཁས། ཀུན་ལ་ཐུགས་རྗེ་ཆེན་པོ་ཉེ་རིང་མེད་པར་ནི་འཇུག ། ཕན་བཏགས་པ་དང་མ་བཏགས་པ་ཐམས་ཅད་ཀྱི་དོན་མཛད་པ་སྟེ་ཁྱད་པར་བཞིའམ། མཁྱེན་བརྩེ་ནུས་གསུམ་གྱི་སྒོ་ནས་སྐྱབས་སུ་འོས་པའི་རྒྱུ་མཚན་ཤེས་དགོས་ལ། རྣམ་དཔྱོད་ཅན་རྣམས་ཀྱིས་ཚད་མ་རྣམ་འགྲེལ་ལས་ལུགས་འབྱུང་ལུགས་ལྡོག་གཉིས་ཀྱི་སྒོ་ནས་སྟོན་པ་ཚད་མའི་སྐྱེས་བུར་སྒྲུབ་ཚུལ་སོགས་རྒྱ་ཆེར་བསམ་སྟེ་ངེས་པ་གཏིང་ཚུགས་པར་བྱའོ། །དེ་ལྟར་སངས་རྒྱས་ཀྱི་ཡོན་ཏན་ཤེས་ན་དེ་ཆོས་ཀྱི་མཐུ་ལས་འབྱུང་པར་ཤེས་ནས་ཆོས་ལ་གུས་པ་སྐྱེ་ཞིང་། ཆོས་དེ་ཚུལ་བཞིན་དུ་སྒྲུབ་པ་པོ་དགེ་འདུན་ཡིན་པས་དགེ་འདུན་ལའང་གུས་པར་འགྱུར་རོ། ། གཉིས་པ་ཁྱད་པར་ཤེས་པ་ནི། དཀོན་མཆོག་གསུམ་རེ་རེ་ལའང་ཡོན་ཏན་ཚད་མེད་པས་གང་རུང་རེ་ཁོ་ནར་སྐྱབས་སུ་སོང་བས་ཆོག་གམ་སྙམ་ན་དེས་མི་ཆོག་སྟེ། གདུལ་བྱའི་དོན་དུ་འགྱུར་ཚུལ་གྱི་སོགས་ཆོས་མི་འདྲ་བ་མེད་མི་རུང་རེ་སོ་སོར་ཡོད་དོ་ཞེས་གོ་བའི་ཕྱིར་ཁྱད་པར་འདི་གསུངས་པ་ཡིན་ནོ། ། དེའང་རྒྱུད་བླ་མ་ལས། སྟོན་པ་བསྟན་པ་བསླབ་དོན་གྱི། ། ཐེག་པ་གསུམ་དང་བྱེད་གསུམ་ལ། ། མོས་པ་རྣམས་ཀྱི་དབང་བྱས་ནས། ། སྐྱབས་གསུམ་རྣམས་པར་བཞག་པ་ཡིན། ། ཞེས་གསུངས་ཤིང་། དེའི་དོན་ཁ་བསྐངས་ཏེ་བསྡུ་བར། མཚན་ཉིད། འཕྲིན་ལས། མོས་པ། སྒྲུབ་པ།རྗེས་སུ་དྲན་པ། བསོད་ནམས་འཕེལ་བ་ལས་གྱུར་བའི་ཁྱད་པར་དྲུག་གསུངས་པ་རྣམས་ལམ་རིམ་ལས་ཤེས་པར་བྱའོ། །གསུམ་པ་ཁས་ལེན་པ་ནི། དཀོན་མཆོག་གསུམ་ལ་ཡོན་ཏན་དང་ཁྱད་པར་དེ་ལྟ་བུ་ཡོད་པར་ཤེས་པ་ཙམ་མ་ཡིན་པར། དེ་ལྟར་ཤེས་པ་ན་སྨན་པ་མཁས་པའི་ཡོན་ཏན་མཐོང་པའི་ནད་པ་ཉམ་ཐག་བཞིན་དེརང་གི་མགོན་སྐྱབས་སུ་འཛིན་པ་ཞིག་དགོས་ཏེ། དེའང་སངས་རྒྱས་ནི་རང་ལ་སྐྱབས་སྟོན་པ་པོར་འཛིན། ཆོས་ནི་སྐྱབས་དངོས་སུ་འཛིན། དགེ་འདུན་ནི་སྐྱབས་སྒྲུབ་པའི་ཟླ་གྲོགས་སུ་འཛིན་པ་ཡིན་ནོ། ། བཞི་པ་གཞན་དུ་མི་སྨྲ་བ་ནི། སྐྱབས་སུ་བཟུང་བ་དེའང་མཐའ་གཅིག་ཏུ་དཀོན་མཆོག་གསུམ་ཁོ་ན་ལ་སྐྱབས་སུ་འཛིན་པ་ཡིན་གྱི། མུ་སྟེགས་པའི་སྟོན་པ་སོགས་སྐྱབས་གཞན་དང་གཉིས་འཛིན་མི་བྱེད་པ་སྟེ། ཁྱད་པར་འཕགས་བསྟོད་ལས། བདག་ནི་སྟོན་པ་གཞན་སྤངས་ནས། ། བཅོམ་ལྡན་ཁྱོད་ལ་སྐྱབས་སུ་མཆི། ། དེ་ཅིའི་སླད་དུ་ཞེ་ན་ཁྱོད། ། སྐྱོན་མི་མངའ་ལ་ཡོན་ཏན་ལྡན། ། ཞེས་དང་། མུ་སྟེགས་གཞན་གྱི་གཞུང་ལུགས་ལ། ། ཇི་ལྟ་ཇི་ལྟར་རྣམ་བསམས་པ། ། དེ་ལྟ་དེ་ལྟར་མགོན་ཁྱོད་ལ། ། བདག་གི་སེམས་འདི་དད་པར་གྱུར། ། དེལྟར་ཐམས་ཅད་མཁྱེན་མིན་པའི། ། གྲུབ་མཐའི་སྐྱོན་གྱིས་བརླག་སེམས་ལྡན། ། བསམས་རླག་རྣམས་ཀྱིས་སྐྱོན་མེད་པའི། ། སྟོན་པ་ཁྱོད་ཀྱང་མི་མཐོང་ངོ། ། ཞེས་གསུངས་པ་ལྟར། སྟོན་པ་དང་བསྟན་པ་གཞན་གྱི་སྐྱོན་མཐོང་ནས་རྒྱབ་ཀྱིས་ཕྱོགས་པ་ཞིག་མེད་པར་ཐམས་ཅད་ལ་དག་སྣང་སྦྱོང་བའི་ཟོབ་བྱེད་པ་ནི་རང་གི་སྟོན་པ་ལ་བློ་མ་ཁེལ་ཤིང་ཡོན་ཏན་མ་མཐོང་བ་ཡིན་ནོ། ། དེ་ལྟར་ན་ཁྱད་པར་འདི་བཞིས་སྔ་མ་སྔ་མལ་ཞི་བ་ཆ་འདོན་ཚུལ་ཤེས་ན་གོ་རྒྱུ་ཤིན་ཏུ་ཆེའོ། །འདི་དག་ནི་སྐྱབས་འགྲོ་ཐམས་ཅད་ལ་མེད་མི་རུང་གི་ཁྱད་པར་ཡིན་ཞིང་། ཐེག་ཆེན་གྱི་སྐྱབས་འགྲོར་འགྱུར་བ་ལ་དེའི་སྟེང་དུ་མདོ་སྡེ་རྒྱན་ལས། ཀུན་ཏུ་འགྲོ་དང་ཁས་ལེན་རྟོགས་དང་ཟིལ་གནོན་བར། ། དབྱེ་བའི་རང་བཞིན་དོན་རྣམས་བཞི་ཡི་ཁྱད་པར་གྱིས། ། ཐེག་པ་མཆོག་ཕྱིར་སྐྱབས་རབ་སོང་བ་གང་ཡིན་པ། ། དེ་ཉིད་སྐྱབས་སུ་སོང་བ་རྣམས་ཀྱི་མཆོག་ཅེས་བྱ། ། ཞེས་མདོར་བསྟན་ཅིང་། གང་ཞིག་སེམས་ཅན་ཐམས་ཅད་བསྒྲལ་བར་ཞུགས་པ་དང་། ། ཞེས་སོགས་ཀྱིས་རྒྱས་པར་བཤད་པའི་ཁྱད་པར་རྣམས་ཚང་དགོས་སོ། ། མདོར་ན་སྐྱབས་འགྲོའི་གདམས་པ་ནི་ཐམས་ཅད་ལ་གལ་ཆེ་བ་དང་། སྐྱེས་བུ་མཆོག་འབྲིང་དམན་པ་གང་ཡིན་ཀྱང་རང་གི་བློ་ཚོད་དང་འཚམ་པར་བྱར་ཡོད་ཅིང་། སོ་སོའི་ཉམས་ལེན་ཐམས་ཅད་སྐྱབས་འགྲོའི་ཁོངས་སུ་བསྡུས་ནས་བྱས་ཆོག་པའི་མན་ངག་ཁྱད་པར་ཅན་ཡིནཏེ། གཞུང་ལུགས་ལ་མ་སྦྱངས་པའི་ཐ་མལ་པ་རྣམས་ཀྱང་མཆོག་གསུམ་བསླུ་བ་མེད་པར་དམ་པ་རྣམས་ཀྱིས་གསུངས་པ་ལ་ཡིད་ཆེས་བྱས་ནས་སྐྱིད་སྡུག་ཅི་བྱུང་ཡང་མཁྱེདམཁྱེན་སྙམ་པ་བྱས་ན་སྐྱབས་སུ་འགྲོ་ཚུལ་ཞིག་ཡིན་ན་དེར་ཡང་ཕན་ཡོན་ཆེ་སྟེ། རྒྱུད་རྟོག་པ་གསུམ་པ་ལས། ཡང་ན་བླུན་པོ་དད་པ་བརྟན། ། དེ་ལ་སྦྱོར་བའི་དངོས་གྲུབ་ཉེ། །གསུངས་པ་ལྟར་རོ། སྐྱེས་བུ་ཆུང་ངུའི་ལམ་ལ་བློ་སྦྱང་བ་རྣམས་ནི་མི་རྟག་པ་དང་ངན་འགྲོའི་སྡུག་བསྔལ་བསམ་པས་རྒྱུ་བྱས་དངོས་གཞི་དཀོན་མཆོག་གསུམ་ལ་སྐྱབས་སུ་འགྲོ་ཞིང་དེའི་བསླབ་བྱ་ལས་འབྲས་ཀྱི་བླང་དོར་ལ་འབད་ན་ཆུང་ངུའི་ཆོས་སྐོར་ཐམས་ཅད་དེར་འདུ། འབྲིང་གིས་འཁོར་བའི་སྡུག་བསྔལ་བསམ་པའི་ངེས་འབྱུང་གིས་རྒྱུ་བྱས་ཏེ་སྟོན་པ་སངས་རྒྱས་ཀྱི་རྗེས་སུ་ཞུགས་ནས་ལམ་བསླབ་པ་གསུམ་ལ་སློབ་དགོས་པས་དེ་ཐམས་ཅད་ཀྱང་སྐྱབས་འགྲོའི་ཁོངས་སུ་འདུ། སྐྱེས་བུ་ཆེན་པོ་རྣམས་ནི་ཕར་ཕྱིན་བསྡུ་བ་ལས། སེམས་ཅན་རྣམས་ལ་སྙིང་བརྩེ་ཞིང་། ། བདེ་གཤེགས་ཡོན་ཏན་ཐོབ་མོས་ན། ། དེ་བཞིན་གཤེགས་པ་ཐམས་ཅད་ལ། །མདོར་བསྡུས་སྐྱབས་སུ་སོང་བ་ཡིན། ། བྱང་ཆུབ་མཆོག་གི་ཕྱོགས་ཀྱི་ཆོས། ། བདག་དོན་མ་ཡིན་གཞན་དོན་དུ། ། སྙིང་རྗེ་ཆེན་པོ་སྤྱོད་བྱེད་ན། །ཆོས་ལ་སྐྱབས་སུ་སོང་བ་ཡིན། །ཞེས་སོགས་ལྟར་སྙིང་རྗེས་ཡིད་བསྐྱོད་དེ་གཞན་དོན་དུ་རང་གི་འབྲས་སྐྱབས་སུ་གྱུར་པའི་སངས་རྒྱས་དེ་ཉིད་གཙོ་བོར་དོན་དུ་གཉེར་ཞིང་། དེའི་རྒྱུད་ཐབས་ཤེས་ཟུང་དུ་འཇུག་པའི་རྒྱལ་སྲས་ཀྱི་སྤྱོད་པ་ལ་སློབ་པ་ཡིན་པས་དེའང་སྐྱབས་འགྲོའི་ཁོངས་སུ་འདུ། གསང་སྔགས་རྡོ་རྗེ་ཐེག་པའི་སྐབས་སངས་རྒྱས་འབྲས་སྐྱབས་སུ་བཟུང་བ་ཙམ་གྱིས་ཀྱང་མི་ཆོག་པར་དེ་ལ་ད་ལྟ་ན་སངས་རྒྱས་བཞག་སྟེ་འབྲས་བུ་ལམ་བྱེད་ཀྱི་ཚུལ་དུ་བསྒོམ་ཞིང་མཚན་བཅས་མཚན་མེད་རིམ་གཉིས་སོགས་ཀྱི་ཆེས་ལ་སློབ་པ་དང་། དགེ་འདུན་ཡང་དཔའ་བོ་མཁའ་འགྲོ་རྣམས་ཕོ་ཉའི་གྲོགས་སུ་བསྟེན་ཅིང་ཆོས་སྲུང་རྣམས་ཀྱིས་འཕྲིན་ལས་སྒྲུབ་པ་དང་། རང་གིས་ཀྱང་འཕྲིན་ལས་བཞིའི་སྒོ་ནས་གཞན་དོན་མཁའ་ཁྱབ་ཏུ་བསྒྲུབ་པའི་རྟེན་འབྲེལ་ད་ལྟ་ནསབསྒྲིགས་པ་ཡིན་པས་དེ་ཐམས་ཅད་ཀྱང་སྐྱབས་འགྲོའི་ཉམས་ལེན་ལས་མ་འདས་ཤིང་། མདོར་ན་ལུང་རྟོགས་ཀྱི་བསྟན་པ་ཐམས་ཅད་སྐྱབས་འགྲོའི་ཆོས་སྐོར་དུ་གཏོགས་པ་ཡིན་ཏེ། རྒྱུད་བླ་དང་ཊཱིཀ་ལས། སྐྱབས་འགྲོ་འདི་ལ་གོ་བ་ལེགས་པར་ཆགས་ན་གསུང་རབ་དགོངས་འགྲེལ་དང་བཅས་པ་མ་ལུས་པ་སྐྱབས་འགྲོ་བཅས་པའི་ཡན་ལག་ཏུ་ཤེས་པར་འགྱུར་རོ། །ཞེས་གསུངས་བའི་ཕྱིར། དེས་ན་སངས་རྒྱས་ཀྱིས་ཉེ་རིང་མཛད་པ་མིན་ཡང་རང་རང་གིས་སྐྱབས་སུ་འགྲོ་ཚུལ་རྒྱ་ཆེ་ཆུང་གི་དབང་གིས་གནས་སྐབས་ཀྱི་འཇིགས་པ་ཕྲན་ཚེགས་དང་ངན་སོང་འཁོར་བ་སོགས་ལས་སྐྱོབ་ཚུལ་གྱི་རིམ་པ་དུ་མ་བྱུང་བ་ཡིན་ཏེ།་མདོ་སྡེ་རྒྱན་ལས། འཚེ་བ་དག་ནི་ཐམས་ཅད་དང་། ། ངན་སོང་དང་ནི་ཐབས་མིན་དང་། ། འཇིག་ཚོགས་ཐེག་པ་དམན་པ་ལས། ། སྐྱོབ་ཕྱིར་སྐྱབས་ཀྱི་དམ་པའོ། །ཞེས་གསུངས་པ་ལྟར་རོ། །
༣ དེ་ཇི་ལྟར་ལག་ཏུ་ལེན་པའི་ཚུལ།
གསུམ་པ་དེ་ཇི་ལྟར་ལག་ཏུ་ལེན་པའི་ཚུལ་དངོས་ནི། ཇོ་བོ་གསེར་གླིང་པའི་རྣམ་ཐར་ལས་འབྱུང་བ་ལྟར་གནས་ཁད་བྱི་དོར་ལེགས་པར་བྱས། ས་གཞིར་མེ་ཏོག་སིལ་མ་དགྲམ། དྲི་ཞིམ་པོའི་ཆུས་ཆག་ཆག་གདབ། སྟེགས་བཟང་པོ་ལ་བསྟན་པའི་བདག་པོས་གཙོ་བྱས་པའི་སངས་རྒྱས་བྱང་སེམས་ཀྱི་སྐུ་བརྙན་བྲིས་འབུར་ཅི་རིགས་སོགས་སྐུ་གསུང་ཐུགས་ཀྱི་རྟེན་གང་འབྱོར་བཤམ། དེ་དག་གི་མདུན་དུ་ཇི་ལྟར་འབྱོར་པའི་མཆོད་པ་རྣམས་གཡོ་མེད་ཅིང་བཀོད་པ་ལེགས་པར་མཛེས་པ་གཙང་སྒྲ་ཐོན་པ་བཤམ། བདེ་བའི་སྟན་ལ་སྤྱོད་ལམ་ཚུལ་མཐུན་གྱིས་འཁོད་དེ་རང་རྒྱུད་ལ་བརྟག་ནས། ད་ངེས་མི་ལུས་ཐོབ་ཀྱང་བློ་བདེ་བའི་གདེང་ཚད་སེམས་ལ་འཛིན་རྒྱུ་ཅིའང་མ་བྱས། ཉེས་ལྟུང་སྒོ་དུ་མ་ནས་བསགས་པ་ནི་མཐའ་ཡས་པས་ནམ་དབུགས་ཀྱི་རྒྱུ་བ་འདི་འགག་མ་ཐག་ངན་སོང་དུ་ལྟུང་བ་ལས་འོས་མི་འདུག་ཅིང་། དེར་སྐྱེས་ན་སྡུག་བསྔལ་བཟོད་གླགས་མེད་པའི་ཚུལ་བསམ་སྟེ་ཤིན་ཏུ་འཇིགས་ཤིང་སྐྲག་པ་དང་། དེ་ནས་རང་གི་གཡས་སུ་ཕ། གཡོན་དུ་མ། མཐའ་སྐོར་དུ་རིགས་དྲུག་གི་སེམས་ཅན་མཐའ་ཡས་པས་བསྐོར་བ། དེ་ཐམས་ཅད་ཀྱང་དྲིན་ཅན་གྱི་མ་ཤ་སྟག་ཡིན་ཚུལ་དང་རང་ཉམས་ལ་དཔག་པའི་སྙིང་རྗེ་ཤུགས་དྲག་པོ་བསྐྱེད་དེ། དེ་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་འདོད་པའི་དགེ་སེམས་ཁྱད་པར་ཅན་དེའི་ངང་ནས་སྐྱབས་ཡུལ་གསལ་གདབ་པ་ནི། རང་གི་མདུན་གྱི་ཐད་དྲང་གི་ནམ་མཁའི་གནས་སུ་སེང་གེ་ཆེན་པོ་བརྒྱད་ཀྱིས་བཏེགས་པའི་རིན་པོ་ཆེའི་ཁྲི་མཐོ་ཞིང་ཡངས་པའི་སྟེང་ཁར་སྣ་ཚོགས་པད་ཟླ་ཉི་མའི་དཀྱིལ་འཁོར་གྱི་གདན་ལ་ངོ་བོ་རང་གི་དྲིན་ཅན་རྩ་བའི་བླ་མ་ཡིན་པ་ལ་རྣམ་པ་རྒྱལ་བ་ཤཱཀྱ་ཐུབ་པ་སྐུ་མདོག་གསེར་བཙོ་མ་ལྟ་བུ་གཙུག་གཏོར་དང་ལྡན་པ། ཞལ་གཅིག་ཕྱག་གཉིས་ཀྱི་གཡས་ས་གནོན་དང་གཡོན་མཉམ་གཞག་གི་སྟེང་ན་བདུད་རྩིས་གང་བའི་ལྷུང་བཟེད་བསྣམས་པ། སྐུ་ལ་ཆོས་གོས་གསུམ་མཛེས་པར་གསོལ་བ། འོད་ཀྱི་ཕུངབོའི་དཀྱིལ་ན་ཞབས་རྡོ་རྗེའི་སྐྱིལ་ཀྲུང་གིས་བཞུགས་པ། དེའི་ཐུགས་ཀར་རྒྱལ་བ་རྡོ་རྗེ་འཆང་། དེའི་ཐུགས་ཀར་ཧཱུྃ་ཡིག་སྔོན་པོ་འོད་ཟེར་འཕྲོ་བ། ཐུབ་དབང་གི་རྒྱབ་ངོས་ཀྱི་སྟེང་དུ་སེང་ཁྲི་པད་ཟླ་ཉི་མའི་གདན་ལ་རྒྱལ་བ་རྡོ་རྗེ་འཆང་ལ་ཉམས་ལེན་བྱིན་རླབས་བརྒྱུད་བའི་བླ་མ་རྣམས་ཀྱིས་བསྐོར་ནས་བཞུགས་པ། གཡས་ཕྱོགས་སུ་རྗེ་བཙུན་བྱམས་པ་ལ་རྒྱ་ཆེན་སྤྱོད་བརྒྱུད་ཀྱི་བླ་མ་རྣམས་ཀྱིས་བསྐོར་ནས་བཞུགས་པ། གཡོན་ཕྱོགས་སུ་རྗེ་བཙུན་འཇམ་དབྱངས་ལ་ཟབ་མོ་ལྟ་བརྒྱུད་ཀྱི་བླ་མ་རྣམས་ཀྱིས་བསྐོར་ནས་བཞུགས་པ། མདུན་དུ་དྲིན་ཅན་རྩ་བའི་བླ་མ་ལ་ཆོས་འབྲེལ་ཡོད་པའི་བླ་མ་རྣམས་ཀྱིས་བསྐོར་ནས་བཞུགས་པ། དེ་དག་གི་མཐའ་སྐོ་ར་དུ་ཡི་དམ་སངས་རྒྱས་བྱང་སེམས་དཔའ་བོ་དཔའ་མོ་བསྟན་སྲུང་ཡེ་ཤེས་པའི་ཚོགས་རྣམས་ཀྱིས་བསྐོར་ནས་བཞུགས་པ། དེ་དག་རང་རང་གི་མདུན་ན་གདན་ཁྲི་ཕུན་ཚོགས་ལ་རང་རང་གིས་གསུངས་བའི་ལུང་གི་ཆོས་རྣམས་འོད་ཀྱི་རང་བཞིན་ཅན་གྱི་པོ་ཏིའི་རྣམ་པར་ཡོད་པ། དེ་དག་གི་ཕྱི་རོལ་ཏུ་གང་ལ་གང་འདུལ་གྱི་སྤྲུལཔའི་བཀོད་པ་བསམ་གྱིས་མི་ཁྱབ་པ་ཕྱོགས་བཅུར་འཕྲོ་བ། ཐམས་ཅད་ཀྱང་རང་ཉིད་ལ་དགྱེས་བའི་ཉམས་དང་བཅས་ཏེ་བཞུགས་པར་བསམ། རང་དང་སེམས་ཅན་ཐམས་ཅད་ཀྱང་འཁོར་བའི་སྡུག་བསྔལ་ལ་འཇིགས་པ་དང་དཀོན་མཆོག་གི་ཡོན་ཏན་མཐོང་བའི་སྒོ་ནས་མགྲིན་གཅིག་ཏུ་སྐྱབས་འགྲོ་བྱེད་པར་བསམས་ཏེ། ཕྱོགས་བཅུ་དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཡོན་ཏན་འཕྲིན་ལས་ཐམས་ཅད་ཀྱི་ངོ་བོར་གྱུར་བ་ཆོས་ཀྱི་ཕུང་པོ་སྟོང་ཕྲག་བརྒྱད་ཅུ་རྩ་བཞིའི་འབྱུང་གནས། འཕགས་པའི་དགེ་འདུན་ཐམས་ཅད་ཀྱི་མངའ་བདག ། དྲིན་ཅན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་བ་རྣམས་ལ་སྐྱབས་སུ་མཆིའོ། ། ཞེས་དང་། བླ་མ་ལ་སྐྱབས་སུ་མཆིའོ། ཞེས་ལན་གང་མང་བརྗོད་ཅིང་གསལ་བ་ཤུགས་དྲག་ཏུ་བཏབ་བས། བླ་མ་ཐུབ་པའི་དབང་པོ་དང་དངོས་བརྒྱུད་ཀྱི་བླ་མ་རྣམས་ཀྱི་སྐུ་ལས་བདུད་རྩིའི་རྒྱུན་བབས། རང་གཞན་སེམས་ཅན་ཐམས་ཅད་ཀྱི་ལུས་སེམས་ལ་ཞུགས་པས་ཉེས་ལྟུང་སྡིག་སྒྲིབ་ཐམས་ཅད་དང་། ཁྱད་པར་དུ་བླ་མའི་སྐུ་ལ་བསྔོ་བ་གསུང་བཅག་པ་ཐུགས་དཀྲུག་པ་ལ་སོགས་པ་བླ་མ་ལ་བརྟེན་པའི་ཉེས་པ་ཐམས་ཅད་དག ། ལུས་དྭངས་གསལ་འོད་ཀྱི་རང་བཞིན་ཅན་དུ་གྱུར། ཚེ་དང་བསོད་ནམས་ལུང་རྟོགས་ཀྱི་ཡོན་ཏན་ཐམས་ཅད་འཕེལ་ཞིང་རྒྱས། ཁྱད་པར་བླ་མའི་སྐུ་གསུང་ཐུགས་ཀྱི་བྱིན་རླབས་རང་གཞན་ཐམས་ཅད་ལ་ཞུགས་པས་བླ་མའི་སྐྱབས་འོག་ཏུ་ཆུད་སོང་སྙམ་བ་བྱ། དེ་ནས། སངས་རྒྱས་ལ་སྐྱབས་སུ་མཆིའོ། ། ཞེས་ལན་གང་མང་བརྗོད་ཅིང་གསོལ་བ་ཤུགས་དྲག་ཏུ་བཏབ་པས། རྡོ་རྗེ་འཆང་སོགས་སངས་རྒྱས་ཐམས་ཅད་ཀྱི་སྐུ་ལས་བདུད་རྩིའི་རྒྱུན་བབས། རང་གཞན་ཐམསཅད་ཀྱི་ལུས་སེམས་ལ་ཞུགས་པས་སྡིག་སྒྲིབ་སྤྱི་དང་། ཁྱད་པར་དེ་བཞིན་གཤེགས་པའི་སྐུ་ལ་ངན་སེམས་ཀྱིས་ཁྲིག་བྱུང་བ། སྐུ་བླུས་ཟོས་པ། ལེགས་ཉེས་ཀྱི་དཔྱད་བརྟགས་པ། གཙུག་ལག་ཁང་དང་མཆེད་རྟེན་བཤིག་པ་སོགས་སངས་རྒྱས་ལ་བརྟེན་ནས་བསགས་པའི་སྡིག་སྒྲིབ་དག །སངས་རྒྱས་རྣམས་ཀྱི་སྐུ་གསུང་ཐུགས་ཀྱི་བྱིན་རླབས་རང་གཞན་ཐམས་ཅད་ལ་ཞུགས་པས་དེའི་སྐྱབས་འོག་ཏུ་ཆུད་པར་བསམ། ཆོས་ལ་སྐྱབས་སུ་མཆིའོ། ། ཞེས་ལན་གང་མང་བརྗོད་ཅིང་གསོལ་བ་ཤུགས་དྲག་ཏུ་བཏབ་པས། ཆོས་པོ་ཏི་རྣམས་ལས་བདུད་རྩིའི་རྒྱུན་བབས། རང་གཞན་ཐམསཅད་ཀྱི་ལུས་སེམས་ལ་ཞུགས་པས་སྡིག་སྒྲིབ་སྤྱི་དང་ཁྱད་པར་དུ་གསུང་རབ་རྣམས་ཟོད་དུ་བྱས་པ། གཏའ་མར་བཅུག་པ། ས་སྒྲེ་མོ་ལ་བཞག་པ། འགོམ་ཡུག་བྱས་པ་སོགས་དང་། ལྷག་པར་ཡང་ཆོས་དང་ཆོས་སྨྲ་བ་ལ་སྨད་པ། བཤད་སྒྲུབ་ཀྱི་གེགས་བྱས་སོགས་ཆོས་སྤོང་གི་ལས་ངན་སྡིག་སྒྲིབ་ཐམས་ཅད་དེ་གནས་དེའི་སྐྱངས་འོག་ཏུ་ཆུད་པའི་དམིགས་པ་བྱེད། དགེ་འདུན་ལ་སྐྱབས་སུ་མཆིའོ། ། ཞེས་ལན་གང་མང་བརྗོད་ཅིང་གསོལ་བ་ཤུགས་དྲག་ཏུ་བཏབ་པའི་ཆེ། བྱང་སེམས་ཉན་རང་དཔའ་བོ་དཔའ་མོ་བསྟན་སྲུང་ཡེ་ཤེས་པའི་ཚོགས་རྣམས་ཀྱི་སྐུ་ལས་བདུད་རྩིའི་རྒྱུན་བབས། རང་གཞན་སེམས་ཅན་ཐམས་ཅད་ཀྱི་ལུས་སེམས་ལ་ཞུགས་པས། དགེ་འདུན་གྱི་དབྱེན་བྱས་པ། དགེ་འདུན་གྱི་དཀོར་ལ་འབག་པ། སྐུར་ཕ་བཏབ་པ་སོགས་དགེ་འདུན་དཀོན་མཆོག་ལ་བརྟེན་ནས་བསགས་པའི་སྡིག་སྒྲིབ་ཐམས་ཅད་དག ། དགེ་འདུན་དཀོན་མཆོག་གི་སྐྱབས་འོག་ཏུ་ཆུད་སོང་སྙམ་དུ་བསམ་ལ་དགའ་བ་སྐྱེད། ཡི་དམཆོས་སྲུང་རྣམས་ལོགས་སུ་བྱེད་ན། ཡི་དམ་དཀྱིལ་འཁོར་གྱི་ལྷ་ཚོགས་འཁོར་དང་བཅས་པ་རྣམས་ལ་སྐྱབས་སུ་མཆིའོ། ། ཞེས་ལན་གང་མང་བརྗོད་ཅིང་གསོལ་བ་ཤུགས་དྲག་ཏུ་བཏབ་པས། ཡི་དམ་རྣམས་ཀྱི་སྐུ་ལས་བདུད་རྩིའི་རྒྱུན་བབས། རང་གཞན་ཐམས་ཅད་ཀྱི་ལུས་སེམས་ལ་ཞུགས་པས། རིགས་ལྔ་སྤྱི་བྱེ་བྲག་གི་རྩ་བ་དང་ཡན་ལག་གི་དམ་ཚིག་ཉམས་ཆག་ཐམསཅད་བྱང་ཞིང་དག་ནས་ཡི་དམ་རྣམས་ཀྱི་བྱིན་རླབས་ཞུགས་ཏེ་རིམ་གཉིས་ཀྱི་རྟོགས་པ་ཁྱད་པར་ཅན་རྣམས་སྐྱེ་བའི་སྣོད་རུང་དུ་གྱུར་པར་བསམ། དཔལ་མགོན་དམ་པ་ཆོས་སྐྱོང་བའི་སྲུང་མ་ཡེ་ཤེས་ཀྱི་སྤྱན་དང་ལྡན་པ་རྣམས་ལ་སྐྱབས་སུ་མཆིའོ། ། ཞེས་ལན་གང་མང་བརྗོད་ཅིང་གསོལ་བ་ཤུགས་དྲག་ཏུ་བཏབ་པས། མགོན་པོ་ཕྱག་དྲུག་པ་སོགས་ཆོས་སྲུང་རྣམས་ཀྱི་སྐུ་ལས་འོད་ཟེར་མེ་འོད་ལྟ་བུ་འཕྲོས་ནས་རང་གི་ལུས་ལ་ཞུགས་པས་སྡིག་སྒྲིབ་ནང་གི་གདོན་ཐམས་ཅད་བསྲེགས་ཏེ་རོ་མེད་དུ་བྱས། ཆོས་སྲུང་རྣམས་ཀྱི་བྱིན་རླབས་རང་གི་ལུས་སེམས་ལ་ཞུགས་པས་ཕྱིན་ཆད་ནད་རིམས་གདོན་བགེགས་སོགས་གང་གིས་ཀྱང་མི་ཚུགས་པའི་བསྲུང་བ་ཆེན་པོར་གྱུར་པའི་དམིགས་པ་བྱེད། མདོ་ལུགས་ཁོ་ན་ལྟར་བྱེད་ན་གོང་མ་རྣམས་ཀྱི་ཚེའང་བདུད་རྩི་འབེབ་སྦྱང་མི་བྱེད་པར་དེ་དག་ལས་འོད་འཕྲོས་ཏེ་རང་ལ་ཕོག་པས་བྱིན་གྱིས་བརླབས་པ་དང་། ཞལ་ནས། ཁྱེད་ཅག་འཁོར་བསྡུག་བསྔལ་གྱི་རྒྱ་མཚོ་ལས་སྒྲོལ་བའི་མགོན་སྐྱབས་དཔུང་གཉེན་ངེད་རྣམས་ཀྱིས་བྱའོ། །ཞེས་གསུང་ལྷང་ལྷང་བྱོན་ནས་ཞལ་གྱིས་བཞེས་པར་བསམ་ལ་དགའ་བ་དང་། སླར་ཡང་ལུས་ཀྱི་བ་སྤུ་གཡོ་ཞིང་མིག་ནས་མཆི་མ་འཁྲུག་པའི་དད་པ་ཤུགས་དྲག་པོ་གསལ་བཏབ་ཀྱིན་སྐྱབས་འགྲོ་བྱེད། དེ་ལྟར་སོ་སོར་བྱས་ཏེ་ཐུན་མོང་དུ་སྐྱབས་སུ་འགྲོ་ཞིང་སེམས་བསྐྱེད་པ་ནི་དཔེར་ན་དམག་ལ་སོགས་པའི་འཇིགས་པ་ཆེན་པོ་བྱུང་བའི་ཚེ་བཟའ་ཚང་གི་དཔོན་དེས་རང་གཅིག་པུ་ཅི་ཐར་མི་བྱེད་པར་གཉེན་བཤེས་རྣམས་ཀྱི་མགོ་འདོན་པ་ལྟརསེམས་ཅན་རྣམས་ཀྱི་དོན་གཙོ་བོར་ཡིད་ལ་བཞག་སྟེ། སངས་རྒྱས་ཆོས་དང་ཚོགས་ཀྱི་མཆོག་རྣམས་ལ། ། བྱང་ཆུབ་བར་དུ་བདག་ནི་སྐྱབས་སུ་མཆི། ། ཞེས་ལན་གང་མང་བརྗོད་ཅིང་གསོལ་བ་ཤུགས་དྲག་ཏུ་བཏབ་པས། ཚོགས་ཞིང་ཐམས་ཅད་ཀྱི་སྐུའི་ཆ་ལས་བདུད་རྩིའི་རྒྱུན་བབས། རང་གཞན་ཐམས་ཅད་ཀྱི་ལུས་སེམས་ལ་ཞུགས་པས་སྡིག་སྒྲིབ་ཐམས་ཅད་དག ། ལུས་དྭངས་གསལ་འོད་ཀྱི་རང་བཞིན་ཅན་དུ་གྱུར། ཚེ་དང་བསོད་ནམས་ལུང་རྟོགས་ཀྱི་ཡོན་ཏན་ཐམས་ཅད་འཕེལ་ཞིངརྒྱས། ཁྱད་པར་དཀོན་མཆོག་གསུམ་གྱི་བྱིན་རླབས་རང་གཞན་ཐམསཅད་ལ་ཞུགས་པར་བསམ། དེ་ནས་བདག་གིས་སྦྱིན་སོགས་བགྱིས་པའི་བསོད་ནམས་ཀྱིས། ། འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག ། ཅེས་ལན་གང་མང་བརྗོད་ཅིང་སེམས་བསྐྱེད་ཤུགས་དྲག་ཏུ་བསྒོམས་པས། ཐུབ་པའི་དབང་པོའི་སྐུ་ལས་རང་འདྲ་གཉིས་པ་ཞིག་ཆད་ནས་རང་ཉིད་ལ་ཐིམ་པས་རང་ཉིད་ཀྱང་ཐུབ་པའི་དབང་པོའི་སྐུར་ལམ་གྱིས་གྱུར། རང་ཉིད་ཐུབ་དབང་དུ་གྱུར་པའི་སྐུ་ལས་འོད་ཟེར་འཕྲོས། མཐའ་སྐོར་ན་ཡོད་པའི་ཕ་མ་སེམས་ཅན་ཐམས་ཅད་ལ་ཕོག་པས་སོ་སོའི་སྡིག་སྒྲིབ་དང་སྡུག་བསྔལ་ཐམས་ཅད་སྦྱངས་ནས་ཐམས་ཅད་ཐུབ་དབང་གི་གོ་འཕང་ལ་བཀོད་པར་བསམས་ཏེ་སེམས་བསྐྱེད་འབྲས་བུ་ལམ་བྱེད་ཀྱི་ཚུལ་དུ་བསྒོམ། འདི་ཙམ་ཤེར་མདོའི་གླེང་གཞི་སོགས་སུ་སྐད་ཅིག་དེར་ངན་སོང་སྟོངས་པར་གསུངས་པ་དང་མཐུན་ཅིང་། གཙུག་ན་རིན་ཆེན་གྱི་མདོ་ལས་བདག་གི་ལུས་སེམས་ཅན་ཐམས་ཅད་ཀྱི་ལུས་སུ་མོས། སེམས་ཅན་ཐམས་ཅད་ཀྱི་ལུས་སངས་རྒྱས་ཀྱི་སྐུའི་གནས་སུ་མོས་པར་གསུངས་པ་དང་དོན་མཐུན་པས་མདོ་ལུགས་རྐྱང་པ་ལའང་འགལ་བ་མེད་པར་རྗེ་བཙུན་ཡེ་ཤེས་རྒྱལ་མཚན་དཔལ་བཟང་པོའི་ཞལ་ནས་གསུངས་སོ། ། དེ་ནས་མཁའ་འགྲོ་མ་རྡོ་རྗེ་གུར་གྱི་རྒྱུད་ལས་གསུངས་པའི་རྒྱུན་བཤགས་སམ་ཡན་ལག་བདུན་པར་གྲགས་པ། དཀོན་མཆོག་གསུམ་ལ་བདག་སྐྱབས་མཆི། །ཞེས་སོགས་ཀྱང་འདིའི་དཀྱུས་སུ་འདོན་སྲོལ་ཡོད་པ་བཞིན་བྱེད་ན་ཚིག་རིས་ཀྱི་རིམ་པ་ལྟར། ཐམས་ཅད་ཀྱི་གཞི་རྟེན་ཞིང་ས་ལྟ་བུའི་སྐྱབསའགྲོ་དང་ཞིང་ལ་རྡོ་དང་གསེག་མ་སོགས་སེལ་བ་བཞིན་དུ་འགལ་རྐྱེན་སྡིག་པ་བཤགས་པ་དང་། དེར་ཆུ་ལུད་འདྲེན་པ་ལྟར་རྗེས་སུ་ཡི་རང་གི་སྒོ་ནས་མཐུན་རྐྱེན་ཚོགས་བསགས་པ་དང་།དེ་ནས་ས་བོན་ལྟ་བུའི་བྱང་ཆུབ་ཀྱི་སེམས་བསྐྱེད་པ་དང་། དེ་རྗེས་སེམས་ཅན་ཐམས་ཅད་ཀྱི་ཉེར་འཚོའི་རྟེན་དུ་གྱུར་པའི་བྱང་ཆུབ་ཀྱི་སྤྱོད་པའི་ལོ་ཏོག་སྤེལ་བ་སོགས་ཀྱི་དམིགས་རྣམ་རྒྱུད་འཁུལ་ངེས་བྱ། དེ་ནས་ཚད་མེད་པ་བཞི་བསྒོམ་པ་ནི་སེམས་བསྐྱེད་ཀྱི་དམིགས་རྣམ་དེ་ཉིད་ཇེ་རྒྱས་སུ་གཏོང་བ་ཡིན་ཏེ། སེམས་བསྐྱེད་སྐབས་སེམས་ཅན་ཐམས་ཅད་ཀྱི་དོན་བྱའོ་སྙམ་པའི་དོན་ནི་སྡུག་བསྔལ་སེལ་བ་དང་བདེ་བ་བསྒྲུབ་པ་གཉིས་ལས་མ་འདས་ཤིང་། སྡུག་བསྔལ་སེལ་བར་འདོད་པ་ལ་སྙིང་རྗེ། བདེ་བ་བསྒྲུབ་པར་འདོད་པས་བྱམས་པ། བདེ་བའང་ཟག་བཅས་ཀྱི་བདེ་བ་ཙམ་ལ་ཡིད་བརྟན་མེད་པ་མཐར་བསླུ་བའི་ཆོས་ཅན་ཡིན་པས། ཟག་མེད་ཀྱི་བདེ་དགའ་ནམ་ཡང་མི་ཉམས་པ་ཞིག་ལ་འགོད་པར་འདོད་པ་དགའ་བ། དེའང་ཕྱོགས་རིས་ཅན་མ་ཡིན་པར་དགྲ་གཉེན་པར་མ་ཀུན་ལ་སྙོམས་པ་ཞིག་དགོས་པས་བཏང་སྙོམས་ཏེ་བཞིར་ཕྱེ་བ་ཡིན་ནོ། ། དེས་ན་དེ་སྒོམ་ཚུལ་ནི། མ་རྒན་སེམས་ཅན་འདི་རྣམས་ཐོག་མ་མེད་པ་ནས་བདེ་བ་ཁོ་ན་འདོད་ཀྱང་དེའི་རྒྱུ་མ་བསྒྲུབས་པས་བདེ་བ་རྣལ་མ་ཞིག་དང་མ་ཕྲད་པར་འདུག ། ད་ལྟ་བདེ་བར་བློ་མ་པ་བག་རེ་ཡོད་ནའང་མྱུར་དུ་སྡུག་བསྔལ་དུ་འགྱུར་ནས་འགྲོ་བས་བདེ་བ་དང་བདེ་བའི་རྒྱུ་དང་ལྡན་ན་ཅི་མ་རུང་། ལྡན་པར་གྱུརཅིག་ཅེས་བྱམས་པ་དང་། འདི་རྣམས་ཐོག་མེད་ནས་སྡུག་བསྔལ་གྱི་རྒྱུ་འབའ་ཞིག་བསྒྲུབས་བས་སྡུག་བསྔལ་དཔག་ཏུ་མེད་པ་མྱངས་ཤིང་ད་ལྟའང་མྱོང་བཞིན་དུ་དེའི་རྒྱུ་སྒྲུབ་པར་བདུག་པས་སྡུག་བསྔལ་དང་སྡུག་བསྔལ་གྱི་རྒྱུ་དང་བྲལ་ན་ཅི་མ་རུང་། བྲལ་བར་གྱུར་ཅིག་སྙམ་པའི་སྙིང་རྗེ་དང་། འདི་རྣམས་སྡུག་བསྔལ་མེད་པའི་བདེ་བ་དང་བདེ་བའི་རྒྱུ་ཐམས་ཅད་དང་མ་བྲལ་ན་ཅི་མ་རུང་། མི་འབྲལ་བར་གྱུར་ཅིག ། དེ་ལྟ་བུ་བྱུང་ན་དགའ་ཨང་སྙམ་དུ་དགའ་བ་དང་འདི་རྣམས་ཀྱིས་ཐོག་མེད་ནས་ཕན་ཚུན་དུ་འགའ་ཞིག་ལ་ཉེ་བར་བཟུང་། འགའ་ཞིག་ལ་རིང་བརབཟུང་ནས་ཆགས་སྡངས་གིས་ལས་ངན་སྣ་ཚོགས་བསགས་པའི་དབང་གིས་སྤྱིར་འཁོར་བ་དང་། ཁྱད་པར་ངན་འགྲོའི་སྡུག་བསྔལ་དཔག་མེད་མྱོང་བར་འདུག ། འདི་རྣམས་ཕན་ཚུན་ལ་ཉེ་རིང་དུ་བཟུང་སྟེ་ཆགས་སྡང་གི་སེམས་དང་བྲལ་ནས་བཏང་སྙོམས་ལ་གནས་ན་ཅི་མ་རུང་། གནས་པར་གྱུར་ཅིག ། བདག་གིས་ཀྱང་འདི་རྣམས་ལས་ཁ་ཅིག་ལ་ཉེ་བ་དང་། ཁ་ཅིག་ལ་རིང་བར་བཟུང་ནས་ཆགས་སྡང་མི་བྱེད་པར་ཐམསཅད་ལ་སེམས་སྙོམས་པར་བྱའོ། ། ཞེས་བཏང་སྙོམས་ཀྱི་དམིགས་པ་རྣམས་གསལ་བཏབ་ལ། ངག་ཏུ། མ་སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་གྱུར་ཅིག ། སེམས་ཅན་ཐམས་ཅད་སྡུག་བསྔལ་དང་སྡུག་བསྔལ་གྱི་རྒྱུ་དང་བྲལ་བར་གྱུར་ཅིག ། སེམས་ཅན་ཐམས་ཅད་སྡུག་བསྔལ་མེད་པའི་བདེ་བ་དང་མི་འབྲལ་བར་གྱུར་ཅིག །སེམས་ཅན་ཐམས་ཅད་ཉེ་རིང་ཆགས་སྡང་དང་བྲལ་བའི་བཏང་སྙོམས་ལ་གནས་པར་གྱུར་ཅིག ། ཅེས་ཚད་མེད་བཞི་ཤུགས་དྲག་ཏུ་བསྒོམས་པས་ཚོགས་ཞིང་ཐམས་ཅད་ཀྱི་སྐུ་ལས་བདུད་རྩིའི་རྒྱུན་དཔག་ཏུ་མེད་པ་བྱུང་ནས་ཕ་མ་སེམས་ཅན་ཐམས་ཅད་ལ་ཕོག་པས་ཉེ་རིང་ཆགས་སྡང་ལ་སོགས་པའི་སྡིག་སྒྲིབ་ལས་ཉོན་ཐམས་ཅད་དང་དེས་བསྐྱེད་པའི་སྡུག་བསྔལ་ལ་སོགས་པ་སྦྱངས། ཟག་པ་མེད་པའི་བདེ་བ་ཕུན་སུམ་ཚོགས་པ་ཐོབ་ཅིང་ཚད་མེད་བཞི་ལ་གནས་པར་གྱུར་སོང་སྙམ་དུ་བསམ་མོ། །བཏང་སྙོམས་ནི་དཀོན་མཆོག་བརྩེགས་པའི་ཆོས་ཀྱི་རྣམ་གྲངས་བྱང་ཆུབ་སེམས་དཔའི་སྡེ་སྣོད་ལས་འབྱུང་བ་ལྟར་རྒྱ་ཆེ་བས་མཇུག་ཏུ་བཞག་པ་ཡིན་ཀྱང་། ཤེར་ཕྱིན་གྱི་མདོ་དང་མངོན་པར་རྟོགས་པའི་རྒྱན་ལས་རྣམ་རྫོགས་སྦྱོར་བའི་དྲོད་ཀྱི་སྐབས་སུ་མཉམ་པའི་སེམས་སོགས་བཅུ་གསུངས་པ་ལྟར་ཇོ་བོའི་མན་ངག་གིས་སེམས་སྙོམས་པ་སྔོན་དུ་འགྲོ་དགོས་པས། ངག་ཏུ་བརྗོད་སྐབས་ཀྱང་། སེམས་ཅན་ཐམས་ཅད་ཉེ་རིང་ཆགས་སྡང་གཉིས་དང་བྲལ་བའི་བཏང་སྙོམས་ལ་གནས་པར་གྱུར་ཅིག ། ཅེས་པ་སྔོན་དུ་བླངས་ནས་འདོན་པའི་ཕྱག་བཞེས་ཀྱང་ཡོད་པས་གང་མོས་བྱ། དེ་ནས་ཟབ་རྒྱས་ཀྱི་ལམ་ལ་བཤར་སྒོམ་དང་འབྲེལ་བའི་དད་པས་ཀུན་ནས་བསླངས་ཏེ། གང་གིས་རྟེན་ཅིང་ཞེས་སོགས་འདོན། ཁྲུས་གསོལ་བྱེད་ན་ཁྲུས་ཁང་གསལ་བཏབ་སྟེ་དེར་སྤྱན་དྲངས་ལ་ལྷ་རྣམས་ཀྱིས་བདུད་རྩིས་གང་བའི་བུམ་པ་ཐོགས་ནས་སྐུ་ཁྲུས་གསོལ་བ་དང་། ལྷ་རྫས་ཀྱི་ན་བཟའ་དང་རྒྱན་འབུལ་བའི་དམིགས་པ་སོགས་ཚིག་རིས་ལྟར་བྱ། སྤྲོ་ན་ཡན་ལག་བདུན་པ་རྒྱས་པར་བྱས་ལ་མཎྜལ་སོ་བདུན་མའམ་བདུན་མ་དབུལ། ཡོན་ཏན་གཞིར་གྱུར་མའམ་དོན་ཆེན་པོ་གསུམ་གྱི་སྒོ་ནས་གསོལ་བ་གདབ། ཐུན་བསྡུ་བའི་ཚེ། བླ་མ་ཐུབ་པའི་དབང་པོའི་ཐུགས་ཀ་ནས་འོད་ཟེར་འཕྲོས། མཐའ་སྐོར་ན་བཞུགས་པའི་ཚོགས་ཞིང་རྣམས་ལ་ཕོག་པས་ཐམས་ཅད་འོད་དུ་ཞུ་ནས་ཐུབ་དབང་ལ་ཐིམ། ཐུབ་དབང་རང་གི་སྨིན་མཚམས་སུ་ཐིམ་པས་རྒྱུད་བྱིན་གྱིས་བརླབ་བའི་མོས་པ་བྱའོ། ། མཇུག་ཏུ་དགེ་བ་རྣམས་བཟང་པོ་སྤྱོད་པ་སོགས་ཀྱི་སྒོ་ནས་གནས་སྐབས་དང་མཐར་ཐུག་གི་སྨོན་གནས་རྣམས་སུ་འདུན་པ་དྲག་པོས་བསྔོ་བ་དང་སྨོན་ལམ་བྱའོ། །
༣༽སྐྱབས་སུ་སོང་བའི་ཕན་ཡོན།
གསུམ་པ་སྐྱབས་སུ་སོང་བའི་ཕན་ཡོན་ལ། རྡོ་རྗེ་འཛིན་པ་དཀོན་མཆོག་རྒྱལ་མཚན་གྱི་ལམ་རིམ་ལས། སྐྱབས་འགྲོས་སངས་རྒྱས་སར་ཆུད་སྡོམ་པ་ཀུན། ། སྐྱེ་བའི་རྟེན་དུ་འགྱུར་ཞིང་སྔོན་བསགས་ཀྱི། ། ལས་སྒྲིབ་ཐམས་ཅད་སྲ་བཅིང་ཟད་པར་འགྱུར། ། སྐྱབས་སོང་བསོད་ནམས་བློ་ཡིས་གཞལ་མི་ནུས། ། ངན་འགྲོར་མི་ལྷུང་མི་དང་མི་མིན་གྱི། ། བར་ཆད་དག་གིས་མི་ཚུགས་ཅི་བསམ་འགྲུབ། ། མྱུར་དུ་འཚང་རྒྱའི་ཕན་ཡོན་བརྒྱད་བསམ་ནས། །ཉིན་དང་མཚན་དུ་སྐྱབས་འགྲོ་ལན་གསུམ་བྱ། ། ཞེས་པ་ལྟར་བརྒྱད་ལས། དང་པོ་ནང་པ་སངས་རྒྱས་པར་ཚུད་པ་ནི། སྤྱིར་ཕྱི་པ་དང་ནང་བའི་ཁྱད་པར་འཇོག་ཚུལ་མང་པོ་བཤད་ཀྱང་། མཉམ་མེད་ཇོ་བོ་ཆེན་པོ་དང་ཤཱནྟི་པ་གཉིས་ཀྱིས་སྐྱབས་འགྲོའི་སྒོ་ནས་འཇོག་པར་གསུངས། ཇོ་བོ་ཆེན་པོ་བོད་ཀྱི་རྒྱལ་བློན་རྣམས་ཀྱིས་དཀའ་ཚོགས་ཆེན་པོས་སྤྱན་དྲངས་སྐབས་ཀྱང་བོད་སྟོན་རྣམས་གསང་སྔགས་ཟབ་མོའི་ཆོས་འདི་ལས་ལྷག་པ་མེད་ཟེར་བའི་ཁ་པོ་ཅན་ཞིག་གསུང་དུ་རེའང་། ཇོ་བོ་ཆེན་པོ་སམ་མཛངས་ཀྱིས་བུ་གསོ་བའམ། ནད་པ་ལུས་ཟུངས་གསོ་བ་བཞིན་སློབ་མའི་རྒྱུད་ཚོད་དང་འཚམ་པ་ཞིག་དགོས་པར་གཟིགས་ནས་སྐྱབས་འགྲོ་ལས་འབྲས་ཀྱི་ཚེས་སྐོར་འདི་ཁོ་ན་གསུང་བསམ་ཚན་ལའང་བླ་མ་སྐྱབས་འགྲོ་བ་དང་ལས་འབྲས་བར་གྲགས་པ་བྱུང་སྟེ། དེ་ཙམ་གྱིས་ཀྱང་བསྟན་པའི་མིག་ལྟོས་དང་རྗེས་འཇུག་གི་ཉམས་ལེན་ལ་ཕན་པ་ཆེན་པོ་བྱུང་ངོ་། ། བླ་མ་དགེ་བའི་བཤེས་གཉེན་ཆེན་པོར་རློམ་ཞིང་ཀུན་གྱིས་དེ་ལྟར་བཀུར་ནའང་ནང་དུ་སྐྱབས་འགྲོ་རྣམ་དག་ཅིག་མེད་ན་ཕྱི་ནང་གོ་འཛོལ་ནས། གནས་བརྟན་ཞལ་མར་གཟིགས་ཤིག་འདུག་སྟེ་སངས་རྒྱས་བསྟན་པའི་སྒོ་ནང་དུ་མཚུད་འདུག་ཅེས་པའི་དཔེར་འགྲོ་ཉན་ཡོད་ཅེས་རྗེ་བཙུན་ཡེ་ཤེས་རྒྱལ་མཚན་དཔལ་བཟང་པོས་གསུངས་སོ། ། གཉིས་པ་སྡོམ་པ་ཐམས་ཅད་ཀྱི་རྟེན་དུ་འགྱུར་བ་ནི་མཛོད་འགྲེལ་ལས། སྐྱབས་སུ་འགྲོ་བ་རྣམས་ནི་སྡོམ་པ་ཡང་དག་པར་བླངས་པ་ཐམས་ཅད་ལ་སྒོར་གྱུར་པ་ཡིན་ནོ། ། ཞེས་དང་། རྩ་བ་རེ། གཞན་ལ་བསྙེན་གནས་ཡོད་མོད་ཀྱི།།སྐྱབས་སུ་མ་སོང་བ་ལ་མེད། ། ཅེས་སྡོམ་པ་གོང་འོག་ཀུན་གྱི་རྟེན་མེད་མི་རུང་དུ་གསུངས་ཏེ། ས་བོན་མང་ཉུང་གང་འདེབས་ཀྱང་རང་ཚོད་ཀྱི་ཞིང་ས་རེ་དགོས་པ་ཁྱད་མེད་པ་ལྟར་སྡོམ་པ་སོ་སོ་ལ་རྟེན་རྒྱ་ཆེ་ཆུང་གི་སྐྱབས་འགྲོ་རེ་གཞིར་བྱེད་དགོས་པས། འབོག་ཆོག་རྣམས་ལས་སྐྱབས་འགྲོ་རྩོམ་བྱེད་དུ་བྱས་ཞེས་པའི་དོན་ཡང་དེ་ཡིན་ནོ། ། གསུམ་པ་སྔོན་བསགས་པའི་སྡིག་སྒྲིབ་ཟད་པར་འགྱུར་བ་ནི། ལམ་རིམ་ཆེན་མོ་ལས། ཕག་ཏུ་སྐྱེས་བར་འགྱུར་བའི་ལྷའི་དུས་སྐྱབས་འགྲོ་བྱས་པས་དེར་མ་སྐྱེས་པ་ལྟ་བུ་སྟེ་སྐྱབས་འགྲོ་བྱས་པས་དམ་འགྲོའི་རྒྱུ་དག་པའི་ཕྱིར་རོ། །ཞེས་གསུངས་ཏེ། སྡིག་པ་ཆེན་པོ་ཆེ་བྱས་ནས་ངན་འགྲོའི་གཡང་སར་ལྟུང་དུ་ཉེ་བའང་ལྷ་དཀོན་མཆོག་གསུམ་གྱི་ཞབས་ལ་འཆང་དུ་ཡོད་པའི་དུས་འདིར་བློ་འགེལ་ནུས་ན་འཇིགས་པ་དེ་ལས་ཐར་པ་ལ་ཚོགས་མེད་པས་འབད་རིགས་པ་ནི། སྤྱོད་འཇུག་ལས། སྡིག་བ་ཤིན་ཏུ་མི་བཟད་བྱས་ན་ཡང་། ། དཔའ་ལ་བརྟེན་ནས་འཇིགས་པ་ཆེན་པོ་ལྟར། ། གང་ལ་བརྟེན་ནས་ཡུད་ཀྱིས་སྒྲོལ་འགྱུར་བ། ། དེ་ལ་བག་ཅན་རྣམས་ཀྱིས་ཅིས་མི་བརྟེན། ། ཞེས་གསུངས་པ་ལྟར་རོ། ། བཞི་པ་བསོད་ནམས་རྒྱུ་ཆེན་པོ་གསོག་བ་ནི། ཕར་ཕྱིན་བསྡུས་པ་ལས། སྐྱབས་སོང་བསོད་ནམས་གཟུགས་ཡོད་ན། ། ཁམས་གསུམ་འདི་ཡང་སྣོད་དུ་ཆུང་། ། རྒྱ་མཚོ་ཆེན་པོ་ཆུ་ཡི་གཏེར། ། ཕུལ་གྱིས་གཅལ་བར་གཞལ་མི་ནུས། ། ཞེས་གཟུགས་སུ་གྲུབ་ན་ནམ་མཁའི་ཁྱོན་ལའང་མི་ཤོང་བར་གསུངས་སོ། ། དེའི་རྒྱུ་མཚན་ནི་འཆི་མེད་རྔ་སྒྲའི་གཟུངས་ལས། སངས་རྒྱས་བཅོམ་ལྡན་བསམ་མི་ཁྱབ། ། དམ་པའི་ཆོས་ཀྱང་བསམ་མི་ཁྱབ། ། འཕགས་པའི་དགེ་འདུན་བསམ་མི་ཁྱབ། ། བསམ་མི་ཁྱབ་ལ་དད་རྣམས་ཀྱི། །རྣམ་པར་སྨིན་པའང་བསམ་མིཁྱབ། །ཅེས་དང་། སྤྱན་རས་གཟིགས་ཀྱི་མདོ་ལས། དེ་ཅིའི་ཕྱིར་ཞེ།ན། དེ་བཞིན་གཤེགས་པའི་སངས་རྒྱས་ཀྱི་ཆོས་ཐམས་ཅད་ཚད་མེད་པ་དེ་བཞིན་དུ་དེ་བཞིན་གཤེགས་པ་ལ་ཡོན་ཕུལ་བའང་ཚད་མེད་དོ། ། མཐའ་ཡས་སོ། ། བསམ་གྱིས་མི་ཁྱབ་བོ། ། མཚུངས་པ་མེད་དོ། ། གྲངས་མེད་དོ། ། ཞེས་ཡུལ་དཀོན་མཆོག་གི་ཡོན་ཏན་དང་ཐུགས་རྗེ་བསམ་གྱིས་མི་ཁྱབ་པའི་དབང་གིས་དེ་ལ་བརྟེན་པའི་བསོད་ནམས་ཀྱི་ཕུང་པོའང་བསམ་གྱིས་མི་ཁྱབ་པ་དང་ཟད་པ་མེད་པར་གསུངས་ཏེ། བློ་གྲོས་མི་ཟད་པའི་མདོ་ལས་ཀྱང་མི་ཟད་པའི་སྒྲ་དོན་གྱི་སྐབས་ཆེད་དུ་བྱ་བ་སེམས་ཅན་ཟད་མི་ཤེས་པ་དང་དམིགས་ཡུལ་བྱང་ཆུབ་ཀྱི་ཡོན་ཏན་ཟད་མི་ཤེས་པའི་དབང་གིས་དེ་ལ་བརྟེན་པའི་དགེ་རྩ་རྣམས་མི་ཟད་པར་གསུངས་པ་དང་རྒྱུ་མཚན་འདྲའོ། ། དེས་ན་བསོད་ནམས་ཀྱི་ཞིང་ས་མཚུངས་ཟླ་མེད་པ་ནི་དཀོན་མཆོག་གསུམ་ཁོ་ནར་ངེས་ཏེ། ཆོས་ཐམས་ཅད་ཀྱི་རྒྱལ་པོའི་མདོ་ལས། ། ལྷ་དང་བཅས་པའི་འཇིག་རྟེན་ན། ། དཀོན་མཆོག་གསུམ་པོ་མ་གཏོགས་པ། ། ཡོན་གྱི་གནས་འགའ་ཡོད་མ་ཡིན། ། ཞེས་སོ། ། ལྔ་པ་ངན་འགྲོར་མི་ལྟུང་བ་ནི། མདོ་ལས། གང་དག་སངས་རྒྱས་སྐྱབས་དོང་བ། ། དེ་དག་ངན་འགྲོར་འགྲོ་མི་འགྱུར། །མི་ཡི་ལུས་ནི་སྤངས་ནས་སུ། །དེ་དག་ལྷ་ཡི་ལུས་འཐོབ་བོ། ། ཞེས་ཆོས་དང་དགེ་འདུན་ལའང་སྦྱང་ནས་གསུངས་པ་དང་ངན་འགྲོར་སྐྱེས་ཟིན་པའི་རྗེས་སུ་དཀོན་མཆོག་ལ་སྐྱབས་སུ་སོང་ནའང་དེ་ལས་མྱུར་དུ་ཐར་བར་འགྱུར་བའི་ཚུལ། ངན་སོང་སྦྱོང་རྒྱུད་ལས། ཨེ་མའོ་སངས་རྒྱས་ཀྱེ་སངས་རྒྱས། །ཨེ་མའོ་སངས་རྒྱས་མཛད་པ་ལེགས། ། གང་ཕྱིར་ངན་སོང་བདག་ཅག་སྦྱངས། །བྱང་ཆུབ་སྤྱོད་པ་ཉིད་ལ་བཞག །ཅེས་ཆེད་དུ་བརྗོད་པ་བྱས་པ་བཞིན་ནོ། ། དྲུག་པ་མི་དང་མི་མ་ཡིན་གྱི་བར་ཆད་ཀྱིས་མི་ཚུགས་པ་ནི། མདོ་ལས། འཇིགས་པས་སྐྲག་པའི་མི་རྣམས་ནི། ། ཕལ་ཆེར་རི་དང་ནགས་ཚལ་དང་། ། ཀུན་དགའ་དང་ནི་མཆོད་གནས་ཀྱི། ། ལྗོན་ཤིང་རྣམས་ལ་སྐྱབས་འགྲོ་སྟེ། ། སྐྱབས་དེ་གཙོ་བོ་མ་ཡིན་ཞིང་། ། སྐྱབས་དེ་མཆོག་གྱུར་མ་ཡིན་ལ། ། སྐྱབས་དེ་ལ་ནི་བརྟེན་ནས་ཀྱང་། ། སྡུག་བསྔལ་ཀུན་ལས་མི་འགྲོལ་ཞིང་། །གང་ཆོ་གང་ཞིག་སངས་རྒྱས་དང་། །ཆོས་དང་དགེ་འདུན་སྐྱབས་སོང་ལ། ། ཞེས་པ་ནས། སྐྱབས་དེ་ལ་ནི་བརྟེན་ནས་ཀྱང་། ། སྡུག་བསྔལ་ཀུན་ལས་གྲོལ་བར་འགྱུར། ། ཞེསདང་། རྒྱལ་པོ་མྱ་ངན་མེད་ཀྱིས་ཀླུ་བཏུལ་བའི་ལེའུ་ལས། ཀྱེ་མ་དཀོན་མཆོག་གསུམ་མཆོད་པའི། ། འབྲས་བུ་ཅི་འདྲ་འདི་གཟིགས་ཤིག ། རྒྱ་མཚོའི་ནང་ན་གནས་པའི་ཀླུ། །བདག་གིས་བཏུལ་ཅིང་འདི་དབང་བགྱིས། ། ཆུ་དང་མཁའ་ལ་འགྲོ་པའི་ཀླུ། ། བསོད་ནམས་ཀྱིས་ནི་ངས་ཕམ་བྱས། །ས་ལ་གནས་པའི་དགྲ་ཡི་ཚོགས། ། བསོད་ནམས་ཀྱིས་ནི་ཟད་པར་བྱེད། ། ཅེས་ཆོས་རྒྱལ་མྱ་ངན་མེད་ལ་རྒྱ་མཚོའི་ཀླུ་རྣམས་ཀྱིས་ཐོ་བརྩམས་པའི་ཚེ་དཀོན་མཆོག་མཆོད་བའི་སྟོབས་ཀྱིས་དེ་དག་གིས་མཚུགས་ཤིང་ཚུར་དབང་དུ་འདུས་པ་དང་། དགེ་བསྙེན་ཞིག་ལ་མུ་སྟེགས་པའི་ངན་སྔགས་མཁན་ཞིག་གིས་རླུང་ཞགས་བཏང་བའི་ཚེ་དཀོན་མཆོག་ལ་སྐྱབས་སུ་སོང་བས་རླུང་ཞགས་གཏོང་མཁན་ལ་ཕྱིར་ལོག་པའི་གཏམ་རྒྱུད་ལྟ་བུ་ཡིན་ནོ། ། བདུན་པ་ཅི་བསམ་འགྲུབ་པ་ནི། ཆོས་ལྡན་གྱི་བྱ་བ་གང་སྒྲུབ་པའི་ཐོག་མར་དཀོན་མཆོག་ལ་མཆོད་ཅིང་སྐྱབས་སུ་སོང་ནས་འགྲུབ་པར་གསོལ་བ་བཏབ་ན་བདེ་བླག་ཏུ་འགྲུབ་པར་འགྱུར་བས། དམ་པ་རྣམས་བསྟན་བཅོས་རྩོམ་པ་སོགས་ཀྱི་ཐོག་མར་མཆོད་བརྗོད་མཛོད་པའི་དགོས་པའང་དེ་ཡིན་ལ། དེའི་རྒྱུ་མཚན་ནི་སྐྱབས་སུ་སོང་བས་བསོད་ནམས་རླབས་པོ་ཆེ་གསོག་པ་དང་། བསོད་ནམས་ཀྱི་དབང་གིས་འདོད་དོན་སྨོན་པ་བཞིན་འགྲུབ་པ་ཡིན་ཏེ། རྒྱ་ཆེར་རོལ་པ་ལས། བསོད་ནམས་རྣམ་སྨིན་བདེ་སྟེར་སྡུག་བསྔལ་ཐམས་ཅད་སེལ། བསོད་ནམས་ལྡན་པའི་མི་ཡིས་བསམ་པ་རྣམས་ཀྱང་འགྲུབ། ། ཅེས་དང་། སའི་སྙིང་པོ་འཁོར་ལོ་བཅུ་བའི་མདོ་ལས། འཇིག་རྟེན་དག་ནི་བདེ་ཞིང་སྐྱིད་པ། ། དེ་ཀུན་དཀོན་མཆོག་མཆོད་ལས་འབྱུང་བས། ། དེ་བས་བདེ་ཞིང་སྐྱིད་པ་འདོད་པས། ། དཀོན་མཆོག་མཆོད་ལ་རྟག་ཏུ་བརྩོན་བྱ། ། ཞེས་བདེ་སྐྱིད་ལེགས་ཚོགས་ཐམས་ཅད་འགྲུབ་པ་དཀོན་མཆོག་ཁོ་ནར་རག་ལས་པར་གསུངས་སོ། ། བརྒྱད་པ་མྱུར་དུ་འཚང་རྒྱབ་ནི། ལམ་རིམ་ཆེན་མོར། སེང་གེས་ཞུས་པ་ལས། དད་པས་མི་ཁོམ་སྤོང་བར་འགྱུར། ། ཅེས་གསུངས་བ་ལྟར་དལ་བ་ཁྱད་པར་ཅན་རྙེདཅིང་སྐྱབས་དང་མཇལ་ནས་ལམ་ཁྱད་པར་ཅན་ལ་སློབ་ལ་དེས་ནི་རིང་པོར་མི་ཐོགས་པར་འཚང་རྒྱའོ། ། ཞེས་གསུངས་ཏེ། རྒྱན་ལས་ཆོས་སྐུའི་འཕྲིན་ལས་ཀྱི་སྐབས་སུ་དང་པོར་འགྲོ་བཞི་པའི་འཕྲིན་ལས་ཞེས་ངན་སོང་གསུམ་སོགས་མི་ཁོམ་པའི་གནས་ལས་དྲངས་ཏེ་མཐོ་རིས་ཀྱི་ཡོན་ཏན་བདུན་དང་ལྡན་པའི་རྟེན་བཟང་པོ་ལ་བཀོད་ནས་རིམ་གྱིས་མི་གནས་པའི་མྱང་འདས་ལ་འགོད་དགོས་པར་གསུངས་པ་དང་གནད་འདྲ་ཞིང་། དེ་ཐམས་ཅད་ཀྱང་དཀོན་མཆོག་གི་ཐུགས་རྗེ་ཁོ་ན་ལ་བརྟེན་པ་ཡིན་ཏེ། ཆོས་རྒྱལ་མྱ་ངན་མེད་ཀྱིས། མཐོ་རིས་ཐོབ་བྱེད་ངན་སོང་སྤོང་། ། མི་ཡིས་རྟག་ཏུ་བསྟེན་བྱ་སྟེ། ། ཨེ་མའོ་སངས་རྒྱས་ཨེ་མའོ་ཆོས། ། ཨེ་མའོ་བསྟནཔ་ཕུན་སུམ་ཚོགས། ། ཞེས་གསུངས་ཤིང་། སངས་རྒྱས་ལ་བརྟེན་བའི་བསོད་ནམས་ཅུང་ཟད་ཙམ་ཞིག་ཡིན་ཀྱང་མཐར་བྱང་ཆུབ་ཀྱི་རྒྱུར་ངེས་པར་འགྲོ་སྟེ། མདོ་སྡེ་པད་དཀར་ལས། མཆོད་རྟེན་དེ་ལ་གང་གིས་ཐལ་མོ་སྦྱར། ། ཡོངས་སུ་ཚང་བའམ་ཐལ་མོ་ཡ་གཅིག་གམ། ། ཡང་ན་མགོ་བོ་སྐད་ཅིག་འདུད་པ་དང་། ། དེ་བཞིན་ལན་གཅིག་ལུས་ཀྱང་འདུད་པ་དང་། ། གང་གི་རིང་བསྲེལ་གནས་པ་དེ་དག་ལ། ། གཡེང་བའི་སེམས་ཀྱིས་སངས་རྒྱས་ཕྱག་འཚལ་ཞེས། ། ཚིག་གཅིག་ལན་འགའ་བརྗོད་པར་བྱས་པ་ཡང་། ། དེ་དག་ཀུན་གྱིས་བྱང་ཆུབ་མཆོག་འདི་འཐོབ། ། ཅེས་གསུངས་པ་ལྟར་རོ། ། འདི་དག་ནི་མན་ངག་ནས་འབྱུང་བའི་ཕན་ཡོན་འདུས་ཆེ་ལ་དངོས་ཟིན་གོ་བདེ་བའི་དབང་གིས་བླ་མ་རྣམས་ཀྱིས་ཁྲིད་རྒྱུན་ལ་གཙོ་བོར་གསུངས་པ་བཞིན་བཀོད་པ་ཡིན་ཞིང་། བསྡུ་བ་ལས། བསོད་ནམས་ཆེན་པོ་འཐོབ་པ། སངས་རྒྱས་རྗེས་སུ་དྲན་པའི་དགའ་བ་དང་མི་འབྲལ་བ། ཏིང་ངེ་འཛིན་བརྟན་པོ་རྙེད་པ། ཤེས་རབ་ཀྱི་མཐུས་སྲིད་པ་ལས་གྲོལ་བ་བཞི་དང་། དཀར་ཕྱོགས་ཀྱི་ལྷ་ལ་སོགས་པའི་སྲུང་བ་ཆེན་པོ་དང་ལྡན་པ། གྲོགས་ངན་སོགས་ལ་བརྟེན་ནས་བསགས་པའི་སྡིག་པ་ཟད་པ། སྐྱེས་བུ་དམ་པའི་གྲངས་སུ་ཚུད་པ། ལྷ་རྣམས་དགའ་བར་འགྱུར་བ་དང་བཞི་སྟེ་བརྒྱད་གསུངས་སོ། ། དེ་ལྟར་ཕན་ཡོན་རྣམས་ལ་བློ་ལེགས་པར་གོམས་ན་ཚབས་གདུངས་པའི་གླང་བོ་ཆེ་པད་མཚོར་འཇུག་པ་བཞིན་གཞན་གྱིས་བསྐུལ་མི་དགོས་པར་ངང་གིས་སྐྱབས་འགྲོ་ལ་འཇུག་པ་དང་། དེའི་བསླབ་བྱ་རྣམས་ལའང་ཁུར་གྱི་འདུ་ཤེས་མེད་པར་རྒྱན་དུ་གོ་བས་སྲུང་བ་ལ་ཚེགས་མེད་པ་ཞིག་འབྱུང་ངོ། །
༤ ༽སྐྱབས་འགྲོའི་བསླབ་བྱ།
བཞི་པ་སྐྱབས་འགྲོའི་བསླབ་བྱ་ནི། དཀོན་མཆོག་གི་ཐུགས་རྗེ་དང་བྱིན་རླབས་བསམ་གྱིས་མི་ཁྱབ་ཀྱང་། དེར་སྐྱབས་སུ་སོང་བ་ཙམ་གྱིས་མི་ཆོག་གི་སྐྱབས་འགྲོའི་བསླབ་བྱ་ལ་ལེགས་པར་སློབ་དགོས་ཏེ། དཔེར་ན་དགྲ་མ་རུངས་པས་གཙེས་པའི་ཚེ་རྒྱལ་པོ་ཆེན་པོ་སོགས་ལ་མགོན་བཙལ་ན་དེས་སྐྱོབ་ནུས་ཀྱང་། རྒྱལ་པོ་དེ་ཉིད་ཀྱི་བཀའ་ཁྲིམས་མ་བརྩིས་ན་དེར་ཡང་ཆད་པ་འཕོག་པ་བཞིན། དཀོན་མཆོག་ལ་སྐྱབས་སུ་སོང་ཡང་དེའི་བསླབ་བྱ་ལས་འབྲས་ཀྱི་བླང་དོར་སོགས་སངས་རྒྱས་ཀྱི་བཀའ་ཁྲིམས་བཞིན་དུ་མ་བསྲུངས་ན་དཀོན་མཆོག་གིས་ཀྱང་སྐྱོབ་ཐབས་དང་བྲལ་འགྲོབ་ཆོས་ཉིད་ཡིན་པས་བསླབ་བྱའི་རིམ་པ་འདི་ལ་ནན་ཏན་སྙིང་པོར་བྱས་ཏེ་འབད་དགོས་སོ། ། དེའང་བསྡུ་བ་ལས། བཤེས་གཉེན་དམ་པ་བསྟེན་པ། དེ་ལས་ཆོས་ཉན་པ། ཆོས་ཀྱི་དོན་ཡིད་ལ་བྱེད་པ། དེ་ཐར་པའི་རྒྱུར་འགྲོ་ངེས་སུ་བསྒྲུབ་པ་བཞི་དང་། སྒོ་གསུམ་བག་མེད་དུ་མི་གཏོང་བ། བསླབ་གཞི་ཅི་ནུས་སུ་འཛིན་པ། སྙིང་རྗེའི་དབང་གིས་སེམས་ཅན་གཞན་ཡང་དེ་ལ་སྦྱོར་བ། བཀའ་དྲིན་རྗེས་སུ་དྲན་ནས་རྟག་ཏུ་དཀོན་མཆོག་མཆོད་པ་ལ་བརྩོན་པ་དང་བཞི་སྟེ་བརྒྱད་གསུངས་སོ། ། འདི་རྣམས་ནི་གྲོང་ཁྱེར་ཆེན་པོའི་ལྕགས་རི་བཞིན་མཐའ་ནས་བསྲུང་སྟེ་ཉེས་ལྟུང་འགོག་ཚུལ་རྒྱ་ཆེན་པོའི་དབང་དུ་བྱས་པ་ཡིན་ལ། ལས་དང་པོར་གནད་ཐོག་ཏུ་མེ་བཙའ་བཏབ་པ་བཞིན་འབྱུང་ཉེ་བའི་དགག་བྱ་རྣམས་དམིགས་ཕུག་སྟེ་འགོག་ཚུལ་དང་ལག་ལེན་ཡང་འཕྲལ་དུ་གང་གཙོ་ངོས་བཟུང་ནས་བསྟན་ན་ཕན་ཆེ་བས་འདིར་མན་ངག་ནས་འབྱུང་བ་བཞིན་བཤད་པ་ལ་གཉིས།
སོ་སོའི་བསླབ་བྱ་དང་། ཐུན་མོང་གི་བསླབ་བྱའོ། །
སོ་སོའི་བསླབ་བྱ།
དངཔོ་ལ་གཉིས། དགག་པའི་བསླབ་བྱ་དང་། སྒྲུབ་པའི་བསླབ་བྱའོ། ། དགག་པའི་བསླབ་བྱ། དང་པོ་ནི། མྱ་ངན་ལས་འདས་པ་ལས། གང་ཞིག་གསུམ་ལ་སྐྱབས་འགྲོ་བ། ། དེ་ནི་ཡང་དག་དགེ་བསྙེན་ཏེ། ། ནམ་དུའང་ལྷ་ནི་གཞན་དག་ལ། །སྐྱབས་སུ་སོང་བ་མ་ཡིན་ནོ། ། དམ་པའི་ཆོས་ལ་སྐྱབས་འགྲོ་བ། །འཚེ་ཞིང་གསོད་པའི་སེམས་དང་བྲལ། ། དགེ་འདུན་ལ་ཡང་སྐྱབས་འགྲོ་བ། ། མུ་སྟེགས་ཅན་དང་འགྲོགས་པ་མིན། ། ཞེས་གསུངས་བ་ལྟར། སངས་རྒྱས་ལ་སྐྱབས་སུ་སོང་བས་འཇིག་རྟེན་པའི་ལྷ་ལ་གཏན་གྱི་སྐྱབས་མི་འཚོལ། དེའང་ཚངས་པ་དང་དབང་ཕྱུག་སོགས་ལའང་གཏན་གྱི་སྐྱབས་མི་འཚོལ་ན། ཡི་དྭགས་ཀྱི་རིགས་སུ་གྱུར་པའི་ལྷ་འདྲེ་ལ་སྐྱབས་མི་འཚོལ་བ་ལྟ་ཅི་སྨོས། གཞི་བདག་སོགས་ལ་གཏོར་མ་གཏོང་བའི་ཚེ་སྙིང་རྗེའི་བསམ་པ་དང་གནས་སྐབས་ཀྱི་གྲོགས་འཆོལ་བའི་བསམ་པས་གཏོང་ཞིང་ཕུགས་ཀྱི་རེ་ལྟོས་མི་འཆའ་བ་གལ་ཆེ་སྟེ། གནས་སྐབས་ཀྱི་བྱ་བ་ཕྲན་བུ་རེའི་གྲོག་བྱས་པ་ལ་མགོ་འཁོར་ཏེ་གཏན་གྱི་འདུན་མའི་རྩ་བ་འབྱུགས་ན་ཉེན་ཤིན་ཏུ་ཆེ། ཆོས་ལ་སྐྱབས་སུ་སོང་ན་ཆོས་དང་མཐུན་དགོས་ཤིང་། དེའང་བཞི་བརྒྱ་པ་ལས། མདོར་ན་ཆོས་ནི་མི་འཚོ་བར། ། དེ་བཞིན་གཤེགས་པ་རྣམས་ཀྱིས་གསུངས། །ཞེས་ཆོས་ཀྱི་ངོ་བོ་མི་འཚེ་པར་གསུངས་པ་ཡིན་པས། བསླབ་བྱའང་སེམས་ཅན་ལ་གནོད་འཚེ་སྤོང་ཞིང་མུ་སྟེགས་ཅན་གྱི་གཞུང་སོགས་ལོགས་པའི་ཆོས་ལ་ཡིད་བརྟན་མི་འཆའ། དགེ་འདུན་ལ་སྐྱབས་སུ་སོང་བས་གྲོགས་མུ་སྟེགས་ཅན་དང་མི་འགྲོགས་ཤིང་། ལས་འབྲས་ལ་ཡིད་མི་ཆེས་ཤིང་ཆོས་ལ་སྐུར་པ་འདེབས་པའི་མི་དང་མཛའ་གྲོགས་མི་བྱེད་དེ། དམ་ཚིག་ཉམས་པ་དང་འགྲོག་ན་དེའི་ཉམས་གྲིབ་ཀྱིས་ཡོན་ཏན་ཐམས་ཅད་འགྲིབ་ཅིང་དངོས་གྲུབ་ཀྱི་སྒོ་འགག་པར་གསུངས་སོ། ། སྒྲུབ་པའི་བསླབ་བྱ། གཉིས་པ་སྒྲུབ་པའི་བསླབ་བྱ་ནི། སངས་རྒྱས་ཀྱི་སྐུ་གཟུགས་རི་མོར་བྲིས་པ་དང་འབུར་དུ་དོད་པ་གང་ལའང་བཟང་ངན་དང་ལེགས་ཉེས་སོགས་ཀྱི་སྐྱོན་མི་གདགས་པར་བདག་འཁོར་བ་ལས་སྒྲོལ་བའི་སྟོན་པ་ཐུགས་རྗེ་ཅན་དེའི་སྐུའོ་སྙམ་དུ་གུས་པ་བསྐྱེད་ཅིང་ཕྱག་དང་མཆོད་པ་སོགས་བྱ། ད་ལྟ་རང་ཅག་ལ་ཆོས་སྟོན་པ་སོགས་མི་མཛད་པ་ནི་རང་གི་ལས་སྣང་མ་དག་པའི་དབང་གིས་མ་མཐོང་བ་ཡིན་གྱི་སྟོན་བའི་ནུས་པ་མེད་པ་མིན་ཏེ། སར་གནས་ཀྱི་སེམས་དཔའ་རྣམས་ལ་སངས་རྒྱས་ཀྱི་སྐུ་བརྙན་མཐའ་དག་གིས་ཆོས་སྟོན་པ་སོགས་མཛད་པར་མདོ་སྡེ་རྒྱན་ལས་གསུངས་སོ། ། དེས་ན་བཟོ་དང་རྒྱུ་སོགས་ལ་མ་ལྟོས་པར་སྐྱབས་ཡུལ་མཆོག་ཏུ་འཛིན་དགོས་ཏེ་བཤེས་སྤྲིངས་ལས། ཇི་ལྟར་བདེ་གཤེགས་སྐུ་གཟུགས་ཤིང་ལས་ཀྱང་། །བགྱིས་པ་ཅི་འདྲ་ཡང་རུང་མཁས་པས་མཆོད། ། ཅེས་གསུངས་སོ། དམ་པའི་ཆོས་ཚིག་བཞི་པ་ཞིག་ཡན་ཆད་ལ་འགོམ་ཡུག་དང་ས་སྒྲེ་བོ་ལ་འཇོག་པ་དང་བཟང་ངན་གྱི་སྐྱོན་རྟོག་སོགས་སྤོང་ཞིང་། བདག་འཁོར་བ་དང་ངན་སོང་གི་སྡུག་བསྔལ་ལས་སྒྲོལ་བར་བྱེད་པའི་སྐྱབས་དངོས་དེ་འདིའོ་སྙམ་དུ་གུས་པ་བསྐྱེད་ཅིང་ཕྱག་དང་མཆོད་པ་སོགས་བྱ། ད་ལྟ་གཞུང་ལུགས་ལ་ཅུང་ཟད་སྦྱངས་པར་རློམ་པ་འགའ་ཞིག་ཆོས་དཀོན་མཆོག་ལ་འགོག་ལམ་གང་རུང་གིས་ཁྱབ་པ་རྒྱུ་མཚན་དུ་བྱས་ནས་ལུང་གི་ཆོས་རྣམས་སྐྱབས་ཡུལ་དུ་མི་བརྩི་བ་ཤིན་ཏུ་མི་རུང་སྟེ། །རྒྱུད་ལས། བློ་མཆོག་རྣམས་ཀྱི་ཀུན་དགའ་ར་བ་སྟེ། ། དམན་པས་འཇིགས་པ་རྣམས་ཀྱི་རྒྱལ་བྱེད་ཚལ། ། སྲིད་པའི་འབྱོར་པ་ཟིལ་གྱིས་གནོན་པའི་མཆོག ། གསུང་མཆོག་ཆོས་ལ་བདག་ནི་སྐྱབས་སུ་མཆི། ། ཞེས་ཆོས་དཀོན་མཆོག་གི་ཐད་དུ་ལུང་གི་ཆོས་གསུངས་པ་འདི་གོ་དགོས། ད་ལྟ་འདི་ལ་ཆོས་དཀོན་མཆོག་དང་སྐྱབས་དངོས་བྱས་ནས་རང་རྒྱུད་ལམ་བསྟེན་པར་འགོག་ལམ་གྱིས་བསྡུས་པའི་ཆོས་དཀོན་མཆོག་དངོས་དེ་རྒྱུད་ལ་སྐྱེ་ཐབས་མེད་པས་འདི་གལ་ཆེ་ཞེས་སྐྱབས་མགོན་རྡོ་རྗེ་འཆང་དཀོན་མཆོག་འཇིགས་མེད་དབང་པོས་གསུངས་སོ། ། དེ་ལྟར་རང་གི་རྒྱུད་ཚོད་དང་མཐུན་པར་ཆོས་དཀོན་མཆོག་འགྲུབ་པའི་ཚུལ་འདི་ནི་རྗེ་ཐམས་ཅད་མཁྱེན་པའི་དགོངས་པ་རྨ་མེད་པ་ཡིན་ཏེ། ལམ་རིམ་ལས། མཐའི་ཆོས་དཀོན་མཆོག་དེའང་ལས་དང་པོ་པའི་དུས་ཀྱི་སྐྱོན་ཕྱོགས་རེ་ཙམ་སྤོང་བའི་སྤངས་པ་དང་ཡོན་ཏན་ཕྱོགས་རེ་ཙམ་སྒྲུབ་པའི་རྟོགས་པ་གཉིས་གོང་ནས་གོང་དུ་ཁྱད་ཞུགས་པར་སོང་བ་ལ་འཇོག་གི་དེ་ལས་གཞན་གློ་བུར་དུ་འབྱུང་བ་མིན་ནོ། ། ཞེས་གསུངས་པའི་ཕྱིར། དགེ་འདུན་ལ་སྐྱབས་སུ་སོང་ནས་དགེ་འདུན་གྱི་རྟགས་ཙམ་འཆང་བ་ཡན་ཆད་ཐམས་ཅད་ལ་མ་གུས་པ་སྤོང་ཞིང་། དགེ་སློང་བཞི་སྡེ་ཡན་ཆད་ལ་བདག་འཁོར་བ་དང་ངན་སོང་གི་སྡུག་བསྔལ་ལས་སྒྲོལ་བར་བྱེད་པའི་གྲོགས་དགེ་འདུན་དེ་འདིའོ་སྙམ་དུ་གུས་པ་བསྐྱེད་ཅིང་བསྙེན་བཀུར་ལ་བརྩོན་པར་བྱ་སྟེ་ཚུལ་འཆལ་དགེ་སྦྱོང་གི་རྟགས་འཆང་བ་ལའང་བརྙས་སྨོད་པ་རྡེག་འཚོག་སོགས་བྱས་ན་སྟོན་པ་དང་བསྟན་པ་ལམ་གུས་པའི་ཉེས་པ་ཆེན་པོར་འགྱུར་བའི་ཚུལ་ནམ་མཁའི་སྙིང་པོའི་མདོ་དང་། སའི་སྙིང་པོའི་མདོ། ཟླ་བ་སྙིང་པོའི་ལེའུ་སོགས་ལས་གསུངས་བ་དང་། སྙིང་རྗེ་པད་དཀར་ལས་བསྐལ་བཟང་སངས་རྒྱས་སྔ་མ་རྣམས་ཀྱི་བསྟན་པ་ལ་རབ་བྱུང་གི་རྟགས་ཙམ་འཆང་བའང་སངས་རྒྱས་མོས་པ་ཚུན་ཆད་ལ་གྲོལ་བར་གསུངས་པའི་ཕན་ཡོན་དང་ཉེས་དམིགས་ཀྱི་སྒོ་དུ་མ་ནས་བསམས་ཏེ་གཟབ་དགོས་སོ། ། དགེ་བཤེས་སྟོན་པ་དང་རྣལ་འབྱོར་པ་ཆེན་པོས་ལྷན་པ་སེར་པོ་རེ་འགོམ་པའི་སར་ཡོད་པའང་མི་འགོམ་པར་སྤྲུགས་ནས་གཙང་སར་སྐྱེལ་བའི་ཕྱག་ལེན་ལྟར་བསླབ་སྟེ། རང་ཉིད་དཀོན་མཆོག་ལ་གུས་པ་དེ་ཙམ་དུ་འགྲོ་བ་རྣམས་ཀྱང་རང་ལ་ཆེས་ཆེར་གུས་པར་འགྱུར་བའི་ཕྱིར་ཏེ། ཏིང་ངེ་འཛིན་རྒྱལ་པོ་ལས། ཅི་འདྲ་བ་ཡི་ལས་བྱས་པ། ། འབྲས་བུ་དེ་འདྲ་ཐོབ་པར་འགྱུར། ། ཅེས་སོ། ལྷག་པར་ད་ལྟ་ཆགས་སྡང་གི་ཞེ་རུས་འཐེན་པ་ལ་བསྟན་པའི་བྱ་བར་སྒྲོ་བཏགས་ཏེ་ཁྱེད་ཚོ་དང་ངེད་ཚོ་ཞེས་སྡེ་རིས་སུ་བཅད་ནས་འཁྲུགས་པ་བྱེད་པ་ལེགས་ཚོགས་ཀྱི་རྩ་བ་གཅོད་པའིཉེས་དམིགས་ཤིན་ཏུ་ཆེའོ། །
ཐུན་མོང་གི་བསླབ་བྱ།
གཉིས་པ་ཐུན་མོང་གི་བསླབ་བྱ་ལ་དྲུག་ལས། དང་པོ་ནི། སྐྱབས་འགྲོའི་ཁྱད་པར་རྣམས་ཡང་ཡང་གསལ་བཏབ་ནས་སྐྱབས་འགྲོ་མཚན་ཉིད་ཚང་བ་ལ་གོམས་པར་བྱེད་པའོ། ། གཉིས་པ་ནི། ཅི་ཟ་ཅི་འཐུང་གི་ཕུད་ཀྱིས་མཆོད་པ་སྟེ། དེ་ཐམས་ཅད་དཀོན་མཆོག་གི་བཀའ་དྲིན་དུ་རྗེས་སུ་དྲན་པ་ཞིག་བྱུང་ན་གང་བཟང་ས་ནས་དཀོན་མཆོག་ལ་འབུལ་དགོས་པ་ཞིག་འབྱུང་ངོ། ། གསུམ་པ་ནི། དཀོན་མཆོག་གི་ཡོན་ཏན་དང་བཀའ་དྲིན་མཐོང་བ་ན་སེམས་ཅན་གཞན་རྣམས་ཀྱང་སྙིང་བརྩེ་བ་དེའི་སྐྱབས་འོག་ཏུ་འཇུག་པའི་ཐབས་ཅི་ནུས་སུ་བྱེད་དོ། ། བཞི་པ་ནི། བྱ་བ་ཅི་འདྲ་ཞིག་བྱེད་པ་དང་དགོས་པ་ཅི་ཞིག་མཐོང་ཡང་དཀོན་མཆོག་གསུམ་ལ་བརྟེན་པ་དང་། དེ་དག་དང་རྗེས་སུ་མཐུན་པའི་དཀོན་མཆོག་མཆོད་པ་སོགས་བྱ་ཡི། དེ་དག་དང་མི་མཐུན་པའི་བོན་ལ་སོགས་པ་ལ་རྣམ་པ་ཐམས་ཅད་དུ་བརྟེན་དུ་མི་རུང་བས་དུས་ཐམས་ཅད་དུ་དཀོན་མཆོག་ལ་བློ་ཁེལ་བར་བྱ། ཁ་ཅིག་ཆོས་པས་སྨན་འཐུང་ན་སྐྱབས་འགྲོའི་བསླབ་བྱ་དང་འགལ་བར་སྨྲ་བ་ནི་གནད་མ་གོ་བ་ཡིན་ཏེ། དཀོན་མཆོག་གིས་མ་ཕན་པར་སྨན་གྱིས་ཕན་པ་ལྟ་བུར་གོ་ན་མི་རུང་བ་ཡིན་གྱི། སྨན་གཏན་ནས་མི་འཐུང་ན་ཟས་ཐམས་ཅད་ཀྱང་སྨན་བཞིས་བསྡུས་པས་དགེ་སློང་གིས་ཟས་ཀྱང་ཟ་མི་རུང་བར་འགྱུར་ལ། སྨན་བསྟེན་ཚུལ་ལུང་སྨན་གྱི་གཞི་ལས་ཀྱང་གསུངས་ཡོད་པས། དེས་ན་སྨན་དེའང་སངས་རྒྱས་ཀྱི་ཐུགས་རྗེ་དང་འཕྲིན་ལས་ཀྱི་ཆ་ཤས་སུ་གོ་ནས་བསྟེན་དུ་རུང་བར་འཇམ་མགོན་ས་པཎ་གྱིས་ཐུབ་པའི་དགོངས་པ་རབ་ཏུ་གསལ་བ་ལས་གསུངས་སོ། ། ལྔ་པ་ནི། སྔར་བཤད་པའི་ཕན་ཡོན་རྣམས་བསམས་ཏེ་ཉིན་མཚན་དུས་དྲུག་ཏུ་སྐྱབས་འགྲོ་བྱེད་པའོ། ། དྲུག་པ་ནི། སྲོག་གི་ཕྱིར་ཡང་སྐྱབས་འགྲོ་མི་གཏོང་བ་སྟེ། ཚུལ་ཁྲིམས་ཡང་དག་པར་ལྡན་པའི་མདོ་ལས། སྲོག་དང་བྲལ་ཞིང་ཤི་བ་ནི་སླ་ཡི། ཚུལ་ཁྲིམས་ཉམས་ཤིང་ཞིག་པ་ནི་དེ་ལྟ་མ་ཡིན་ནོ། །དེ་ཅིའི་ཕྱིར་ཞེ་ན། སྲོག་དང་བྲལ་ཞིང་ཤི་བས་ནི་སྐྱེ་བ་འདི་ཉིད་ཀྱི་ཚེ་ཟད་པར་འགྱུར་གྱི། ཚུལ་ཁྲིམས་ཉམས་ཤིང་ཞིག་པས་ནི་སྐྱེ་བ་འབུམ་ཕྲག་བརྒྱའི་བར་དུ་རིགས་དང་བྲལ་ཞིང་བདེ་བ་སྤངས་ཏེ་རྣམ་པར་ལྷུང་བ་ཆེན་པོ་ཉམས་སུ་མྱོངབར་འགྱུར་རོ། ། ཞེས་གསུངས་པ་བཞིན་ལུས་སྲོག་ལོངས་སྤྱོད་ནི་གདོན་མི་ཟ་བར་འབྲལ་བས། དེ་དག་གི་ཕྱིར་དུ་དཀོན་མཆོག་བཏང་ན་ནི་ཚེ་རབས་ཀུན་ཏུ་སྡུག་བསྔལ་བརྒྱུད་མར་འབྱུང་བའི་ཕྱིར་ཅི་ལ་བབ་ཀྱང་སྐྱབས་མི་བཏང་ངོ་སྙམ་དུ་དམ་འཆའ་ཞིང་། བཞད་གད་ཙམ་གྱི་ཕྱིར་དུའང་སྐྱབས་གཏོང་བའི་ཚིག་སྨྲ་བར་མི་བྱ་བ་ལིའི་རྒྱལ་པོའི་རྣམ་ཐར་བཞིན་བྱ། ཁ་ཙམ་གྱིས་ཀྱང་དཀོན་མཆོག་གཏོངབའི་ཚིག་མི་སྨྲ་བར་མ་ཟད། སྐྱིད་སྡུག་བྱ་བྱེད་ཀུན་གྱི་ཚེ་དཀོན་མཆོག་མཁྱེན་རང་ཟེར་བ་ཞིག་ལ་བསླབ་ན་འཆི་ཁའི་ཚེའང་དཀོན་མཆོག་དྲན་པ་ཞིག་ངེས་པར་འབྱུང་ལ་དེ་བྱུང་ན་ཕྱི་མ་ངན་སོང་དུ་མི་གཏོང་བ་ཐག་ཆོད་པར་མ་ཟད། དེའི་རྣམ་སྨིན་དང་རྒྱུ་མཐུན་གྱིས་ཚེ་རབས་ཕྱི་མ་ཐམས་ཅད་དུ་དཀོན་མཆོག་གསུམ་དང་མི་འབྲལ་ཞིང་དེའི་སྐྱབས་འོག་ཏུ་ཚུད་པས་ལེགས་ཚོགས་ཐམས་ཅད་ལྷུན་གྱིས་གྲུབ་པ་ཞིག་འབྱུང་ངོ། ། དེས་ན་བསྟན་པ་མཐའ་དག་གི་འཇུག་སྒོ་དང་གཞུང་ཤིང་དམ་པར་གྱུར་པ་བྱ་སླ་ལ་དོན་ཆེ་བའི་གདམས་པའི་སྙིང་པོ་འདི་ལྟ་བུ་ལ་ཉམས་ལེན་གྱི་མཐིལ་དུ་བྱེད་པ་ནི་དལ་བའི་རྟེན་བཟང་དོན་ལྡན་དུ་སྒྲུབ་པའི་ཐབས་ཀྱི་ཡང་རྩེ་རྒྱལ་བ་སྲས་བཅས་ཀྱིས་བསྔགས་པའིཡུལ་དུ་གྱུར་པ་ཡིན་ནོ། །
སྨྲས་པ། དཀོན་མཆོག་རྣམ་གསུམ་འདུས་པའི་ངོ་བོ་ཉིད། ། འཇིགས་པ་ཀུན་སེལ་སྐྱོབ་པ་ཟླ་མེད་པ། ། ཐུབ་དབང་གཉིས་པ་ཆོས་ཀྱི་རྒྱལ་པོ་དེས། ། ད་དུང་བྱང་ཆུབ་བར་དུ་བརྩེ་བས་སྐྱོངས། ། གང་གི་ཐུགས་རྗེ་ག་པུར་ཟེགས་མ་ཡིས། ། སྲིད་ཞིའི་ཚ་གདུང་རྒུད་པ་འཕྲོག་བྱེད་པའི། ། སྐྱབས་ཀྱི་དམ་པ་མཆོག་གསུམ་ཀུནྡའི་གཉེན། ། ལུས་ཅན་བདེ་འབྱུང་གཙུག་ན་མཛེས་གྱུར་ཅིག ། མི་བཟད་སྲིད་པའི་འབྲོག་དགོན་ཉམ་ང་བར། །ལས་ཉོན་གཅན་གཟན་གདུག་པས་གཙེས་པ་རྣམས། ། མཆོག་གསུམ་བྱིན་རླབས་ཐུགས་རྗེའི་གྲོང་ཁྱེར་དུ། །འཇུག་པའི་ལམ་བཟང་མ་ནོར་བསྟེན་པ་གཅེས། ། ཅི་ཡང་མི་གསལ་བསྡུས་པའི་ཚེ་གཅིག་ཟླ། ། མ་ཡིན་འབྲིང་དུ་བཀོད་པའི་ཟླ་ཕྱེད་འདིས། ། རིགས་འགྲེས་རྫོགས་པར་མཚོན་ལ་ཚིག་ཚོགས་ཆ། ། གང་ན་སྒྱིད་ལུག་སྒྲ་གཅན་སྡང་གིས་དོགས། ། འདིར་འབད་དགེ་བསམ་རྒན་འགྲོ་བ་རྣམས། ། དཀོནམཆོག་གསུམ་གྱིས་འབྲལ་མེད་རྗེས་འཛིན་ཅིང་། ། བསྟན་པའི་སྙིང་པོ་ཚུལ་བཞིན་སྒྲུབ་པ་ཡིས། ། སྟོན་པ་མཆོག་དེའི་གོ་འཕང་མྱུར་ཐོབ་ཤོག །


text:
གསར་གནས།
༄༅། །དཔལ་ལྡན་བཀའ་ཤག་གི་ལམ་སྟོན་དང། བཙན་བྱོལ་བོད་མིའི་གཞི་རིམ་ཤེས་ཡོན་སྲིད་བྱུས་ཀྱི་དགོངས་དོན་བཞིན། དབུས་བོད་མིའི་སྒྲིག་འཛུགས་ཀྱི་ཤེས་རིག་ལས་ཁུངས་ནས་ཧི་མ་ཅལ་མངའ་སྡེའི་ཀུ་ལུ་རྫོང་ཁོངས་བྷུན་ཏར་དུ་དགེ་འོས་མཐོ་སློབ་ཁང་ཞིག་གསར་འཛུགས་ཞུས་ཡོད། ཕྱི་ལོ་༢༠༡༢ ཟླ་༤ པ་ནས་རྨང་གཞིའི་འཛུགས་སྐྲུན་བཟོ་འགོད་ལས་རིགས་ཁག་དང། སློབ་ཕྲུག་བསྡུ་སྐོང་། དགེ་རྒན་གསར་འདེམས་བཅས་ཆ་ཚང་ཟིན་ཏེ། ད་ཆ་ཕྱི་ ཟླ་༩ ཚེས་ ༣ ཉིན་སློབ་གྲྭ་དངོས་སུ་དབུ་འཛུགས་ཞུས་ཡོད། (more…)
བྱང་ཕྱོགས་སློབ་ཁག་རིགས་ལམ་འདུ་འཛོམས་ལ་རྟོག་ཞིབ།
༄༅། །ཕྱི་ལོ་ ༢༠༡༢ ཟླ་ ༨ ཚེས་ ༢༧ ནས་ཟླ་ ༩ ཚེས་ ༡ བར་ཉིན་དྲུག་རིང་། དབུས་བོད་མིའི་སྒྲིག་འཛུགས་ཀྱི་ཤེས་རིག་ལས་ཁུངས་ནས་གོ་སྒྲིག་གནང་བའི་ཅོན་ཏ་ར་སམ་བྷོ་ཊ་གཏན་སློབ་ཏུ་ཧི་མ་ཅལ་དང་ལ་དྭགས་མངའ་ཁུལ་སློབ་ཁག་གི་རིགས་ལམ་འདུ་འཛོམས་ལ༌རྟོག་ཞིབ་སླད། ཕྱི་ཚེས་ ༢༨ དང་༢༩ ཉིན་གཉིས་རིང་བཙན་བྱོལ་བོད་མིའི་ཤེས་ཡོན་ལྷན་ཚོགས་ཀྱི་སྤྱི་ཁྱབ་ཡིག་ཚང་འགན་འཛིན་དྲུང་འཕར་བཀྲ་ཤིས་དོན་ལགས་གདན་ཞུས་ལྟར་ཕྱོགས་བསྐྱོད་གནང། ཁོང་དང་བོད་ཀྱི་དཔེ་མཛོད་ཁང་གི་སྐད་ཡིག་ཉམས་ཞིབ་པ་ན་ག་སངས་རྒྱས་བསྟན་དར་ལགས་ཀྱང་གདན་ཞུས་ཀྱིས་མཉམ་བསྐྱོད་གནང་ཡོད་འདུག (more…)
གཏན་ཉིན་སློབ་གྲྭ་ཁག་གི་རིགས་ལམ་འདུ་འཛོམས་དང་པོ་གནང་བ།
༄༅། །འདི་ག་ཤེས་རིག་ལས་ཁུངས་ནས་ཅོན་ཏ་ར་སམ་བྷོ་ཊ་གཏན་སློབ་ཏུ་ཕྱི་ལོ་ ༢༠༡༢ ཟླ་ ༨ ཚེས་ ༢༧ ནས་ཟླ་ ༩ ཚེས་ ༡ བར་ཉིན་དྲུག་རིང་ཧི་མ་ཅལ་དང་ལ་དྭགས་མངའ་ཁུལ་སློབ་ཁག་གི་རིགས་ལམ་འདུ་འཛོམས་ཤིག་གོ་སྒྲིག་ཞུས་ཡོད་པ་དང༌། ཕྱི་ཚེས་ ༢༧ སྔ་དྲོ་ཆུ་ཚོད་ ༡༡ ཐོག་དབུ་འབྱེད་མཛད་སྒོའི་སྐུ་མགྲོན་གཙོ་བོ་རིགས་སློབ་ཀྱི་སློབ་དཔོན་དགེ་བཤེས་བློ་བཟང་ཟླ་བ་ལགས་དང་ས་གནས་འགོ་འཛིན་རྣམ་པ། ས་འཐུས་རྣམ་པ། སློབ་ཁག་གི་དབུ་འཛིན་དང༌།…
གཞི་རིམ་གོང་མའི་བསླབ་གཞི་རྩ་འཛིན་ལམ་སྟོན་གཏན་འབེབས།
༄༅། །བཙན་བྱོལ་བོད་མིའི་ཤེས་ཡོན་སྲིད་བྱུས་ཀྱི་དགོངས་དོན་འོག་གཞི་རིམ་གོང་མ་འཛིན་རིམ་དགུ་པ་དང་བཅུ་པའི་བསླབ་གཞི་རྩ་འཛིན་ལམ་སྟོན་གཏན་འབེབས་བྱས་འདུག (more…)
ཤེས་ཡོན་ལྷན་ཚོགས་དང་པོ་སྐོང་ཚོགས།
༄། །བཙན་བྱོལ་བོད་མིའི་ཤེས་ཡོན་ལྷན་ཚོགས་དང་ཤེས་ཡོན་སློབ་སྟོན་ཚོགས་ཆུང་གཅིག་ལྕོགས་ཀྱི་ལྷན་ཚོགས་ཐེངས་དང་པོ་འདི་བཞིན་ཕྱི་ལོ་༢༠༡༢ ཟླ་༨ ཚེས་༡༦ ཉིན་དྷ་ས་གངས་སྐྱིད་བཀའ་ཤག་ཚོགས་ཁང་དུ་སྐོང་ཚོགས་གནང་ཡོད་འདུག ཐེངས་འདིའི་ལྷན་ཚོགས་ཐོག་དཔལ་ལྡན་ཤེས་རིག་བཀའ་བློན་དང་བཀའ་བློན་ཁྲི་པ་གཅིག་ལྕོགས་མཁས་དབང་བློ་བཟང་སེང་གེ་མཆོག་དང༌། ཤེས་རིག་དྲུང་ཆེ་དངོས་གྲུབ་ཚེ་རིང་གཉིས་ཆེད་ཕེབས་ཀྱིས་ཚོགས་འདུ་དབུ་འབྱེད་ཀྱི་གསུང་བཤད་གནང་ཡོད། (more…)